
Granda richaji, e pacienteso dum yari—omno por granda 
maligna komploto. E nur La Ombro povas haltigar ili! 


CHAPITRO I. 


DENUNCANTO MORTAS. 


“LA OMBRO!” 

La rauka, timigita krio venis ek la viro 
qua blotisis apud la parieto dil chambreto. 
lua globetatra, palpebragant okuli 
frenezioze regardegis alta formo nigre 
vestizita. 

“Yes. Me esas La Ombro!” 

La respondo venis kom mokanta susuro 
de nevidita labii. Kolda pauzo sequis; lore la 
minacanta voco repetis sua mokanta dicajo. 

“Me esas l'Ombro. Me portas a vu morto, 
Hawk Forster!” 

L'akulata kriministo nur povis terorigite 
regardegar. “Hawk” afrontis La Ombro, 
timenda venjanto, la nomo di qua portas 
timo al granda quanto dil submondumo— 
mem al chefi di krimino. 


Por tala rati quala Hawk Forster, 
renkontrar La Ombro eventas nur unfoye 
dum vivar. La blotisanta bandito savis ta 
verdikto qua vartas ilu. 

Morto! 

La Ombro, alta e misterioza, vestizita per 
nigra mantelo e chapelego havanta mola 
rebordego, esis severa, ne-exaucema figuro. 
Lua vizajo obskurigesis dal turnita kolumo 
di lua mantelo e l'inklinanta rebordo di lua 
nigra chapelo. 

Hawk Forster, nervoze palpebragante, 
povis vidar nur la brilo di du penetrant 
okuli qui brilis de nesondebla profundaji. 
Ta okuli esis la signo di morto! 

Un brakio extensis su del faldaji dil nigra 
mantelo. La gantizita manuo tenis automata 
pistolo. La boko dil pafilo apuntis la 
blotisanta bandito. 


La loko di ca stranja ceno esis la sordida 
chambro di «antiqua hotelo. Apertita 
manusako sur la pavimento montris ke la 
bandito esabis pronta ekirar. Pordatra 
fenestro, e la pasamano di balkoneto ne 
facile vidita ultre ol, montris la voyo per 
qua La Ombro enirabis por surprizar la 
fuganto. 


“Tu timas morto.” La voco di La Ombro 
esis ironioza. “Tu mortigis du viri dum 
sango-kalmeso, ma tu ipsa timas morto. Do 
me permisos tu vivar”—la subit espero qua 
eniris l'okuli di Forster cesis pro la sequanta 
vorto— “kurtatempe!” 

La bandito mordis sua bufata labii. Ilua 
vizajo blankeskis. Ilua okuli pledis. 

La Ombro itere ridis—la sama sardonika 
rido qua anuncabis lua prezenteso. 

“Quankam tu esas ocidero,” lu deklaris, 
“tu havas la kordio di poltrono. Tri nokti 
ante nun tu mortigis du viri e fugis. Tu 
rikonocesis. La policisti serchas tu. Li ne 
povis trovar tu. 

“Ma me, La Ombro, saveskis tua celo- 
loko. Nun la policistaro saveskas pri ca 
loko. Li nun venas. Li balde arivos.” 

Hawk timigite regardetis la dika pordo. 
Ol esis ilua unik eskapo-voyo. Ma il ne 
audacis movar. 

La Ombro ridis. La mala situeso dil 
kaptita mortiganto plezis a lu. 

“Ma desfortunoze,” La Ombro duris dicar, 
“la policistaro ne movas tam rapide kam La 
Ombro. Komprenante ke tu probable 
projetas eskapar, me advenis por retenar tu 
por li. Tala poltroni quala tu ne apartenas a 


La Ombro. Do tu darfas vivar—por un 
skopo: l’elektrizita stulego che Sing Sing.” 

“No! No!” Hawk anhelis. “No! Lasez me 
pasar! Me—” 

Ilua vorti interruptesis da bruiso del 
koridoro exter la chambro. Forta pugno 
frapegis la dika pordo. Hawk Forster 
genupozis, tremante silencoza. 

“Apertez por l'autoritatozi!” venis tra la 
pordo. 

L'impero ne esis respondata. Hawk 
Forster tremegis dum blotisar an la parieto, 
timante movar. La Ombro, tam tacema kam 
statuo, ne esforcis incitar ilu. 

Lauta frapegi resonis. Hawk Forster 
turnis sua vizajo al pordo. Il povis vidar ke 
la dika ligno fremisas ye singla frapo. Itere 
ilu afrontis La Ombro meza dil chambro. 

La pala vizajo di Hawk esis kompatinda. 
llu savis ne expektar mizerikordio de La 
Ombro; tamen, ilu havis un furtem 
esperajo. 

“Lasez me irar!” ilu pledis. “Se yes, me 
denuncos! Yes, me dicos to quon mem vu 
ne savas! Me deskovros a tu la maxim 
granda komploto—” 

llu cesis kande La Ombro ridis. La 
minacant automata pistolo semblis vivoza 
dum ke ol lente avancis. La brilant okuli 


cintilifis. Hawk Forster saveskis la tota 
minaco di La Ombro. 

Por La Ombro, Hawk Forster esas nur 
plusa bandito dil submondumo. Ofte La 
Ombro kaptas tala kreuri. Li sempre pledas 
por mizerikordio—ofras denuncar, negociar 
kun La Ombro por salvar sua senvalora 
peli. La Ombro havas maniero traktar li. 

“Tu denuncos?” Lua voco esis rauka, 
stranja susuro. “Do, denuncez! Dicez a me 
to quon me ne savas. Parolez!” 

La vorti esis impero. Oli ofris nula stipuli. 
La voco di La Ombro signifikis morto, nul 
eskapo. 

Hawk Forster savis lo; ma ilua timo pri 
La Ombro igis ilu parolar. Nevoluntante, ilu 
denuncis dum ke la frapi ye la pordo duris 
kom lauta tambur-sonigo. 

“Es granda komploto!” Hawk anhelis. “Li 
celas su til bona tempo. Nun omno es 
pronta. Ma ante ke li komencos, es un kerlo 
mortigenda!” 

“Hastez!” 

L'impero di La Ombro esis kurta e 
nelauta dum ke Hawk pauzis por lekar sua 
dika labii e terorigite regardegar la lente 
falianta pordo. 

“Dan Antrim”—Forster anhelis to quon lu 
savas—“Dan Antrim, la yuristo. Lu es 


deshonesta. Intrikata kun la krimino- 
sindikato. Lu es trahizanto! Pro to lu 
mortigesos. Da kerlo quan lu supozas esar 

La vorti divenis terorigita kriacho kande 
la poltrona bandito vidis ke la pordo 
enpulsas pro frapego. Hawk jetis sua brakii 
avan sua vizajo. La sinistra manuo di La 
Ombro adinfre frapis oli. Lua brulant okuli 
esis proxim la ledega, tordita vizajo di 
Hawk. 

“Qua atakos Antrim?” 

“Me dicos!” kriis Hawk. “Kerlo quan me 
ulfoye konocis-longe ante nun. Lu 
informis me. Lu venas adhike—a New York 
—por—” 

Ante ke la mizerozulo povus durar 
parolar, la pordo esis entote hisita del 
charniri e jetit aden la chambro. Ol ne- 
expektate cedabis su. Kande olu falis, du 
viri falis kapavane adsur olu. 


LA OMBRO, ne obliviante lua skopo, 
movis rapide e silencoze. Per tri longa, 
rapida pazegi lu esis apud la fenestro. Ibe, 
lu turnis su por ofrar un departanta 
regardeto. 

Hawk Forster saltis adavane. La Ombro 
vidis pro quo. Avan un de la viri 

staceskanta del aplastita pordo esis 
cintilifanta revolvero. 

La staceskanta viro esis detektivo Jo 
Cardona, championo dil policistaro di New 
York. Ilua pafilo forglitabis ek ilua teno 
kande il enfalis kun la pordo. 

Ta revolvero esis salvo por Hawk Forster. 
L'enfalo dil policisti negabis l’oportunajo di 
La Ombro por audar to quon Hawk savas. 
Nun la minacanta figuro departabis, ed 
Hawk vidis sua posibleso haltigar ti qui 
volas kaptar ilu. 

La sizanta fingri di Hawk sizis la 
revolvero. L'armo acensis ante ke Cardona 
povas atingar ol per vana manuo. La 
duesma detektivo levis sua pafilo, tro tarde. 
La fingro di Hawk esis sur la destensilo. La 
bufata labii dil bandito tordesis pro triumfo. 

Samtempe kam la fingro di Hawk movis, 
pafo sonis. Ol ne venis del pafilo sizata dal 
ocidero. No, la sono venis del balkono exter 
la fenestro. 

L'automata pistolo di La Ombro 
parolabis! L’ultim oportunajo di Hawk 
forigesis! La revolvero falis ek ilua manuo 
kande la kuglo di La Ombro frakasis ilua 
karpo. Dum fraciono di sekundo, la viro sur 
la pavimento esis senmov imajo. 


Hawk Forster regardegis sua ne-utila 
manuo. Jo Cardona extensabis su adavane 
por vane esforcar sizar la brakio dil bandito. 
La duesma detektivo esis astonata sur un 
genuo. Nulu remarkis la fumo-plumo qua 
flotacis aden la chambro tra l’apertita 
fenestro. 

Hawk unesme agis, malgre sua astoneso. 
Il lansis sua sinistra manuo por sizar la 
pafilo. Cardona reptis adlatere por ganar 
Parmo. L'altra detektivo trovis sua 
oportunaĵo, ed uzis olu. Lu dufoye pafis 
super la dorso di Cardona. 

La dementa salto di Hawk finis per 
tordanta krulo. La bandito havanta ratatra 
vizajo falis adlatere e rulis adsur sua dorso. 
Ilua grandeg okuli evidente imaginis itere 
vidar la nigre vestizita formo di La Ombro, 
nam teroro kovris ilua vizajo ed il ektusis 
nekomprenebla vorti. 

Cardona audis, ma ne komprenis. Il ne 
savis ke la mortanta homo esforcas 
kompletigar interruptita frazo; ke Hawk 
Forster, ye la bordo di lo ultra, denuncas. 
Pose l'okuli klozesis. La ratatra bandito esis 
mortinta. 

Jo Cardona, itere tenante la revolvero, 
staceskis e cirkumregardis la chambro. Ilua 

kompanulo saltis adavane por regardar la 
mortintulo. 

“De ube venis ta pafo?” grunis Cardona. 
“Ulu perforis lu ye l'exakt instanto kande ni 
maxim bezonis lu. Ne esis un de ni—” 

Il pauzis regardante l'apertita fenestro. 
Cardona gestis ke sua kompanulo irez vers 
la pordeyo, dum ke il ipsa reptis alonge la 
parieto e proximeskis al nigra fenestro. 

Vere, l'unika pafo salvabis la vivo di 
Cardona; ma ka ta qua pafabis intencabis 
helpar o jenar la detektivo? Cardona 
vidabis tala pafi erorar pro fortuno. 

Dum ke ilua kunlaborant oficiro, nun 
cirkonspekta, gardis la fenestro, Cardona 
audacoze pazis adsur la balkono. Omno esis 
obskura. Densa nebulo envelopis la strado. 

Regardante tra l’obskureso, Cardona 
dicernis balkono ye la suba etajo. Nur un 
plusa etajo til la strado. Rapida, ajila homo 
povis talmaniere eskapir. 

Tra la nebulo, strado-lampo lumizis la 
trotuaro sub la balkono. Uniformizita 
policano kuris aden la lampo-lumo, 
regardegis adsupre. Lu evidente venigesis 
dal pafo-sono. 

Cardona klamis a lu. La policano 
rikonocis la bruska voco dil detektivo, viro 
maxim bone konocata da omna oficiri. 

“Kad irgu ibe?” questionis Cardona. 
“Nulu,” venis la respondo dil policano. 
“Serchez sub la balkono.” 

“Nulu ibe.” 

“Do, advokez la furgono. Ni havas 
mortinto hike.” 

La policano forhastis al telefono-buxo ye 
la strad-angulo. Cardona regardegis adinfre; 
pose il levis sua shultri e retroiris por 
regardar la kadavro di Hawk Forster. 


EN LA LUMIZITA KADRO sur la trotuaro, 
nigra makulo aparis. Ol fluktuis dum ke 
homo emersis de apud l'obskura muro dil 
antiqua hotelo. 

L'obskureso desaparis dum ke alta formo 
flugetis trans la strado aden la nebuloza 
lumo. Tra ta densa nebulo resonis la toni di 
stranja, glaciiganta ridado. 

Jo Cardona, regardante la kadavro de la 
fenestro, audis ta rido. Ol incitis 
respondanta memorajo en la mento dil 
detektivo. Ilua fronto rugeskis pro la 
nelauta eki di minacanta joyo. 

La rido di La Ombro! 

Cardona konocis ta rido. Altrafoye il 
audabis ol, mirakloze salvata de morto da 
malfacanti. Por Cardona, la stranja joyo 
adportis expliko. 

Il nun savis ke il esabis advokita da La 
Ombro. Il savis la fonto dil telefon-advoko 
qua dicabis ube lu trovez Hawk Forster, 
serchat ocidero. 

Nelauta voco telefone parolabis a 
Cardona—ne la voco di La Ombro. Ma 
Cardona kredis ke la venjanto di krimino 
employas fidinda helpanti. 

La Ombro! Lu trovabis, kaptabis, ed 
haltigabis Hawk Forster, la mortiganto. Un 
plusa signo di la ne-indulgema milito di la 
Ombro kontre krimino; plusa frapo facita 
por yusteso. Cardona komprenis, e supozis 
ke il savas omno. 

Cardona eroris. Il ne savis ke Hawk 
Forster esis rato qua esforcabis denuncar; 
ke l’ocidero konocabis la projeti di plu 
povoza kriministi, ed esabis pronta divulgar 
oli a La Ombro kande la detektivi tro frue 
enirabis. 

Cardona suspektis nulo. Nur La Ombro 
savis ke ula granda krimino komplotesas. 
Tamen, lu ganabis nur sugesto de Hawk 
Forster ante ke cirkonstanci koaktabis ke lu 
rapide ekirez. 

Danjero minacas Daniel Antrim, yuristo 
qua traktas kriministi. Ta danjero arivante, 
vasta krimino komencos. 

Malega komploti marchas! Hawk Forster 
esante mortinta, nulu ecepte la komplotanti 
ipsa savas la detali. 

Nur La Ombro povas renkontrar ita 
enemiki di ordino. Por facar lo, lu mustas 
saveskar e fonto e naturo dil komplotata 
krimino quan la klozita labii di Hawk 
Forster nultempe parolos! 

Ka La Ombro povas deskovrar la 
komploto irgube ol facesas? 

CHAPITRO II. 


VIRO REZOLVATA. 


LA BELA YAKTO Vesta glitis tra la milda blua 
aquo dil Gulfo-fluo. Sur la dopa ferdeko, 
sub larja tendeto sidis quar viri koldete 
vestizita en vestari ek kruda silko. 

Glasi tinkletis en lia manui. Lia konverso 
ofte ruptesis da obcena rido. La quar homi 
semblis tipala grupo de plezuro-serchanti 
havanta nulo facar ecepte juar tam bone 
kam posible la luxoza vivo dil tropikala 
mari. 

Esis tranquila egaleso inter ta homi; 
singlu semblis posedar aplombo ed 
autoritato. Per ago, konduto, e su-teno, li 
multe similesis luna l’altra. Ma inter la 
vizaji e la korpi esis remarkinda diverseso. 

La diverseso esis partikulare remarkinda 
dum stranja ceremonio quan li facis. Li 
single sufoye tostis l'una l’altra—evidente 


kustumala procedo. Un viro restis sidante 
dum ke l’altra tri staceskis e levis sua glasi. 

“A George Ellsworth, ti drinkante 
l'unesma tosto samtempe dicis, “la maxim 
bona prospero e saneso!” 

Li drinkis e sideskis, pozis sua vakuigita 
glasi avan la tostita viro. 

“Plenigez oli, Buchanto. Plenigez!” 

Ta homo nomita George Ellsworth 
obediis. Ilua maniero esis karakteriziva por 
ilua surnomacho, “Buchanto”. Ilu esis 
granda, fanfaronanta kerlo, evante cirkume 
quaradek yari. Ilua vizajo esis larja, ilua 
labii jokema. Ilua grasoza, karnoza manuo 
sizis la botelo e plenigis la glasi. 

Lore staceskis Ellsworth, e du altri 
staceskis kun ilu. La quaresma homo del 
grupo restis sidante. 

“Ad Howard Best,” venis la kanto, “la 
maxim bona prospero e saneso!” 

Adinterne iris la drinkaji; adinfre iris la 
glasi. 

“Tua foyo plenigar oli, Diakono,” 
Buchanto dicis. 

Tacema, havante severa vizajo, Howard 
Best silencoze plenigis la glasi, ilua blanka, 
magra manui esis tensata. Ilu esis la sobr- 
aspektanto dil grupo. La surnomacho 
“Diakono” fitis quale pantoflo. Ilu aspektis 

multa yari plu evoza kam Buchanto. 
Stacante apud la grandega homo, Diakono 
aspektis tre magre e velkinte. 

“A Maurice Exton, la maxim bona 
prospero e saneso!” 

Tale iris la triesma tosto; e pos olu, la 
jokema impero: 

“Ekvarsez ol, Mayoro! Ne esez 
sparemacha pri la botelo!” 

Maurice  Exton—la homo nomata 
“Mayoro”—esis mezgranda viro evanta plu 
proxime a quaradek yari kam a triadek. Ilua 
hararo esis nigra, ilua vizajo flav-pala. Neta 
labio-barbo tam nigra kam ilua hararo ornis 
ilua supra labio. Van Dyke-barbo pintizis 
ilua mentono. Ilua shultri esis rekta, 
havanta militistala posturo. Ilu plenigis la 
glasi per firma manui. 

Pose venis la tosto al quaresma homo del 
grupo: 

“A Joel Hawkins, la maxim bona fortuno 
e saneso!” 

Pos ta finala tosto venis instantala 
silenco. 

Lore Diakono turnis su a Joel Hawkins e 
dicis: 

“Ne obliviez la glasi, Fureto. Venas plusa 
tosto.” 

“Justa,” respondis “Fureto” kun obliqua 
rideto. “Ka tu supozas ke me obliviez?” 

Joel Hawkins inklinis su adavane kun 
ruzoza, brilanta ridetacho. Kurta, havante 
ronda shultri til ke il preske aspektis 
deformate, la nomo Fureto esis apta. L'okuli 
dil viro akute regardis tra partale klozita 
palpebri. Tenante la botelo, ilua vizajo ye la 
nivelo dil glasi, ilu semblis mezurar singla 
drinkajo por ke li omna recevez exakte la 
sama quanto. Mayoro prenis sua glaso e 
staceskis dum ke l'altra tri staceskis. 

“A David Traver!” ilu dicis per ferma 
VOCO. 

“A David Traver,” li ensemble kantis, “la 
maxim bona prospero e saneso!” 

La viri plu lente drinkis ta finala tosto. 
Unope la glasi esis abasita. 

Itere sideskante, li komplezate cirkume 
regardis. 

“Nu, ni rimemoris Judiciisto,” deklaris 
Buchanto. 

“Judiciisto rimemoris ni,” nelaute dicis 
Diakono. 


LA KONVERSADO chanjis nun pos la 
stranja formaleso finis. 

“New York matine. La fino dil voyo,” 
anuncis Buchanto per larja rideto. “Omnu 

sur la ferdeko ye sep kloki. Ni volas vidar la 
Libereso-Statuo!” 

“L'evoza homino videz ni!” ridachis 
Fureto. 

“Yes o no,” dicis Mayoro. “To pri quo me 
pensas esas la kelka boteli quin ni darfas 
enportar. Judiciisto juus askoltar nia tosto, 
kande ni lun renkontros.” 

“Diakono esas la kerlo enportar la 
grogo,” ruzoze dicis Fureto. “Lu povus celar 
ol sub la surtuto. Sat multa spaco cirkum 
lua spindelatra formo. Prestez a lu un de la 
tua, Buchanto.” 

“Pro quo suciar?” questionis Buchanto. 
“Probable Judiciisto havos domo plena de 
alkoholo trans la Kanadana land-limito. 
Nula kauzo nenecese traktar doganisti.” 

“Racionoza,” deklaris Mayoro. “Vi savas, 
ke me ne prizas sensence riskar. Esas sat 
multa riskegi. Esis grand alejo vidar ta 
aviono ultre la marbordo di Florida. La kruo 
supozis ke ni sendis la tot alkoholo-kargajo 
tatempe.” 

“Li edukesis pri to,” remarkis Diakono. 

“L'importanta ago nun,” Mayoro duris 
dicar, “esas separar pos desembarkar. 
Maxim bona prospero— future!” 

“E nula lakrimi de tu, Diakono,” dicis 
Buchanto. “Me expektis ke tu lakrimifus 
kande ni forjetis aden la Karibeano—” 

“Obliviez to, Buchanto,” grunis Mayoro; 
“obliviez! Diakono obliviis. To rimemorigas 
da me, Fureto—tu mustas facar ul oblivio.” 

“Mayoro es justa, Fureto,” Diakono 
konkordis. 

“Skribinte ta letro...” -—  Mayoro 
desaprobante negis per la kapo — “to ne 
esis bona, Fureto!” 

“Ma Hawk esas mea amiko,” protestis 
Fureto, e cirkume regardis la grupo. “Lu ne 
parolus. Omnakaze, me nur dicis a lu—” 

“Ni ja diskutis lo,” dicis Mayoro. “Nun 
nulo plusa. Me pensas pri morge. Me 
obtenos horario por tu, Fureto, tam balde 
kam ni atingas New York. L'unesma treno 
ek Purbego esos maxim bona. Ni volas ke tu 
vizitez Judiciisto ante ni.” 

“Bonege,” respondis Fureto per iritata 
tono. “Me facos lo, Mayoro.” 

“Tu facos lo!” Mayoro emfazoze dicis. 
“Ma rimemorez, tu esas un ek kin. 
L'interesti dil grupo esas maxim grava. Tu 
forsan havas tua propra idei. Forigez oli—til 
pose. Esos multa tempo, plu tarde. Ni omna 
esos nedependanta, pos kelka tempo.” 

“Rimemorez,” ekis Diakono, e solene 
regardegis Fureto. 

Buchanto avertante grunis. 

To finigis la diskuto. Buchanto, mordante 
l'extremajo di Havana-sigaro, advokis la 
nav-servisto, e plusa botelo adportesis al 
tablo. Pose esis dineo; pose la marala 
vespero finis kande la viri single shancelis a 
lia kabini. 


VIZAJI esis fatigita e solena kande la viri 
asemblis su matine dum ke la Vesta 
sorgeme trairis l'extera portuo. Stacante ye 
la pasamano, la «quar viri spektis 
l’ekvoyajanta paketboti e regardegis vers la 
marbordo dil Staten-insulo. 

Buchanto semblis esar mi-konfuza e min 
jokema kam kustumale. Diakono esis 
tacema; ma to ne esis stranja. Mayoro dicis 
preske nulo, ma stacis kom militisto. Fureto 
esis la maxim tacema de omni. Ma ilua 
regardeto esis furtema ed ilua konduto esis 
desquieta. 

Esis tarda posdimezo kande la Vesta, pos 
divers ajorni, tandem endokigesis e la quar 
viri trapasis la doganisti. Desembarkite, la 
departanta pasajeri presis la manuo dil 
severa kapitano dil yakto. La Vesta voyajos 
ad altra portuo pos plura dii. 

Diakono sole eniris taxio. Buchanto 
veturiris per altra. Mayoro e Fureto restis, 
Fureto ridetachante regardante l'avenuo 
qua bordizis la marbordo. Mayoro dum 
instanto livis ilu, retrovenis portanta 
horario. 

“Tua treno departos de Grand-Centrala 
Staciono ye noktomezo,” ilu dicis. “Me hike 
markizis ol. Me rezervis por tu per 
telefonar. Irez e manjez, spektez spektaklo, 
ma sen faliar irar per la Ciklono Limitizita. 
Komprenez?” 

“Me komprenas,” respondis Fureto kun 
ridetacho. “Adio, Mayoro. Me vidos tu plu 
tarde.” 

Fureto eniris taxio e forveturis. Ilu iris 
direte al Grand-Centrala Staciono. Ibe ilu 
obtenis sua treno- e vagono-bilieti. Il 
obediis l'imperi di Mayoro pri manjar. Ma 
pose, Fureto iris a telefon-kabineto ed 
exploris la telefon-cifraro por Manhattan. 

Ilua indiko-fingro iris alonge un del 
unesma pagini dil libro. Ol haltis ye la 
nomo Antrim. Fureto remarkis l'adreso. Il 
klozis la libro, ed ilua okuli malice cintilifis. 
Lu trovabis sua amuzo por la nokto! 

Mayoro esis justa. Esas kin de li. La chefa 
intereso di la kin esas la komuna interesto. 
Ma Fureto—plu multe kam l'altri—havis sua 

propra interesto. Lu ne intencis ignorar olu. 
L'altri nultempe saveskos! 

Esas multa tempo ante noktomezo. 
Komence, promeno alonge Broadway; pose 
ilu iros segun la dezirata voyo. Fortuno 
agos. Se fortuno venus, il renkontrus olu. 

Do kelke pos duadek-e-du kloki Fureto, 
manui en la poshi, aparis an strado kelka 
stradi norde de 42ma Strado e flanis vers 
apartamento ube lojis Daniel Antrim. 

CHAPITRO III. 


FURETO PAROLAS PRI AFERI. 


SUB LA LUMO di strado-lampo, Fureto haltis 
e pozis manuo aden sua interna posho. Il 
ektiris krumplita kuverto. De olu il 
extraktis ofte faldita letro. 

Fureto apertante ol, la mesajo revelis 
kruda skribacho e skisita diagramo en la 
mezo dil pagino. L'avid okuli di Fureto 
glitis tra la skribo quale se oli nur rivivigas 
savo ja profunde enfosigit en la memoro dil 
homo. 

La letro esis la verko di homo qua povas 
nur krude espelar. Fureto, rapida ed akuta 
lektanto, tushis grava frazi per sua fingro- 
pinto e kruele ridetis dum lektar oli: 


Me spektis A depos ke tu saviggis da 
me pri lu.... Me ya suksesis enirar 
lua domo dum un nokte kande lu ne 
assistas.... Ca skisuro montras la 
loko.... En la skribtabblo lu havas la 


26 


noti pri la kerli quin lu trahizzas.... 
Solly Bricker... Centtro 1592 
Tatsas pro to quon tu ditsis.... Falsa 
klefo dop la raddiatoro en la 
korridorro.... HAWK. 


La finala vorto formacis la signaturo. 
Fureto digestis omna frazo en la letro. Il 
precipue atencis la diagramo, qua kontenas 
tala signi quala “chambrego,” “dopa pordo,” 
raddiatoro,” e “skribtabblo.” 

Pose Fureto pecetigis la letro. Il flanis 
advane tra l’obskureso e jetis la peceti aden 
la brizo. Oli fluktuis omnadirecione. 

Ruzoze reptante, Fureto atingis la avana 
pordo di anciena apartamentaro. L'interna 
vestibulo esis feble lumizita. Il eniris e 
turnis su adsinistre vers eskalero, acensis til 
la triesma etajo. 

Ye la fora extremajo dil koridoro esis du 
pordi—un en l’angulo adsinistre, l’altra 
addextre ma quar metri del angulo. 

Lumo brilis tra la vitra fenestreto super la 
sinistra pordo. Fureto ridetachis. 

Il suspekteme regardegis la dextra pordo. 
La supera fenestreto esis nigra. To suficis. 

Fureto retroregardis la tenebroza 
koridoro. Vidante nulu, il avancis a 
radiatoro ye l'extremajo dil koridoro. Klefo 
brilis en ilua manuo. 

Fureto intense regardis la klefo. Il ne 
observis la blanka vizajo presita an la 
dextra supera fenestreto. Ulu spektis ilu, ma 
Fureto ne savis lo. Silencoze, la viro 
havanta ronda shultri klef-apertis la sinistra 
pordo ed eniris. 

Nun il esis tre cirkonspekta—plu furtema 
kam en la koridoro, ube ilua pedpazi 
kelkete sonabis. Il strabe regardis aden la 
lumizita chambro de mikra vestibulo. En la 
fora angulo sidis plumpa, kalva viro an 
skribtablo. 

La labii di Fureto tordis su pro odio dum 
ke il sensone klozis la pordo dop su. Ek la 
hancho-posho il ektiris kurtigita revolvero. 

ll adavane reptis quale trakanta kato til 
ke il esis ne plu kam du metri for la kalva 
viro. Lore mokanta rido venis ek Fureto. 

La plumpa viro rapide jiris en sua 
turnanta stulo. Ilua reda, bufata vizajo 
purpureskis. Ilua korpo tremis. Ilua larja, 
tresayigit okuli vidis ladsupra movo dil 
revolvero di Fureto. Instinte, il levis sua 


brakii. 


FURETO, kun kold okuli e severa vizajo, 
deskovrite, direte regardegis sua viktimo. 
La venenoz odio en ilua okuli ne semblis 
impresar Daniel Antrim. 

La yuristo astonate reciproke regardegis 
Fureto. Evidente il ne rikonocis ta qua 
minacas ilu. 

“Quon vu volas?” il subite questionis. 

“Me volas parolar kun vu,” oglachante 
grunis Fureto. 

“Qua vu esas?” questionis Antrim. 

La respondo esis explozo de klukanta 
ridacho. 

“Qua me esas?” respondis Fureto. “Ka vu 
ultempe audis pri viro nomita Joel 
Hawkins?” 

Antrim lente negis per kapsigno. 

“Nu, lun me esas. Joel Hawkins!” La rido 
di Fureto esis frigida. “E vu es Dan Antrim, 
la yuristo. La trahizanto!” 

Antrim tresayis. Dum instanto il tremis. 
Pose il kalmeskis ed asumis la mieno di ta 
qua esas pronta plear riskoza ruzo. 

“Vu eroras,” il dicis. “Tote eroras. Vu 
konfuzigesas. Ni kalme diskutez. Forpozez 
ta pafilo——” 

“Ka permisar ke vu itere trahizez? Nule!” 

“Me nultempe trahizis irgu dum——” 

“Vu nultempe ne trahizis!” grunis Fureto. 

Il adavane movis sua brakii e pulsis la 
pafilo preske an la kosti di Antrim. 

“Glitez itere aden ta sidilo!” Fureto 
imperis. “Me revelos la pruvi, yes ya!” 

Apuntante Antrim per la pafilo, qua 
forpulsis su de la skribtablo per sua pedi, 
Fureto violentoze ektiris la maxim infra 
tirkesto dil skribtablo. Ol spasmatre 
apertesis, e Fureto ektiris amaso de 
dokumenti. Il mashinatre facis lo, spektis 
Antrim dum laborar. 

Per rapida, kurta regardeti vers la 
kontenaji dil tirkesto, Fureto trovis la 
serchata kuverto. Ol markizesis per la nomo 
Bricker. 

Per un habila manuo, Fureto sukusis 
faldita pagini ek la kuverto. Il rapide 
regardis oli; pose subite regardegis Daniel 
Antrim. 

L'expresuro dil vizajo dil yuristo dicis 
omno. Fureto ne ja havabis sat multa tempo 
por remarkar to skribita sur la pagini; ma la 
nerepresata timo montris ke lu savas, ke 
sua ruzo faliabis. Fureto ridachis. 

“Me ne bezonas pluse serchar,” il 
deklaris. “Me savas ke vu es trahizanto. Vu 
trahizis multa homi. Me ne ja dicos—quale 
me deskovris to. Vartez audar.” 

Ilua vorti divenis nova ridado. Il levis la 
telefon-askoltilo del telefonilo sur la 
skribtablo. La kudo dil pafilo-brakio pozate 
sur l’askoltilo, Fureto cifragis telefon- 
numero per sua sinistra manuo. 

ANTRIM, okuli larjigita, spektis, esforcis 
intelektar la cifro. 

“Qua—qua——” il paroleskis, balbutis. 

“Me telefonas a kerlo qua devas multon 
saveskar,” deklaris Fureto. “Lu saveskos— 
nun!” 

Ilua okuli cintilifis per minaco qua igis 
Antrim restar sen protesto. Questiono 
audesis del askoltilo. Fureto parolis. 

“Ka tu, Solly?... Bonege.... Askoltez. Me 
dicas direte... Dan Antrim trahizas tu.... 
Yes, la yuristo. Ka tu opinionis ke lu es 
bona? Nu, no.... 

“Bone. Ka tu savas ube lu lojas? Do 
venez... Direte enirez. La pordo esos 
apertita por tu.... Yes, tu trovos lu hike, e 
Pinformo quan tu bezonas jacos sur lua 
skribtablo.... Tu arivos justatempe por vidar 
ke lu ganas to quon lu meritas.... Me pafos 
lu, ma lu ne esos mortinta. Me livos duesma 
kuglo por tu. Ne obliviez prenar l'informo 
quan tu trovos...” 

Fureto sagace askoltis. Il audis ecitata 
blasfemo del telefon-lineo. Il ripozis 
Paskoltilo. 

“Solly konvinkesas,” il ridetante dicis ad 
Antrim. “Lu venas adhike. Kande lu arivos, 
anke arivos tua fino, Dan Antrim.” 

“Me pagos vu!” anhelis la yuristo. 
“Haltigez omno! Lasez me irar. Me pagos tu 

“Ka pagos me?” 

La kolda tono di Fureto esis intensa pro 
odio. Il pulsis sua korpo tre proxim la formo 
dil yuristo e grunis kurta mesajo aden 
Porelo di Daniel Antrim. Tota astoneso 
kovris la vizajo dil yuristo. Fureto 
oglachante retropazis. 

“Ka vu nun komprenas?” 

“Vu—vu——* anhelis Antrim. 

“Yes,” ridetachis Fureto. “Vu ne supozis 
ke me venos, ka ne? Nu, vu nultempe 
saveskos quale me advenis!” 

Il pazis trans la chambro e vartis an la 
fora pordo, la revolvero vers Antrim. 

“Me nur unfoye pafos vu,” il dicis, ankore 
ridetachante. “Pose me livos vu por Solly. 
Vu e ta dokumenti sur la skribtablo. 

“Vua dopa pordo esos bon ekireyo por 
me, Antrim. Me enirante klefapertis la 
avana pordo. Solly havos nula problemo. 
Tote nula problemo. Tote nula!” 

La du viri esis lore senmova. Antrim 
velkis, forte respiris. Fureto, oglachante, 
portis fixigita mieno sur ta ruzoza vizajo. 
Stranja ceno—precipue vidita del supera 
fenestreto dil apartamento-pordo. 

Nam ibe strabe regardis homo, un pedo 
pozita adsur la radiatoro, l'opozata manuo 
tenante la latero dil pordo-fosto. Ica homo, 
regardante del koridoro, silencoze atestis 
omna movo en la kapto da Fureto di Daniel 
Antrim. 


LA REGARDANTO, havante serioza vizajo e 
larja shultri, falis de ta posturo tam habile 
kam kato, e dum instanto stacis en la 
koridoro. Lu turnis su e transiris al mi- 
apertita pordo ye l’altra latero. Lu hastis 
aden l’obskur apartamento, klozis la pordo. 
Pos kelka instanti lu tenis la telefon- 
askoltilo. 

Nelauta voco respondis. Ol parolis nur un 
vorto. Ta vorto esis nomo: 


“Burbank.” 
“Vincent telefonas,” deklaris la homo per 
nelauta, tensata tono. “Viro en 


apartamento di Antrim. Apuntas lu per 
revolvero. Telefonis. Evidente expektas 
altru.” 

“Vartez. Telefonez pos tri minuti.” 

Harry Vincent, agento di La Ombro, 
stacis en l'obskureso. Il plasizesis hike por 
spektar to quo evantas en la lojeyo di 
Daniel Antrim. Ta a qua lu jus parolabis 
esis Burbank. Harry savis, dum vartar, ke 

Burbank komunikas ilua mesajo a La 
Ombro. 

Il itere telefonis. Itere venis la kalma voco 
di Burbank. Icafoye ol portis impero. 

“Preventez l'ago dal enemiko di Antrim. 
Koaktez lu restar.” 

Nur to. Rapide Harry ripozis l’askoltilo e 
glitis ek l’obskur apartamento. Il 
proximeskis al pordo di Antrim e sorgeme 
turnis la pordo-butono. La pordo apertesis. 

Harry ne vartabis itere regardar tra la 
supera fenestreto. Il ferme tenis automata 
pistolo per sua dextra manuo, apuntis per ol 
tra la streta aperturo dil pordo. Il vidis ke la 
posturi dil du viri apene chanjabis. 

Fureto, maligne triumfante, spektis 
Antrim. La yuristo regardegis ta qua 
apuntis per la revolvero. 

Esis tensat instanto por Harry Vincent; 
ma il experiencabis plu desfacil instanti 
dum servar La Ombro. Ilua kurso esis 
evidenta, ed il persequis olu. 

Pazante aden la vestibulo, il permisis ke 
la pordo ocilez dop ilu. Ol haltis ante tote 
klozar su. Sen vartar ke la bruiso esez 
remarkata, Harry parolis per bruska, 
rezolvema tono: 

“Faligez ta pafilo!” il imperis. “Un movo e 
tu es mortinta!” 

Fureto savis ke ta vorti esas por ilu. Il esis 
tro experiencoza ne obediar oli. Ilua manuo 
ne movis dum ke ilua regardo turnesis por 
remarkar automata pistolo en la manuo di 
Harry Vincent. 

La fingri di Fureto mashinatre desfaldis 
su. Ilua propra revolvero kliktis adsur la 
pavimento. 

“Turnez adhike!” imperis Harry. “Manui 
adsupre! Dorso an la parieto!” 

La triumfo di Fureto transformesis a 
trakata, furtema regardeto. Desafable, il 
obediis. Il rekte regardegis la tubo dil 
automata pistolo di Harry. 

Daniel Antrim, rekuperante sua raciono, 
lente staceskis e proximeskis al skribtablo. 
Harry ne haltigis ilu. Antrim, tastante en 
tirkesto, serchis sua propra pafilo. 

La ferma, nepardonema maniero di Harry 
ne permisis un milimetro de movo por 
Fureto Ma dum ke Harry spektis, il 
remarkis ulo quo subite adportis necerteso. 
La furtem okuli di Fureto chanjis. La 
palpebri mi-klozesis, e la pupili brilis tra la 
stretigit aperturi. 

Esis tresayiganta ke to eventis kande 
Harry kaptabis ilu ed Antrim anke venas 
kom enemiko. To venis kom quika averto al 
homo ye la pordo. 

Instantale, Harry vidis ke Antrim ektiras 
revolvero. Fureto nun esos ilua chasajo. 
Harry savis, ke danjero arivas. 

Il quik jiris vers la pordo dop ilu. 
Saminstante, grandega manuo sizis ilua 
karpo e tordis ol adinfre. Brakio, ja ocilata, 
portis la tubo di revolvero cintilifante vers 
ilua kapo. 

L’instintala adlatera salto di Harry 
deturnis la terorinda frapo. Ol esis intencit 
frakasar ilua kranio. Vice lo, ol frapis la 
kolo-latero. 

To suficis. L'automata pistolo di Harry 
falis ek ilua sensenta fingri. Il senkoncie 
falis al pavimento dil vestibulo. 

Solly Bricker arivabis. 

CHAPITRO IV. 


LA HOMO DIL NOKTO. 


L'INSTANTI qui sequis la falo di Harry 
Vincent ecitis. Fureto, Daniel Antrim, e 
Solly Bricker esis la chef aktori en ecitanta 
dramato. La supernumerarii esis «quar 
banditi qui sequabis Solly aden 
l’apartamento. 

Daniel Antrim audis la lukto-bruiso ye la 
pordo. Ilua revolvero esis en ilua manuo 
kande Harry Vincent falis. Instintale, la 
plumpa yuristo jiris por afrontar ica nova 
minaco. Ilua bufata vizajo esis blua pro 
eciteso. 

Antrim esis inter du enemiki: Fureto, 
senarma, e Solly, timend adversulo. Vidante 
la grupo qua fluas tra la pordo, il sentis ke 
triesma reala danjero eniras. 

Fureto, sagaca malgre sua embarasita 
stando, ruzeme moveskis dum la sam 
instanto kande Antrim forturnis su. Il esis 

rapidega, ma prudenta, sinkis til la 
pavimento ed extensis furtema manuo vers 
sua pafilo. 

Ne nur timo pri atraktar la atenco di 
Antrim retenis Fureto; anke pro necerteso 
pri Solly Bricker. Fureto savis ke l’infama 
bandito-chefo povas komence pafar e pose 
questionar. 

Solly ipsa bezonis nemediat ago. Ilua 
brakio esis abasita pos la frapo kontre 
Harry Vincent. Ilua serveri esis dop ilu, ne 
povis agar pro l'obstruktanta korpo di lia 
chefo. 

Solly, staceskante kun sua pafilo, intencis 
apuntar Antrim til komprenar la situeso. 
Ma la yuristo sovaje saltis por ataktar, e 
Solly koaktesis rapide agar. 

Antrim preparis su por pafar. Solly, la 
korpo turnita, ne povis unesme pafar. La 
bandito faligis su, ed ilua serveri, inspirata 
dal ago dil chefo, retrokuris aden la 
koridoro. 

Se Antrim povabus explotar sua avantajo, 
il povabus haltigar l’atako, pro ke dum 
instanto la situeso esis oportuna. Ma la 
yuristo, mala pafanto, facis exakte to quon 
Solly expektabis. Il pafis ye la punto ube la 
bandito-chefo esabis, ne ye la loko ube il 
lore esas. 


38 


L'unesma kuglo dil yuristo perforis la 
parieto preske un triimo di metro super la 
shultro di Solly. Ilua duesma pafo esis mem 
plu fora. 

Lore venis la respondo di Solly de la levit 
automata pistolo. La kuglo dil bandito esis 
proxima; ol preteriris la korpo di Antrim ye 
la sam instanto kande la yuristo, 
komprenante sua eroro, abasis la pafilo vers 
Solly. 

Se la duelo restabus en la manui di ta du 
homi, la sequanta sekundo decidabus la 
rezulto. Daniel Antrim havis fingro sur la 
destensilo. Solly Bricker esis pronta itere 
pafar. Singlu certe apuntis. Lia kugli esos 
samtempe pafata. 


MA LI NE RIMEMORIS FURETO. Glitante vers 
ilua revolvero, la viro havanta ronda shultri 
e ruzem okuli spektis la partoprenanti en 
Pecitanta konkurso. 

Mem ante ke li pafabis l'unesma paf, il 
komprenis ke nek l'unu nek l'altru atencis 
ilu. 

La ruzoza glito di Fureto divenis rapida 
movo. 

Il staceskis kun la pafilo ye la krizal 
instanto, ilua fingro presis la destensilo. 

Lauta detono, e Daniel Antrim krulis 
adlatere, jus kande pronta pafar. 

La tempo inter la pafo di Fureto e la 
proxima rezulto dil duelo inter Antrim e 
Solly esis tante kurta ke Solly ne povis 
chanjar sua apunto. Ilua pafo sequis, sisis 
jus super la kapo dil krulanta yuristo. 

Fureto ne plus vartis. Kun maligna 
ridetacho il lansis su vers la pordo qua 
duktas al dopajo dil apartamento. Il 
decidabis ica konflikto quale il minacabis 
facar. Il vundabis Antrim e livis la 
konsequo por Solly. La eki dil pafado 
resonis tra l'apartamento—esis bona tempo 
forirar. 

Solly ne remarkis la departo di Fureto. 
Ica homo—il ne konocis ta homo—salvabis 
ilu. Antrim krumplata sur la pavimento 
esforcis levar su por pafar. Solly Bricker 
ofris nula kompato. 

Trifoye automata pistolo dil bandito- 
chefo portis plomba morto aden la formo 
tordanta su. Daniel Antrim, la trahizanto, 
sternesis mortinta, senmova kande Solly 
abasis sua pistolo e pazegis al skribtablo. 

Il sizis la dokumenti ibe. Rapida studio 
montris ke oli relatas ilu. Oli revelis la 
projeti di Antrim, ke Bricker esez livrata al 

autoritatozi—pro ke Solly refuzabis aceptar 
pakto kun la deshonesta yuristo! 

Antrim nultempe minacabis; ma del 
instanto ke Solly recevabis la telefono- 
mesajo da Fureto, il suspektis. Ta fakto 
explikis ilua rapid arivo kun ilua bando. 

Blasfemante, Solly sputis ye la mortintulo 
sur la pavimento. Pose, rimemorante la 
komenco dil konflikto, il turnis su al pordo 
tra qua ilua quar gorili aparis. 

“Kaptez ta kerlo!” Solly klamis. “Ta quan 
me frapis. Tranez il adhike!” 

La  bandito-chefo pulsis akuzanta 
dokumenti aden sua posho, e spektis dum 
ke la bandito tranis Harry Vincent al mezo 
dil chambro. La viktimo esis ankore 
senkoncia. 

“Rektigez lu, du de vi!” imperis Solly. 
“L'altri gardez. Unu ye la avana pordo. Unu 
ye la dopa. Ni ekiros.” 

Harry, ilua korpo bizare tordita, esis 
tenita per extensita brakii inter la du 
budema banditi. Ilua kapo inklinis adinfre. 
La flanko di ilua kapo e kolo montris la 
marko dil frapego donita da Solly. 

Pazante adavane, Solly klozis sua sinistra 
pugno e brutale levis olu. Il fortege frapis 
Harry an la mentono, e la kapo dil senpova 

viro retroe saltis. Solly oglachis la pala, 
senexpresa vizajo. 

“Senkoncia,” deklaris la bandito-chefo. 
“Tote senkoncia. Pro ke me frapis lu. Me 
frapas li til senkoncio. Ni mustas fugar. 
Tempo mankas. Tenez lu—me facez lo 
necesa.” 

Il retropazis e kalme apuntis per sua 
automata pistolo la kordio di Harry 
Vincent. Per tranquil indiferenteso, Solly 
pozis sua fingro an la destensilo, preparis 
vicioze finigar la vivo dil agento di La 
Ombro. 

Semblis esar certa morto por Harry 
Vincent. Du banditi tenegis ilu. Armizita 
viro stacis ye singla pordo. Solly Bricker 
preparis pafar. 


NULU MOVIS dum ke Solly rezolveme 
apuntis. La homo ye la dopa ekireyo 
regardis tra la pordo. Ta qua gardis la avana 
pordo, interesata dal artizaneso di sua 
chefo, turnabis sua kapo por spektar Solly. 

Kin banditi—omnu armizita e senvunda. 
Harry Vincent, senarma e senkoncia. 

Tal avantajon Solly prizis! Miliono 
kontre un favorante ilu: ton il opinionis. 

Ma Solly esis nejusta. Nek il nek la 
gardanta viri vidis la longa nigra ombro qua 

jetis su trans la pavimento. Ol komencis del 
koridoro, e super olu stacis la homo ipsa— 
alta, silencoza figuro vestizita per nigra 
mantelo e chapelego havanta mola 
rebordego. 

La Ombro asistas! 

Se la misterioz arivanto fidabus a nur un 
pafilo; se lu agabus hastoze o facabus un 
soneto por revelar sua prezenteso, lu ne 
povabus salvar la vivo di Harry Vincent. Ma 
La Ombro nultempe eroris! 

Singla nigre gantizita manuo tenis 
automata pistolo. Per glitanta, ferma movo 
lu pulsis la pistolo en sua sinistra manuo an 
la korpo dil viro ye la pordo, ed rekte 
apuntis per la dextra pafilo Solly Bricker. La 
du pistoli samtempe parolis, por ke la du 
pafi sonis kom un havanta terorinda 
lauteso. 

L'unesma pafo eliminis la viro ye la 
pordo. Il falis adavane, vunduro en la 
flanko. L'altra pafo frapis avanbrakio di 
Solly super la karpo e pasis aden la korpo 
dil bandito-chefo. 

La dextra brakio di La Ombro extensesis, 
la sinistra restis apud lua flanko. 

Lua sinistra manuo movis adavane pro la 
retrosalto dil .45-pafilo. La pafilo-tubo nun 

repozis perfekte sur la kurvo dil dextra 
kudo. 

La sinistra pafilo itere parolis, perfekte 
apuntita. Olua kuglo tushis la viro ye 
Popozata pordo ante ke la tresayigita 
pafisto povas rekuperar de surprizo. La 
spektanta bandito falis. 

Dum ke la sinistra manuo retroe iris, la 
dextra nebulatre movis, e la du automata 
pistoli apuntis la viri qui tenis Harry 
Vincent! 

Un kontre kin-ma La Ombro ganis 
l'avantajo dum un rapida sekundo. Perfekta 
pafanto, singla projetita ago duktis a lo 
sequanta. Tri pafi, single kalkulata, 
eliminabis tri enemiki. L'altra du esis en la 
povo di La Ombro! 

Nun venis la necert elemento. La restanta 
du serveri di Solly esis nek poltrona nek 
brava. Li esis hardigita kombatanti qui 
preferis paf-mortigar senpova viktimi; 
samtempe, li esis viri qui kredas ke 
kombato esas la maxim bona moyeno por 
su-salvo. 

Li komprenis nulo pri la strategio di La 
Ombro. Li nur komprenis ke li esas en mala 
situeso. Kom viri qui nultempe indulgis, li 
expektis nul indulgo. Singlu havante la 
sama pensajo—ke li esas du kontre un— 


44 


liberigis Harry Vincent e levis sua 
revolvero vers la minacanta, nigre vestizita 
formo. 

La Ombro havis du kugli por li. Lua 
sinistra pistolo sputis flamo e rapida pafo 
faligis la plu proxima pafisto. Ma la dextra 
atakanto esis plu grava danjero. Il falis al 
pavimento kun la falanta korpo di Harry. Il 
esis dop ta krumplata formo, ed ilua 
revolvero venis adsupre. 

La Ombro pafis. Lua kuglo frolis la 
sinistra shultro dil bandito evitanta danjero. 
Un milimetro plu basa, e la pafo efikabus; 
ma un milimetro plu basa, e la formo di 
Harry esabus la skopo. 

La dextra manuo dil bandito venis 
adavan la korpo di Harry. La viro presis la 
destensilo, unfoye—dufoye—— 

Ma la hastigita pafi faliis. La Ombro anke 
movis. Lu rapide avaniris jus kande la 
manuo aparis. Adavane ed addextre— 
evitante la loko apuntita. 

La sinistra brakio di La Ombro, extensate 
fore e base, livris pafo qua preventis 
triesma kuglo del bandito. Ol kliktis la 
suprajo dil revolvero-tubo e rikochis al 
parieto. 

Instintale, la bandito retrotiris su, e per ta 
ago montris sua kolo e shultri super la 

korpo di Harry. La dextra manuo di La 
Ombro agis. 

To finigis la konflikto. Un proxima pafo 
venis del manuo qua nultempe faliis. La 
kuglo paralizis la bandito, frapante ilu en la 
kolo alonge la spino. La lasta enemiko di La 
Ombro sternesis, vizajo an la pavimento. 

L'automata pistoli di La Ombro iris adsub 
lua mantelo. Longa pazego, e lu tiris Harry 
Vincent del pavimento. Fora klami venis del 
koridoro. La Ombro, uzante astonanta 
forteso, levis Harry e portis ilu tra la dopa 
pordo dil apartamento. 


UN INSTANTO PLU TARDE, kande du 
policisti hastis aden l'apartamento, li trovis 
Solly Bricker ed ilua bando sternita cirkum 
la kadavro di Daniel Antrim. 

Solly, quale la yuristo, esis mortinta. 
L'oportuna pafo di La Ombro atingabis ilua 
kordio pos frolar l'extensat avanbrakio. 

Del incendio-turmo, qua duktis aden 
kurteto dop apartamento, korpo aparis 
quale se suspendat en spaco. Ol esis la 
formo di Harry Vincent, subtenita dal 
nevidebla figuro di La Ombro. Lore la 
portanta figuro aparis en la filtranta lumo, 
quale nigra fantomo dil nokto. 

Lu forportis sua kompanulo a sekureso. 
Subite La Ombro haltis. Lu pozis Harry 
apud la muro. Lua figuro esis granda super 
la senkoncia viro, quale protektanta 
gardisto. Lua nigra mantelo celis Harry tam 
tote kam la nokto. 

La lumo di elektrala torcho aparis. 
Policisto, atraktata dal pafi, eniris la 
stradeto. Lu proximeskis al incendio-turmo. 
Necerta pri lua cirkumajo, lu turnis su, e la 
lumo di lua torcho brilis direte adsur la 
figuro di La Ombro. 

La policisto esis astonata. Lua revolvero 
en la sinistra manuo, la torcho en lua dextra 
manuo, lu povabus mortigar La Ombro. Ma 
lu nultempe ganis l'avantajo. 

La Ombro abasis su adavane, sizis la 
karpi dil policisto. Fortege tordante, lu 
cirklatre rotacis la korpo dil policisto. 

La revolvero e l’elektrala torcho flugis tra 
la aero en opozanta sinsi. La policisto falis 
adsur sua dorso e dufoye rulis. Blotisante, 
La Ombro levis la korpo di Harry e rapide 
portis ol vers la strado. 

La policisto, en stuporo dum instanto, 
vidis la brilanta torcho sur la pavaro. Lu 
saltis por olu, e flagris la lumo adhike ed 
adibe. Lu vidis sua revolvero. Lu hastis vers 
la strado —multa sekundi perdita. 

La policisto regardis alonge la strado. 
Dek metri fore lu vidis homo mivoye tra 
pordo di garit automobilo. La policisto levis 
sua revolvero e klamante kuris tasinse. 

La homo emersis del automobilo e stacis 
vartante lu. La policisto quik haltis. Lu esis 
koram alta viro, senmakule vestizita per 
tuxedo. La viro obstruktis la pordo dil 
automobilo; l’elektrala torcho dil policisto, 
brilante ultre ilu, revelis dens obskureso en 
la veturo. 

“Quo eventas, oficiro?” 

La jentilhomo parolis per nelauta voco. 
La policisto quik impresesis da ilua 
importo. La kontrasto inter la rapid agado 
dil mantelizita figuro en la stradeto, e la 
tranquila mieno di ca viro, esis evidenta. 

Ne dum un instanto la policisto suspektis 
ligo inter la du, ma lu decidis ke ca viro 
servos kom atestanto. 

“Homo eskapis me ibe,” deklaris la 
policisto, gestis per la revolvero ye la 
aperturo dil stradeto. “Ka vu vidis lu? 
Adube lu iris?” 

“Me vidis nulu,” esis la kalma respondo. 

La policisto regardegis vers la strad- 
angulo. Lu decidis ke l’atakanto evidente 
hastabis segun l'opozata sinso. Persequar, 
nun, esus vana. 

La policisto opinionis ke ilua devo esas 
en l'apartamentaro, ne savis ke altra 
policisti ja enirabis per la strado-pordo. 

“Nu, bone,” lu bruske dicis. “Me regretas 
jenir vu, chefo. Se vu veturirante vidus irgu 
suspektinda, trovez la maxim proxima 
policano.” 

“Me facos exakte lo.” 

La policisto turnis su ed hastis vers 
lapartamentaro. L'alta, tranquila viro 
spektis til ke lu desaparabis. Lore, 
intenceme, il extensis manuo aden 
automobilo e prenis nigra vesto qua ibe 
jacis, tale revelante la senpova formo di 
Harry Vincent. 

La nigra mantelo siflis. Chapelego pozesis 
adsur la fronto dil alta homo. Kun nelauta, 
pavoriganta rido, il pazis aden l'automobilo. 
La motoro ritmoze zumis. La veturo rulis 
alonge la strado. 

L'automobilo turnesis cirkum la strad- 
angulo ed iris vers Broadway. La veturanto 
esis tacema, preske nevidebla—nur amaso 
de nigreso. 

La Ombro forportis sua salvita servisto. 
La susurata rido resonis tra automobilo. 
Nam La Ombro vinkabis la demoni dil 
submondumo. 

Ma Harry Vincent, ankore senkoncia, ne 
ja naracabis la historio dil konflikto. La 
Ombro ne ja saveskis ke l'unik instiganto di 
ta frenezioza kombato eskapabis. 

Fureto foriris. La Ombro, nekapabla 
restar en l’apartamento di Daniel Antrim, 
obtenabis nula sugestajo dil departo di ta 
viro. 

CHAPITRO V. 


FURETO JOYAS. 


VOYAJANTE ADWESTE en la Ciklono 
Limitizita, viro en la flano-vagono ociante 
remarkis la kap-tituli di jurnalo de Detroit. 
La treno rapide iris tra la Michigan-ruro. La 
lektanta viro atencis nun la jurnalo, nun la 
peizajo. 

Lu esis Fureto—ta qua portis la nomo Joel 
Hawkins. Ociema, bone vestizita, il semblis 
esar nur aferisto de New York qua iras vers 
la mez-westo. 

L'okuli di Fureto brilis. La tranquileso dil 
homo divenis ruzoza dum ke il remarkis ula 
kap-titulo super artiklo pri New York: 


BANDITO-MILITO EN NEW YORK- 
APARTAMENTO 


L'artiklo esis pri evento dum l'antea 
nokto. Fureto avide lektis la detali. 

Konfuzigita brovo-kontrakto rugizis ilua 
fronto. 

Segun la raporto, bando de pafisti 
invadabis apartamento di yuristo nomita 
Daniel Antrim. Ibe la pafili regnabis. La 
yuristo ocidesis dal banditi. Ol divenabis 
granda pafo-batalio—batalio qua indikis 
milito inter rivala partiseti. 

La fumo klareskinte, policisti eniris e 
trovis quar mortinti e du vunditi. Un del 
mortintuli esis Daniel Antrim, la yuristo. 
Altru esis Solly Bricker, infama bandito- 
chefo. 

En la posho di Bricker la policisti 
deskovris dokumenti portanta la skribo di 
Antrim. Ita dokumenti kontenis pruvi 
akuzanta Solly Bricker pri multa krimini. 

Esis evidenta ke Daniel Antrim 
negociabis kun diversa kriministi. Altre, lu 
ne povis konfirmar fakti tote ne konocata 
dal policisti-fakti en la dokumenti 
deskovrita en la posho di Solly Bricker. 

On supozis ke Solly venabis ad Antrim 
por diskutar mutual interesti. Evidente, la 
bando di Solly taceme vartabis en la 
koridoro exter l'apartamento. La yuristo e 
la bandito-chefo ne transaktabis, ma 
pafabis. 

La serveri di Solly raliabis por salvar lu. 
Ma Antrim, sagaca pri banditi, dependabis 
de sua propra serveri. La rezulto esis la fino 
di Solly e di ilua bando. 

Esis sat multa pruvi ke ta homi eskapabis 
apartamento. Daniel Antrim sole ne povis 
mortigar kin enemiki. Omna indikaji 
montris ke lu esabis mortigita frue dum la 
meleo. Pluse, omna mortinti e vunditi esis 
de la bando di Solly. 

Policano, enirante la dopajo dil 
apartamento dum ke sua kunlaboristi venis 
tra l’avanajo renkontrabis eskapanto. 
L'oficiro faliabis haltigar la fuganto. Do esis 
certa ke adminime un homo eskapabis la 
loko. Altri probable ja ekirabis. 


FURETO PENSIS. L'astonanta rezulto dil 
tumulto semblis nekredebla. L'una 
eskapinto—to evidente esis la kerlo frapita 
da Solly ye la pordo. Fureto vidabis la viro 
falar tote senkonciigita. 

Ka lu rikoncieskis e sole mortigis omna 
banditi? Yen l'unika posibla solvuro. 

Fureto iterante rilektis l'artiklo. Il forjetis 
la jurnalo e regardegis sen vidar tra la 
fenestro. 

Nu, quon importas? Omno finas bonege. 
Daniel Antrim esas mortinta—e Solly esas 

kulpoza. Se la bandito-chefo eskapabus, la 
policistaro nun serchus l’ocidero dil yuristo. 
Nun li serchas inter banditi konocata esar 
enemiki di Solly Bricker. 

Komplezata rideto tordis la labii di 
Fureto. Il desobediabis l’instrukto di 
Mayoro. Il marchabis aden danjeroza 
situeso por sua propra venjo, kande il devis 
servir la Kin Kameleoni. 

Il sekure formarchabis, e l'altri pafis l'una 
l’altra. Bonega laboro. Il bone facabis en 
New York! 

Nun ilua oportunajo esis fora. Ne plus 
intrikat en aferi en New York, il facos 
Pintencata tasko. Il ridetachis pensante pri 
Mayoro. Ilua kompanulo nultempe 
saveskos pri la ne-oficala ago di Fureto en 
New York. 

Fureto weris la mieno di ta qua 
revanchis. Il itere prenis la jurnalo e pozis 
fingro sur la nomo Daniel Antrim. 
Demonatra mokrideto kovris ilua vizajo. 

Lore, komprenante ke altri forsan 
spektas, la viro havanta ronda shultri faligis 
la jurnalo e marchis vers la repasto-vagono. 

Konsiderante, Fureto komplezesis da sua 
propra imuneso. Ulfoye il timis ke Mayoro 
forsan lektez la raporto pri la pafo-batalio e 


54 


trovez ligilo inter ol e Fureto. Ma il balde 
konsideris tala pensaji kom ridinda. 

Kande la Limitizita atingis (Chicago, 
Fureto obtenis lokala jurnalo e lektis plu 
profunda raporto pri l'evento en New York. 
La jurnali di Chicago esis sempre avida 
fanfaronar pafo-batalii en Manhattan. 

La precipua anxio dil policistaro di New 
York, il lektis, semblis esar pri la futuro. 
L'evento che Antrim forsan signalas la 
komenco di violentoza kombati inter 
banditi. 

Fureto eniris nova treno en Chicago e 
duris voyajar adweste. Il proximeskas a la 
fino di sua voyajo, for New York. Esis tarde 
dum la sequanta posdimezo kande la treno 
eniris Middletown  Bifurko-staciono, la 
voyajo-fino por Fureto. 

Il decensis del anciena staciono-trotuaro. 
La kurta fervoyo til Middletown ne plus 
funcionis. Vice ol esis autobuso. 

Fureto eniris autobuso, e mi-horo plu 
tarde la veturo haltis en la chefa strado di 
prosperoza mez-westal urbeto. Fureto ekiris 
e regardis papero quan il tiris ek posho. 

Il questionis nulu. Portante valizo, il 
flanis alonge la chefa strado. Il preterpasis 
un tota strado havanta moderna nova 

konstrukturi, l'una ligita a l’altra, pri qua 
Middletown esis fiera. 

Fureto remarkis la marmora fasado di 
banko meze dil du strad-anguli. Plu granda 
banko situesis ye la fora angulo. Hike 
Fureto turnis su addextre e transiris l’urbo- 
plazo. 

Il ne antee esabis en Middletown, ma 
perfekte konocis la voyo. Ye l'altra latero 
dil plazo il eniris la komenco dil rezido- 
distrikto, e transirinte kelka stradi, il 
marchis al avana pordo di sat granda domo. 
Hike il sonigis la pordo-klosheto, e 
servistino rapide aparis respondante. 

Fureto transdonis vizit-karto ad el; ol 
portis la nomo Joel Hawkins. Il questionis, 
ka sro Traver esas che su. La servistino 
respondis yes, e duktis Fureto aden 
saloneto. El plu tarde retrovenis, e duktis il 
al pordo di chambro ye la dopajo dil strad- 
etajo. 

Fureto eniris e ridetis. Viro sidis an 
skribtablo, foliumante amaso de letri. Il esis 
viro plu kam mez-evoza, havante forta 
korpo e severa vizajo. Ilua densa hararo esis 
griza, ed il kondutis quale prosperoza viro 
havante alta ofico en l'urbo. Fureto klozis la 
pordo. 

“Saluto, Judiciisto!” il dicis. 

La viro severe regardis ilu. 

“Ka vu esas sioro Hawkins?” il 
questionis. 

Fureto, surprizata dal questiono, nur 
povis afirmar per kapsigno. 

“Ka vu deziras parolar kun me?” venis la 
questiono. 

“Yes—he—sioro Traver,” dicis Fureto. 

Larja rideto aparis sur la vizajo dil viro 
havanta griza hararo. Il staceskis e marchis 
a Fureto. Il extensis sua manuo, e Fureto 
presis ol per reciproka rideto. 

“Me joyas vidar tu, Fureto, dicis 
Judiciisto per amikala tono. “Mayoro 
telegrafis a me ke tu unesme arivez. Tu 
arivas en bona tempo. Ka tu kondutas 
bone?” 

“Yes,” Fureto mentiis. 

Il afrontis la kolda questionanta 
regardego di Judiciisto. L'altru semblis 
kontentigita. Interne Fureto laxeskis. 
Mayoro esas sagaca, ma il ne esas 
komparebla a Judiciisto. Ica viro, malgre 
benigna mieno qua celas ilua vizajo, ne esas 
facile dupigita. 

“Sideskez,” Judiciisto invitis. 

Fureto obediis. 

“Canokte ni ne diskutos detali,” deklaris 
Judiciisto. “Esos sat multa tempo—pos ke tu 

aklimatabos tu a Middletown. Tamen, 
rimemorez, Fureto, ico esas mikra urbo. Ol 
havas sua propra manieri, e tu mustas 
kustumigar tu ad oli. Middletown ne esas 
New York.” 

Ita komparo esis apta; quankam 
Judiciisto ne komprenis, la komparo quik 
impresis Fureto, pro ilua aventuro en New 
York. 

Judiciisto ankore nelaute parolante 
sonigis klosheto. La servistino eniris. 

“Sioro Hawkins restos por dinear,” 
anuncis Judiciisto. 


FURETO PENSIS, kurioza pri to quo eventos 
en Middletown. Judiciisto esas ilua chefo, 
viro quan Fureto timas ed obedias. 

Ilua nekapableso previdar la futuro igis la 
mento di Fureto pensar pri la pasinto—pri la 
finala dio sur la yakto kande li tostis la 
saneso dil Judiciisto—pri la imperi dal 
Mayoro—pri ilua defo a ta imperi, e la 
konsequanta kombato che Antrim. 

Judiciisto kompletigis sua laboro an la 
skribtablo, e la pensaji di Fureto esis fora. 
Ilua mi-klozit okuli imaginis la vundita 
formo di Daniel Antrim, la minacanta 
figuro di Solly Bricker — 

Lore aden la mento di Fureto venis 
spekulado pri la stranja konsequantajo dil 
batalio. Ita temo destranquiligabis il de pos 
lektir Punesma raporto en la Detroit- 
jurnalo. 

Qua tante stranje finigis la batalio? Qua 
povabus enirar por donar morto e destrukto 
—e pose eskapar ante l'arivo dil policisti? 

Quale se il esas klarvidulo, Fureto 
imaginis ulu dop la timinda ludo che 
Antrim—figuro povoza e venjema. Kande 
Judiciisto paroleskis, Fureto tiris su al 
prezento, e l'instantala viziono desaparis. 
Fureto ridis pri sua propra timo. 

Ma dum ta instanto il esabis proxim al 
vereso. Sekura del banditaro, sekura del 
autoritatozi, Fureto ne povas esar sekura de 
homo qua konocas Puna e l'altra—ma 
kunlaboras nek l'una nek l'altra. 

Quankam Fureto esabis sagaca, ilua 
eskapo ed ica nova medio ne restos 
nekonocata da La Ombro! 

BUCHANTO 
LA FRIPONI! a 


Yen ili—kin kriminala viri tante granda, tante 
subtila, ke li spensis multa pacientoza, senplenda 
yari por preparar lo maligna. Fureto e Buchanto, e 
Mayoro e Judiciisto—omnu employata dal banko di 
qua Judiciisto esas prezidanto. E Diakono, tam 
trista kam esas apta por ilua mestiero kom 
funeristo qua eniris lia prosperanta societo. 

Omnu esas viro bone konocata en sua urbo. 
Omnu respektinda, laborante por komplezar sua 
klienti. Li konsiderate kom la duktanta genii di lia 
societo, qua insidioza projeto celas su dop lia 
esforci? Pro quo omno komplotesas? Quale li agos? 

Yen la temo qua ofras la maxim ecitant 
experienco di La Ombro. Nultempe antee ca stranja 
ento dil nokto tante pluproximeskis a sua fato. E 
nultempe antee lu juis tante ecitanta triumfo! 


JUDICIISTO DIAKONO MAYORO 

CHAPITRO VL 


LA LABORO KOMENCAS. 


SEMANI PASABIS de pos ke Fureto venabis a 
Middletown. Malgre olua loko en la skarse 
populizita regiono dil mez-westo, l’urbeto 
kustumis aceptar nekonocati, ed adaptar 
esis facila por nov arivinto. 

Fureto saveskabis ico. Lojante en 
pensionerio meze dil urbo, il konoceskis 
multa homi, e divenis establisita rezidanto. 
Pluse, il employesis—travalio havanta bela 
posiblesi. 

Fureto esis bank-komizo en la 
Middletown Trust-kompanio, la banko 
lokizita meze di ta bone konstruktita strado 
quan il remarkabis dum ilua unesma dio en 
Purbeto. Il reprezentis l'unesma de nova 
grupo de employati qui esabis lente 
engajata dum triviala ri-organizo dil 
laboristi. 

Dum ica partikulara dio, Fureto okupesis 
an sua gicheto, kondutis su kom tipala 
bank-komizo. Fureto regardis adlatere, e 
ridetis dop sua gicheto. 

Depozanto proximeskante al gicheto 
misintelektis la rideto kom agreabla saluto, 
ed amikale gestis per manuo. 

“Saluto, sioro Hawkins!” 

“Bona posdimezo,” respondis Fureto. 

La kliento foriris, la rideto di Fureto 
restis. Il regardis adsinistre, ube esis l'altra 
gicheto. Insigneto apud la gicheto portis la 
nomo: 


SRO ELLSWORTH 


Fureto regardis la homo dop la gicheto. 
Ellsworth esis nova bank-komizo. Il e 
Fureto nur recente konoceskis l'una l’altra, 
segun la savo dil Middletownani. Ma la 
granda reda vizajo esis bone konocata da 
Fureto. George Ellsworth—konocata da 
Fureto kom Buchanto. 

Opozante la gicheti esis skribtablo qua 
havis l'insigneto: 


SRO EXTON 
KASISTO 

Ibe sidis Mayoro diskutante prestajo kun 
lokal aferisto. Mayoro bone aspektis kom 
bankisto, Fureto decidis. Il semblis esir 
kasisto dum sua tota vivo, segun la savo dil 
observanti. Fureto e Buchanto, bank- 
komizi, esis kapabla, ma ne tam efikiva kam 
Mayoro la kasisto. 

Ma la tri ne komparis al austera 
individuo qua nun eniris la privata kontoro 
en langulo dil chambro. Il esis l’eminenta 
bankisto. 


DAVID TRAVER 
PREZIDANTO 


Judiciisto perfekte aspektis. Il esis 
formacata por tal ofico. Il esis la maxim 
superiora bank-oficiro quan Middletown 
konocabis. Nula surprizo, Fureto pensis. 
Judiciisto esabis ibe dum longa tempo, 
acensante l’etapi dil aferi dil lokala socio. 

L'altra bank-laboristi esis lokala, 
precipue yunini. Lia travalii esis klerikala. 
L'altra oficiri dil banko, ecepte Judiciisto, 
esis min povoza homi qui tote dependis de 
la sajeso dil prezidanto, qua sucesigis 
l'entraprezo. 

LA PORDO dil banko nun klozesis. Esis pos 
dek-e-kin kloki. Komerco ne esabis troa, e 
Fureto bezonis nur kurta tempo por finigar 
sua laboro. Gestante per la manuo a 
Buchanto dum preterpasar, Fureto ekiris 
per lavana pordo dil banko. L'evoza 
gardisto apertis la pordego por permisar la 
paso dil bank-komizo. 

An la strado, Fureto kordiale salutis per 
kapsigni la plura homi quin il preterpasis. 
Middletownani esis amikala. 

Fureto flanis preter diversa butiki e 
rondiris fora strad-angulo. Il regardetis 
insigno an vitro-plaka fenestro. Ol espelis: 


MIDDLETOWN-FUNERISTO 


Homo stacis dop la fenestro. Il weris 
trista, melankolioz aspekto, ilua vizajo esis 
pala apud sua nigra redingoto. Il weris 
pintizita kolumo e nigra papilion-kolligilo. 
Ilua mieno esis pastorala. Il semblis 
kontenta pri sua medio. 

Envolvite en ilua penso, la funeristo ne 
atencis la adlatera regardo di Fureto. Fureto 
ridis a su dum alongirar la strado. Ta qua 
prezidis al Middletown-Funeristo esis 
advere Diakono. 

Fureto admirante guturo-ridis. Se 
Judiciisto esas ideala bank-prezidanto, 
certe nulu superiras Diakono kom 
funeristo. Fureto rimemoris la dio—ne longe 
ante lore—kande Diakono debutis hike. 

La funer-entraprezo esabis komprebla. 
Diakono arivis en l'urbeto por inspektar la 
afero. Il quik aranjis komprar olu. 

Quik Howard Best divenis la maxim bona 
funeristo che Middletown. Lu entrapezante 
komencis. Kargajo dil moderna sarki 
arivabis por remplasar l'antiqua sarki olime 
ofrata. 

Fureto flanis alonge la strado e tandem 
atingis la domo ube il lojas. 

Il dineos che la bank-prezidanto. Altri 
asistos, e pos dinear, Fureto expektos 
maxim importanta diskuto. 

Esis dek-e-ok kloki kande Fureto iris al 
rezideyo di David Traver. La bank- 
prezidanto esis celibulo e solitare lojis. Il 
kustumis invitar dinear ul employati ed 
asociati, ulfoye. Itanokte, Fureto, respektata 
per la nomo Joel Hawkins, presos la manui 
di ula maxim eminenta homi di 
Middletown. 

UN VIRO precipue interesos ilu. To esas 
Harvey Bronlon, la maxim eminenta viro 
en Middletown. 

Bronlon divenabis granda movanto en la 
sociala vivo di Middletown. Lo esis evidenta 
per la konverso inter il e Judiciisto dum 
dinear—konverso quan omnu intense 
atencis. 

“Granda dii venos por Middletown, sioro 
Bronlon,” deklaris Judiciisto per solena 
tono. 

Bronlon afirmis per signo da sua masiva 
kapo. Grand amaso di homo, il aspektis 
quale tro nutrita leono. Il regardegis la 
grupo per okuli qui solene brilis de sub dika 
brovi. 

“Se Middletown progresas,” il dicis, “tala 
kapabla homi quala vu esez dankata, sioro 
Traver.” 

“No,” dicis Judiciisto, e negis per amikala 
kapsigno. “Banko nur reflektas la prospero 
dil populo, e plustabiligas la socio. Esas tala 
viro quala vu, qua posedas entraprezo, qua 
progresigas.” 

Bronlon aspektis komplezata pro la 
komplimento. 

“Til nun,” il deklaris, kelke flere, “mea 
prevido realigesas. Kande me konstruktis la 
granda centrala strado un yaro ante nun, 

omnu dubitis la posibleso. Nun regardez ol, 
sioro Traver. Omna edifico okupesas. Vua 
banko esas ibe. La Distrikto-Nacionala 
Banko havas l'angulo. Ni havas la maxim 
granda butiko en l’urbeto, du restorerii, 
funer-entraprezajo——* 

Il gestis per la manuo por signifikar, ke 
omna ilua proprieto lugesas. 

“Remarkinda prepenso, sioro Bronlon,” 
komentis gasto. “Me ofte esis kurioza, de 
ube vu ganis vua akuta savo pri la futuro.” 

“Nule remarkinda,” replikis Bronlon per 
kelke modesta tono. “Unesme, me havas 
mea propra fabrikerio ed altra komerco 
kom indexo. Ni nun employas plu multa 
homi kam antee en la bidonerio. Ibe ni 
subisis nur un desfacileso. Striki.” 

Plura homi rimemorante afirmis per 
kapsigni. 

“Striki, siori,” duris parolar la fabrikisto, 
“olime minacis la progreso di Middletown. 
Ne til ke me solvabis ta problemo, ica urbo 
certigis la prospero nun juata. Mea premio- 
sistemo esis la solvuro.” 

“Ka la laboranti nun esas kontenta?” ulu 
questionis. 

“Kontenta e loyala,” asertis Bronlon. 
“Dum la venonta monati, granda yarala 

premio esas debita a li segun kontrato. Me 
esperas plezar a li per antee deklarar olu.” 


OMNU ASISTANTA savis ke Harvey 
Bronlon juste parolis La nombro de 
employati dil granda fabrikerio esabis 
augmentita til plu kam tri mili de homi, 
omnu de li rezidanti di Middletown e la 
vicina vilaji. Il havis interesti en altra 
entraprezaji. Il establisabis la premio- 
sistemo en plura de olti. 

Pluse, Bronlon, pro sua poziciono en la 
bidon-industrio, furnisis la paseyo por 
farm-produktaji tra la tota regiono. Il lore 
traktis ta fakto per sua diskuto. 

“Middletown,” il dicis, “esas la naturala 
centro por ica regiono. Me komprenis la 
posiblesi dum developar mea afero. Ni 
havas decidiganta urbo, e me agis tam bone 
kam posible por prosperigar olu. La populo 
di Middletown ne esas granda kompare ad 
altra urbi. Ma olua importo esas enorma, 
konsiderante olu kom la centro dil definit 
areo.” 

Omnu konkordis per kapsigni. Harvey 
Bronlon piktis remarkinda pikturo dil 
existanta kondicioni. Tamen, il neglijis la 
negativa parto dil historio. 

La kresko di altra urbi, qui olime 
partoprenis la bonaji kun Middletown, 
esabis stuntita. Oli, quale la rurala parti, 
tote dependis de la central urbo. Harvey 
Bronlon pleis la rolo di feudala sinioro 
regnanta granda regiono. 

La dineo finesis. Bronlon staceskis e 
presis la manuo di Judiciisto. Il anuncis ke il 
havas rendevuo dum la vespero, e departis. 

Judiciisto akompanis il al pordo, Bronlon 
pezoze marchante, apogante su sur dika 
bastono. Veturisto, postenizit extere, vidis 
ilua maso en la pordeyo ed enswichis la 
luxoz automobilo. 


ŜEN L'INTRUZANT INDUSTRIALISTO, la partio 
che Judiciisto paleskis. La plu multa gasti 
esis ti qui volis flatachar Harvey Bronlon. Li 
venabis pro ilu; li nun departis pro ilu. 

Judiciisto, amikale ridetante, unope 
presis lia manui. Pro ke il esis homo 
respektata da Bronlon, il anke esis 
importanta homo en Middletown. Ma il sole 
ne povis retenar la turbo. 

Tandem la restanti esis nur Judiciisto, 
Mayoro, Buchanto, e Fureto. Diakono 
absentesis. La nova funeristo en 
Middletown ne ja ganabis sat multa prestijo 

por esar gasto dum un del exkluziva dinei 
dil bank-prezidanto. 

Nulu ecitus komento pri vidar bank- 
prezidanto konduktar tri employati aden 
studieyo che su. Ibe, Judiciisto kalme 
regardis li. 

“Canokte ni komencas,” il kalme dicis. 

“Ka canokte?” questionis Mayoro. 

“Yes,” Judiciisto ridetante dicis. “Me 
komencas. Forsan vi anke komencas. Ne 
precize quale vi expektis.” 

“Quo esas?” questionis Buchanto. 

“Delmar venas ante un horo!” 

Li suprizesis dal dicajo di Judiciisto. 
Roland Delmar esas la chefo dil Distrikto- 
Nacionala—la maxim granda banko di 
Middletown. La Middletown Trust- 
kompanio esis institucureto kompare al 
Distrikto-Nacionala. 

“Pro quo lu venas adhike?” questionis 
Buchanto. 

“Vi vidos,” dicis Judiciisto. 

Nur Mayoro afirmis per kapsigno. Il 
regardis Judiciisto e ridetis. Forsan, se 
Diakono asistabus, ta solen-aspektanta viro 
anke ridetabus—quankam Diakono esis 
sparema pri rideti. 

“Ka vi vidas ta pordo?” questionis 
Mayoro? “Audante la pordo-klosheti, vi tri 

irez adibe. Vi povas askoltar. Talmaniere 
me ne bezonos pose explikar.” 

“Se lo signifikas ke ni——” paroleskis 
Buchanto. 

Judiciisto haltigis ilu. 

“Yes,” il dicis. “Diakono e Mayoro 
kelkatempe laboris nokte. Ula laboro vi 
expektis; altra laboro forsan surprizos vi. Vi 
nun bezonas savar nulo plusa, Buchanto. La 
pluso venos—de Delmar.” 

La temo chanjesis. Fureto atenceme 
askoltis, ed ilua ruzem okuli regardis de 
Puna viro al altri. Ica nokto esos la 
komenco. Por l'altri, forsan, ma ne por 
Fureto. Il datizis la komenco di sua nova 
kariero de ta nokto en New York. 

L'okuli di Fureto brilis dum ke il ridetis. 
Nula kompanulo parolabis pri la morto di 
Daniel Antrim. La kazo ne esabis 
mencionita en recenta New York-jurnali 
komprata da Fureto. 

Nulu, Fureto pensis, povas savar pri ilua 
ligo al morto dil deshonesta yuristo. E 
policisti e banditi savis nulo. Qua altra 
importas? 

Fureto ne savis pri La Ombro! 

La Ombro savis! 

CHAPITRO VII. 


LA OMBRO PENSAS. 


SAM INSTANTE kande Fureto, en 
Middletown, supozis ke Vagado di Joel 
Hawkins esis altraloke neinteresiva, mento 
en New York City pensis pri Fureto. 

La ceno esis senfenestra chambro 
furnisata per biblioteki, dokumentar- 
armoreti, skribtablo, ed un sidilo. Esis 
lumizili en la chambro, ma singla lumizilo 
lumizis nur un kozo. 

Lumo-bulbo sub verda lum-shirmilo jetis 
lumo-cirklo adsur la skribtablo. Altra plu 
mikra lumo-bulbi lumizis l’armoreti e la 
biblioteki. 

La mezo dil chambro esis obskura e 
tenebroza. Nur olua bordi lumizesis. La 
pavimento kovresis per dika tapiso tam 
nigra kam gagato. La parieti montris nul 
aperturo. Malgre la lumizili, ne mem ombro 
esis videbla sur la nigra pavimento. 

Ma ibe, en ta stranja tenebro, ulu stacis. 
L'unik okupanto dil misterioza loko esis 
nevidebla ento qua semblis esar parto dil 
densa nigreso. 

Nam ico esis la sekreta konsulto-loko di 
La Ombro. La libri sur la tabuleti esis 
informo-fonti qui traktis la partikulara temi 
interesiva a La Ombro. La dokumentar- 
armoreti kontenis tota, refero-citanta 
informo pri homi ed eventi qui relatas lu. 

Un parto di biblioteko klozesis da metala 
panelo. Olua glata surfaco havis nula 
seruro; ma nur La Ombro povas apertar olu. 

Dop ta stala panelo esis specala libri 
gardata plu forte da La Ombro kam irgo 
altra. Oli esis lua sekret arkivi—astonanta 
tomi ek qui on preparas lua kroniki. 

La prezenteso di La Ombro manifestis su 
kande longa nigra brakio extensis su quaze 
de la kosmo. Blanka manuo apertis tirkesto 
di dokumentar-armoreto. Altra manuo 
aparis. Sur un pintatra fingro brilis stranja, 
mistika gemo—la girasolo, o fair-opalo, la 
nura juvelo di La Ombro. 

La girasolo brilis per profunda karmezino 
qua cintilifis e chanjis a luxoza purpuro 
dum ke la manuo di La Ombro haltis an 
dokumentaro qua portis la litero “A”. La 

manui desaparis, portante pagino aden 
Pobskureso. Oli ri-aparis apud la tablo. 
Hike la nevidit okuli di La Ombro 
studieskis importanta datumi pri la kazo di 
Daniel Antrim. Ico ne esis l'unesma foyo ke 
ta temo interesabis La Ombro. Lu laboroze 
studiabis la aferi dil mortinta yuristo. 


MATINE pos la meleo che Antrim, Harry 
Vincent vekabis e trovis su en sua chambro 
che Metrolite Hotelo. Il sendabis kompleta 
raporto pri l'evento a La Ombro. 

Ta evento komencabis per l'observo da 
Harry ke nekonocata viro reptas alonge la 
koridoro. Ol finigesis da la frapego di Solly 
recevata da Harry. 

La raporto ofris sugesto pri la afero a La 
Ombro. Ma til lore la homo nigre vestizita 
ne posedis la savo necesa por konkluzar la 
kazo. 

La raporti pri Daniel Antrim esis tedante 
asemblata dal agento di La Ombro. Omna 
datumi atingis centrala loko, en ica 
chambro. 

Del dokumentar-armoreto La Ombro tiris 
plusa pagino ek la dokumentaro F. Ico, 
pozita adsur la tablo, montris la nomo 
Hawk Forster. On ne facile obtenis memor- 

noti pri tala triviala bandito. Hawk Forster 
prosperabis kom servero di multa banditari. 

Nelauta rido venis tra la tenebro super la 
lumizilo. Ol resonis per matida toni del 
parieti e plafono. Resonante, ol semblis 
mortar ye la pavimento quale se ibe 
absorbata dal dens obskureso. 

La manui di La Ombro esis nevidebla. 
Pose oli riaparis ye la metala panelo dil 
arkivo-biblioteko. 

Hike la manui movis adhike ed adibe, 
lejere tushante parti dil panelo. Olia movi 
similesis olti di hipnotiganto, e per ta movo 
la panelo misterioze respondis. La metala 
barilo adinfre falis aden la pavimento ipsa. 

Mikra lumizili en la deskovrita parto dil 
biblioteko montris rango de nigre bindizita 
libri. De singla libro brilis dato skribita per 
ora cifri. 

La manui di La Ombro ektiris un de la 
tomi de olua loko. Libro e manui desaparis, 
itere aparis sub la skribtablo-lampo. La 
manui apertis la libro. 

La girasolo brilis sur la pergamena 
pagini. Singla pagino kontenis kroniko—ne 
imprimata, ma skribita per perfekta 
manuskribo. Preparar ta pagini esis la 
laboro di sorgema arkivisto. 

La manui foliumis til atingar la necesa 
loko. Ibe, indik-fingro trasis paragrafo. 
L'ago esis lenta ed intenca. 

La manuo levesis. La libro klozesis. Ta 
sama manui ripozis ol adinter la sekret 
arkivi. L'automata panelo acensis e klozis 
Paperturo. 

L'arikivi di La Ombro esis ne nur kroniki 
di lo pasinta. Oli anke esis guidisti por lo 
nuna, ed indikis lo futura. Hike, per peniv 
exploro, La Ombro ganabis sugesti di ula 
stranja komploto qua eventas. 

Per akut elimino-procedo, lu minigis 
Pasocianti di Hawk Forster til unu quan lu 
povas ulmaniere identifikar kom Daniel 
Antrim. 

La laboro di ca nokto esis por kontrolar 
lua laboro. En lua sekret arkivi, qui 
kontenas to omna quon lu observas e savas, 
La Ombro trovis la klefo al aferi di ula 
homi. 


LA CHAMBRO semblis senviva dum ke La 
Ombro pensis. Lua mento transiris tempo. 
Del pasinto, lu decidis pri la futuro. 

Minuti lente forrulis; lore la blanka 
manui venis ek la falduri dil mantelo ed 
aparis sur la tablo. La fingri dil dextra 

manuo per krayono skribis la sequanta 
vorti adsur papera pagino: 


Li havas nur un posibla skopo.... La 
tempo e metodo di agar dependas de 
la loko... La selekto di loko 
restriktesas... 


La skribo cesis. La Ombro movis for la 
skribtablo. Lua sinistra manuo aparis apud 
biblioteko qua esis tam alta kam l’obskura 
plafono. 

La manuo tushis celita swichilo. Del 
cilindro an la supra bordo dil biblioteko 
enorma mapo di Usa desrulis su til ke ol 
kovras la duimo dil surfaco dil parieto. 

L'okuli di La Ombro regardis la lumizita 
mapo. Tandem la exploro finis. La mapo ri- 
rulis su respondante al tusho di La Ombro. 

Itere an la skribtablo, la manuo skribis 
listo de loki de la mapo. La celit okuli 
konsideris olti. 

La manui pecigis la pagino, un nomo sur 
singla peco. Ol lente aranjis oli, sorgeme 
selektis singla de oli til ke la tasko esis bone 
facigita. Ye la suprajo dil listo aparis la 
nomo Middletown. 

La manui di La Ombro facabis olia 
laboro. L'okuli di La Ombro vidabis la 
rezulto. Nun la voco di La Ombro susuris 

tra la chambro. Lu parolis per telefonilo 
ulaloke en l’obskureso. 

Misterioz instrukti trairis la kablo a 
Burbank, la kompetenta servero di La 
Ombro. Oli parolesis per konciza, nelauta 
voco. La signifiko di ta sekreta frazi esis 
klar al askoltanta homo. 

La Ombro aranjis sua aferi en New York. 
Lu havas misiono altraloke—e la nomo 
Middletown maxim importas. La moyeni di 
La Ombro esas misterioza; la agi di La 
Ombro esas multa. Pro to lua metodema 
maniero. 

La Ombro, quankam lu sole trakas, 
nultempe konkordos armistico kun la 
submondumo. Lu dependas de sua serveri 
por facar la min importanta laboro kande 
devo postulas ke lu esez altraloke. 

To quon lu nun deskovrabis, nur La 
Ombro savis. Ma pro la ajorni qui impedas 
progreso, tempo mankis por preliminar 
inquesto. 

La Ombro vidabis Middletown kom loko 
ube krimino preparesas. Esis lua propra 
misiono irar adibe—nula tasko por servero. 

La manuo di La Ombro skribis sua finala 
noti—serio de kalkuli referanta ul agenti. La 
nomi Harry Vincent e Cliff Marsland aparis, 
du audacoz aventureri qui servas lu. 

Sequante olti esis la nomo Rutledge 
Mann, koloko-kurtajisto, la kontoro di qua 
esis centrala por la rutinala laboro di La 
Ombro. 

La lasta nomo esis Clyde Burke, la 
jurnalisto, qua servas La Ombro segun 
impero. 

Ita agenti esas en New York, pronta agar 
segun la bezono di lia mastro. Li esas 
pronta irar ad irga loko, ye irga tempo, 
respondante al imperi di La Ombro. 

Per la liganta lineo qua esas Burbank, per 
detaloz instrukti expediata a Rutledge 
Mann, La Ombro povas samtempe 
multaloke impedar la submondumo. Lua 
fidel agenti esas armi, quale lua automata 
pistoli. 

Konflikto venos. La Ombro, obskura, 
misterioza, e nevidita, iras por frapar. Nulu 
saveskos lua prezenteso til ke lu frapos. Lua 
teritorio esas omnaloke. Lua resursi esas 
senlimita. 

La manui di La Ombro aparis avan 
dokumentar-armoreto en angulo dil 
chambro. Oli tiris la basa tirkesto. 
Respondante al sekret aparato, omna 
tirkesti dil armoreto extensis su—kom 
gradi. La supraji di ca tirkesti solide 
kovresis. 

La nigra mantelo siflis dum ke La Ombro 
acensis l'eskalero tale formacata. La sam 
ago qua apertabis l'armoreto nun levis 
nevidebla panelo en la parieto. Stacante 
avan ita sekret ekireyo, La Ombro ridis. La 
toni di ca senjoya rido ankore flotacante en 
la chambro, la panelo falis, e la gradi 
mashinatre glitis aden l'armoreto. 

La lumizili ekswichesis ye la kompletigo 
dil movo. La chambro esis tote obskura. 
Mem tatempe, la sono di ta misterioza rido 
duris kom febleskant eki. 

La Ombro iras al fora urbo Middletown, 
ube, samtempe, krimino e morto marchas! 

CHAPITRO VIII. 


JUDICIISTO DECIDAS. 


FURETO esis l’unesma audar la klosheto. Il 
signalis a la tri kamaradi konversanta en la 
studieyo di Judiciisto. 

“Kad esas Delmar?” il questionis. 

Judiciisto afirmis per kapsigno. Fureto, 
Mayoro, e Buchanto eniris obskura, klozita 
koridoro del studieyo. Li forirabis kande la 
servistino eniris por anuncar Roland 
Delmar. 

Du minuti plu tarde, benigna jentilhomo 
havanta blanka hararo eniris la studieyo. 

“Bona vespero, sioro Traver,” il dicis. 

“Bona vespero, sioro Delmar,” replikis la 
homo konocata da sua celita kompani per la 
nomo Judiciisto. 

Roland Delmar fatigite sideskis. Il 
regardis Judiciisto. 

Esis notinda kontrasto inter ta du viri, 
quankam li simile evis. La hararo di Delmar 

esis tam blanka kam nivo. Ilua vizajo esis 
exhaustita. Il esis viro qua perdabis viv- 
entuziasmo. Il dekadis. 

Il forsan esabus leciono por Judiciisto, la 
griza hararo e rugizita vizajo di qua montris 
la marki di tempo. Pos kelka plusa yari, la 
kontrasto forsan ne existos. Ma Judiciisto 
ne komentis, sive pri l'aspekto di ilua 
vizitanto sive pri ilua skopo venar por 
konferar. 

Delmar, komprenante ke il ipsa mustas 
komencar la konverso, pezoze paroleskis. Il 
videble fortigis su ed abrupte anuncis la 
skopo di ilua vizito. 

“La Distrikto-Nacionala Banko,” il dicis, 
“konfrontas terorinda krizo, sioro Traver. 
Me venas por diskutar ica afero.” 

“Me surprizesas audar lo, sioro Delmar,” 
respondis Judiciisto. “Ni experiencas 
ecelanta tempo che Trust-kompanio. Forsan 
—se me darfas prezuntar—l'eroro esas la 
manko de progresiveso en vua organizuro. 
Me injektas nova spirito aden mea propra 
organizuro. Forsan esus bona projeto facar 
simile.” 

“Ni perdas su-konfido,” deklaris Delmar 
per fatigita tono. “Vu konfesez, sioro 
Traver, malgre bon afero-kondicioni en 
Middltown, ke esas ula falio en la vicina 

urbeti. Middletown grande extraktas del 
altra urbi en la teritorio.” 

“Middletown esas progresema.” 

“Ka vu tale opinionas, sioro Traver? Me 
multayare habitas hike, ed en la nuna 
stando me vidas prospero nur surfacala. 
Konsiderante la tota distrikto, la centro di 
qua esas Middletown, me dicus ke l'areo 
nur adjustigas su—ne progresas.” 

“Nia banko montras konstanta depozajo- 
kresko,” tranquile deklaris Judiciisto. 

“Yes ya, sioro Traver,” respondis Delmar. 
“Pro ke vu servas nur Middletown, ube 
expanso esas evidenta—” 

“Tote kontree, sioro Delmar,” interruptis 
Judiciisto. “Ni experiencas grandega 
developo di nia exter-urbala konti.” 

“To konkordas kun to quon me dicis,” 
deklaris Delmar. “Omno venas aden 
Middletown. Komercisti transportas adhike 
sua aferi. La farmisti ne povas transportar 
sua farmeyi. Do li establisas lia banko-konti 
en ica urbo.” 

“Qua helpas vua banko tam bone kam la 
nia.” 

“Tote ne, sioro Traver. Vu savas tam 
bone kam me quale Middletown developis. 
Middletown extensis su. Nia banko”— 
Poldulo flere parolis rimemorante pasinta 

dii—*divenis povoza tra la stat-distrikto. Per 
absorbo ed expanso ni establisis acesora 
kontori en omna urbeto. Multa mikra banki 
restas. Oli omna dependas de la Distrikto- 
Nacionala. Quale ol iras, tale oli iras. 

“Lore Middletown  kontrakteskis. Ol 
extensabis su quale la tentakuli di polpo. Ol 
itere entiris sua brakii ed adportis to omna 
quon ol deziris. Nia acesora banki—la mikra 
banki qui dependas de ni—esas nur sub- 
kontori. Olti ne sustenas su. Ni establisis oli 
nur por komplezar a nia depozaji.” 

Judiciisto konkordis per kapsigno. 
Delmar, aceptante to kom signo di 
kompreno e simpatio, duris parolar. 

“L’establiso di vua banko, la Middletown 
Trust-kompanio,” il dicis, “esis salubra 
signo. Middletown povas uzar du banki. Plu 
mikra kam la Distrikto-Nacionala, vu 
nultempe establisis acesora kontori. Ma 
nun, homi komencas neglijar l’acesora 
kontori. Li venas direte aden Middletown 
por hike trovar komerco. 

“Ni che  Distrikto-Nacionala havas 
porciono dil depozaji. Vu che Trust- 
kompanio experiencas  supernormala 
kresko. Omna nova exter-urbala depozanto 
en la Trust-kompanio esis olime depozanto 

en la Distrikto-Nacionala od un del acesora 
kontori.” 

“Vu exajeras, sioro Delmar,” dicis 
Judiciisto. “Nihilominus, esas vereso en to 
quon vu dicas. La Middletown Trust- 
kompanio adjustigas su segun existanta 
kondicioni. Ol habitas la prezento, ne la 
pasinto. La Distrikto-Nacionala Banko ne 
adjustigas su. Ol esforcas suportar pasinta 
kondicioni.” 

“Me konkordas kun vu,” solene deklaris 
Delmar. “Ma me ankore insistas ke la 
prezento ne esas normala. Por konkurencar 
kontre Distrikto-Nacionala, la Middletown 
Trust-kompanio devas establisar sua propra 
acesora kontori——” 

“Ma vu ja dicis,” ridetante interruptis 
Judiciisto, “ke acesora kontori ne esas 
profitoza.” 

“Permisez me finar,” pledis Delmar. “Vu 
devas establisar acesora kontori, o ni devas 
eliminar le nia.” 

“Nun vu komprenas, konkordis 
Judiciisto. “Yen la solvuro, sioro Delmar.” 


“LA SOLVURO, yes,” fatigite dicis Delmar, 
“ma desfortunoze danjeroza solvuro. Facar 
lo nun esus dizastro, sioro Traver!” 

“Pro quo?” 

“Me venis adhike por dicar a vu pro quo. 
Unesme, pro ke ni perdis tante multa 
depozanti ke Pektiro di pekunio nun 
proximeskas a falio dil banko. Duesme, pro 
ke Harvey Bronlon cesis donar a ni nia 
porciono di lua komerco. 

“Ta du kauzi esas forsan ligita, sioro 
Traver. Vu savas ke Bronlon esas la 
guidanta spirito di la tota regiono. Lua ago 
domajas ni. Olua rezulto—favorar la 
Middletown Trust-kompanio kom la banko 
di Bronlon—probable ruinigos ni!” 

“Ni esperez ke ne,” nelaute dicis 
Judiciisto. 

“Kustumale,” dicis Delmar, kelke fiere, “la 
Distrikto-Nacionala ne timus tala situeso. 
Ma esas triesma kauzo, sioro Traver, quan 
me volas ke vu saveskez. Me dicas ol a vu 
konfidence.” 

Judiciisto konkordis per kapsigno kom 
una bankisto ad altra. Delmar semblis 
tranquila e duris parolar. 

“Ni sufris ne-expektita perdajo,” il 
deklaris per tragediala tono. “Pekunio esis 
furtita de nia banko. Me ne darfas deklarar 
l'exakta quanto. Me darfas dicar nur ke ol 
esas multa mili.” 

Konsternit expresuro kovris la vizajo dil 
Judiciisto. 

“Me komprenas ke lo astonas vu, sioro 
Traver,” dicis Delmar. “Nihilominus, lo esas 
vera. Vu esos plu astonata kande me pluse 
dicas, ke ni ne povas trovar la metodo dil 
forpreno, quankam pekunio duras 
desaparar pos ke ni deskovris la furto!” 

Judiciisto nun semblis partoprenar la 
sucio di Roland Delmar. Il astonate regardis 
Pevoza bankisto. 


“KANDE vu deskovris lo?” questionis 
Judiciisto. 

“Dum la pasinta semano,” deklaris 
Delmar. “Ni employis homo nomita 
Wellington pri lo. Semblante esar kleriko 
en nia banko, lu esas reale sagac 
inquestisto. Wellington esas prudenta. Lu 
kredas, hodie, ke lu povas trovar ulo. 

“Lu havas ula sorto de indico, ma ne ja 
mencionas olu. Lu dicis, ke to esus mala 
programo. Tamen, canokte lu garantias 
suceso. Kande lu livis mea hemo, dum ke 
me venis adhike, lu iris direte al banko.” 

“Ka lu esas sole ibe?” 

“No. Nu, nur dum kurta tempo. Me 
sendis Hubert Salisbury, mea chefa kasisto, 
esar kun lu. Wellington sugestis ke lu 
deziras fidinda homo.” 

“Ka vu fidas a Salisbury?” 

“Absolute, sioro Traver. Lu mariajesos 
kun mea filiino, Marta. Hubert esas 
honoroza yunulo, sioro Traver—la simbolo 
ipsa di honesteso e fidindeso. Me fidas a lu 
quale se lu esus mea propra filiulo.” 

“Me komprenas,” dicis Judiciisto. “To 
omna desquietigas me, sioro Delmar. Tre 
desquietigas me.” 

“Me expektis ke vu komprenez mea 
desfacilaji,” avide dicis Delmar. “Pro to me 
dicis omno a vu. Me volis ke vu komprenez 
la trublo—por ke vu komprenez kande me 
demandas ico: Ka vu povas, pro ta 
cirkonstanci, esar pronta asistar la 
Distrikto-Nacionala dum la krizo qua olu 
subisas?” 

“Me regretas, sioro Delmar,” tristoze dicis 
Judiciisto. “Segun to quon vu jus dicis a me, 
me tote ne darfas helpar per mea banko.” 


ROLAND DELMAR krulis en sua sidilo kun 
profunda jemo. 

“Vu intelektas mea poziciono,” dicis 
Judiciisto. “Quale vu darfas demandar to 
quon vu demandas? Vu konfesas ke la 
Distrikto-Nacionala perdas pekunio per ula 
nekonocata moyeno. Por plenigar ta vakua 
spaco, vu volas ke me provizez vu per 
pekunio—por korektigar vua propra neglijo. 

Supozez ke la liko duros—lore quale standos 
mea banko? No, sioro Delmar. Esas tote 
neposibla!” 

“Vu ne darfas refuzar!” rauke klamis 
Delmar. *Ka vu komprenas la signifiko? La 
Distrikto-Nacionala esos koaktita klozar 
sua pordi. To esus frapo al tota financala 
strukturo di ca regiono. Vua banko falius, 
sioro Travar, same kam la mea!” 

“Ni esos preparata,” deklaris Judiciisto. 
“Ne obliviez, sioro Delmar, ke se vua banko 
falius, la Middletown Trust-kompanio 
kompensos multa ektiri de pekunio per 
nova depozaji.” 

“Ni ne falios, se me esas kapabla agar!” 
deklaris Delmar per subita severeso. “Ni 
nun havas sat multa havaji por travivar 
grandega ektiro de pekunio. Ma se ektiro 
plurapideskus, o se fido a ni esus tote 
perdita, ni afrontus la krizo quan me 
demandis ke vu preventez.” 

“E quan me ne povas esforcar preventar,” 
ferme replikis Judiciisto. “Plusa diskuto esas 
vana, sioro Delmar.” 

Roland Delmar staceskis, frakasita homo. 
Il ultimafoye pledis: 

“Me iras direte a mea hemo,” il dicis. “Se 
vu pensos altre——” 

“Me telefonos a vu,” Judiciisto dicis per 
amikala tono. “Nu, sioro Delmar”—il 
semblis subite pensar—“me pripensos ico e 
telefonos a vu ante un horo. Esas posibleso 
—mikra posibleso-ke me forsan altre 
decidos.” 

“Ha—ka Harvey Bronlon?” 

“Forsan.” 

Kun ica feble rivivigant esperajo, Roland 
Delmar marchis ek la chambro akompanata 
da Judiciisto. Judiciisto konduktis sua 
vizitanto del domo. 

Turnante su, il hastis itere al studieyo. Il 
apertis la pordo ed admisis sua tri 
kompanuli aden la chambro. 

“Ka vi audis omno?” il susuris. 

La viri respondis per kapsigni. 

“Mayoro,” tense dicis Judiciisto, “irez 
quik a Diakono. Lu esas che sua kontoro. 
Dicez a lu ke Wellington esas en la banko— 
anke ta yuna Salisbury. Esas nur un ago 
facenda—” 

“Me komprenas,” dicis Mayoro. “Askoltez 

Il tenis la shultro di Judiciisto e parolis 
per rapida, nelauta voco. 

“Tu rimemoras—me dicis a tu—l’unesma 
nokto”—la konciza vorti di Mayoro incitis 
afirmanta kapsigni en  Judiciisto—“me 

deziris esar sekura—nur presorgo—Diakono 
dicis ulo pri komploto akuzar——” 

“Irez,” interruptis Judiciisto. “Ma uzez 
bona raciono. Me dependas de tu e 
Diakono. Esas delikata afero. Pro to quon 
Delmar dicis, ta homo Wellington es 
inteligenta. Ni devas supozar ke lu ja savas 
tro multe. Agez apte.” 

Mayoro afirmis per kapsigno. Il turnis su 
e departis la chambro. Fureto e Buchanto, 
kelke perplexa, regardis Judiciisto por 
expliko. Li recevis nulo. 

Judiciisto gestis ke li sideskez. Lore, per 
tranquila, metodoza tono, il skisis la laboro 
quan li facez. 

L'okuli di Fureto brilis dum ke Judiciisto 
revelis sua projeto. La plumpa vizajo di 
Buchanto montris brutala  ridetacho. 
Judiciisto explikis ruzoza komploto pri la 
afero di Roland Delmar e la Distrikto- 
Nacionala Banko. 

CHAPITRO IX. 


FRENEZIOZ OCIDO. 


HOMO HALTIS ye la lateral enireyo dil 
Distrikto-Nacionala Banko. Lu sonigis 
klosheto e vartis til ke la metala pordo 
desklozesis. Lu esis koram vigilisto, qua 
stacis tenante pafilo. L'elektrala torcho dil 
gardisto lumizis la vizajo dil vizitanto. 

“Saluto, sioro Salisbury,” dicis la vigilisto. 

Lu ripozis la pafilo en olua pistoluyo e 
gestis trans sua shultro per la dextra 
manuo. 

“Lu esas ibe,” dicis la vigilisto per nelauta 
voco. “Vartas vu, sioro Salisbury.” 

La pezoza pordo klozis dop la du homi. 
La vigilisto duktis aden la chefa chambro 
dil banko. Ol esis obskura, e Salisbury 
presis la brakio dil vigilisto. Homo adiris tra 
Pobskureso. 

“Livez. Ni restos,” dicis Salisbury. “Ni 
volas explorar e kunparolar, sole. Ka vu 
komprenas?” 

“Yes, sioro,” dicis la vigilisto. “Sioro 
Delmar dicis lo.” 

Dum ke la vigilisto retroiris al koridoro 
duktant al laterala porto, Hubert Salisbury 
avancis por renkontrar la venonta homo. 

Li susurante kunparolis; pose Salisbury 
konduktis l’altru a laterala kontoreto. Hike, 
il enswichis lumizilo e sideskis an 
skribtablo ed afrontis sua kompano. 

Hubert Salisbury esis neta kerlo, evante 
ne plu kam duadek-e-kin yari, quankam 
ilua konduto e aferistatra aspekto montris 
plu matura viro. 

La kompano di Hubert—Wellington—esis 
multe plu evoza. Il semblis esar kelka ne- 
inteligenta e desakuta homo; ma to esis 
afektaco. Experiencoz inquestisto, 
Wellington komprenis la valoro di su-efaco. 
Sole kun Salisbury, il rapide cesis sua ociem 
atitudo. 

“Ka vu deskovris ulo?” questionis 
Salisbury. 

“Yes,” deklaris Wellington. “Adminime, 
ton me supozas. Me intelektis la tota 
propozo, sioro Salisbury. Vua vigilisto 
rondiras segun kelke metodoza skemo. Ne 

esus desfacila dupigar lu—se on savas lua 
programo. Nu, esas nur un metodo 
deskovrar ta programo. To esas, esar enhike 
ed ipse vigilar lu.” 

“Semblas logikala,” Salisbury afirmis per 
kapsigno. 

“Nu,” dicis l’inquestisto, “la pekunio 
sizesas nokte. Irge qua facis lo esas tre 
injenioza. Lu studiis la bank-seifo e studiis 
la tota ceno. Nul ordinara kriministo. 

“Do me restis hike, me ipsa vigilis. Pluse, 
me konjektas quale es posibla enirar. 

“Me ne darfas dicar ke me sucesas— 
ecepte ke me selektis l'unika loko ube ol 
forsan eventas. Infre, ube la sekura 
depozajo-buxi lokizesas. Ibe me volas 
explorar.” 

“Neposible!” klamis Salisbury. “To esis 
konstruktita kom forta chambro—en la 
fundamento ipsa dil edifico. Vu eroras, 
Wellington ——” 

“Me ne dicas ke me es justa,” interruptis 
Pinquestisto. “Me nur dicas ke me exploris 
ca edifico del fundamento al suprajo. Esas 
nulu ecepte sioro Delmar e vu ipsa qua 
povas tante bone konocar la loko por glitar 
aden ed adexter ol. Me eliminis la posibleso 
dil employati. 

“Me icamaniere laboras: ulo facesas. 
Quale ol facesas? Nu, cakaze, l'unika 
posibleso esas enirar ed ekirar per tre 
injenioza metodo. Tandem me havis l'ideo 
ke ta loki qui aspektas maxim febla esas 
forsan maxim forta; e ta loki qui aspektas 
maxim forta esas forsan maxim febla.” 

La tono dil homo esis konvinkanta. 
Quankam Salisbury aspektis dubitema, il 
esis nihilominus koaktita konkordar ke la 
konjekto di Wellington esas logikala. 

“Vu opinionas ke ulu,” Salisbury 
paroleskis, “havas diret aceso adhike——” 

“Me opinionas plu kam to,” interruptis 
Wellington. “Me opinionas ke la tot edifico 
esas apertita Me «konjektas ke ula 
kriministo—forsan plu kam un—esas tante 
su-fidema ke lu povas enmarchar ed 
ekmarchar irgekande lu deziras. 

“Me ne surprizesus se kerlo nun 
enmarchus e shovus pistolo sub nia nazi!” 


SALISBURY destranquile movis su. L'ideo 
esis fantastika; nihilominus, ol pavorigis. Il 
regardis la pordo dil kontoreto. 

Kun necelita timo il staceskis ed apertis 
la pordo. Il regardis aden la grand obskura 
chambro. Forsan Wellington esas justa. 

Salisbury preske imaginis ke il vidas 
furtema figuro movanta tra la tenebro. 

“Quon vu propozas facar?” il questionis. 

“Ni kune explorez,” quik respondis 
Wellington. “Me ne volas sole facar lo. Me 
ne darfas uzar la vigilisto. Pro to me volis 
ke vu esez hike canokte. Me recente 
suspektas—troe suspektas por explorar 
quale me deziras. Se vu esas kun me, 
vigilante, me forsan povas avancar.” 

Salisbury, stacante ye la pordo, konsentis 
per kapsigno. Wellington staceskis e 
marchis ad ilu. 

“Me havas du pafili,” dicis l'inquestisto, e 
severe frapetis sua poshi. “Me pafos se me 
vidos irgo semblante stranja. 

“Do, ni agos icamaniere. Me sole iros 
adinfre. Me enswichos la lumizilo—me nur 
exploras, quale me ja facis. 

“Vu venos adinfre pos kelka minuti. Me 
esas ye ica etajo dum la tota vespero e me 
forsan quik renkontros ulo. Pro to me 
unesme iros. Ka vu havas pafilo?” 

“Charjita revolvero en l’infra tirkesto,” 
dicis Salisbury, ed indikis la skribtablo. 

“Bonege,” dicis l'inquestisto. “Me iros 
adavane. Vu prenez la pafilo e venez a me.” 

Wellington livis la chambro e furteme 
avancis tra l'obskureso. Salisbury tiris klefo 

ek sua posho e klefapertis la tirkesto dil 
skribtablo. Il levis amaso de dokumenti, 
apertis ligna buxo, e tastis por sua 
revolvero. 

Il surprizesis—ol ne esis en la buxo. 
Hubert Salisbury tushis sua mentono. Il esis 
certa ke il pozabis la revolvero aden ta 
tirkesto, plu kam un monato ante lore. La 
tirkesto esis sempre klefklozita. 

Kad il ekprenabis la revolvero? O kad 
altru forprenabis olu? Salisbury rimemoris 
to quon Wellington dicabis pri homi qua 
eniras la banko. 

L'inquestisto devas saveskar ito, 
Salisbury decidis. Probable nur trivial 
indico—ma valoroza. 

La revolvero di Salisbury esis .38 havanta 
specala shablono e la komenco-literi di ilua 
nomo an la mancho. Se li trovus olu, il quik 
povas identifikar olu. 

Esis la tempo irar ad Wellington. Livante 
la skribtablo, Salisbury transireskis la 
pavimento dil banko-chambro. Il sentis 
kelka nevolunteso pro irar senarma ad 
Wellington. Lore il rimemoris ke 
Pinquestisto havas du  pafili, probable 
provizos il per un de oli. 

Proximeskante al suprajo dil eskalero, 
Salisbury quik haltis. 

De infre venis la tondro di revolvero! 
Wellington dicabis ke il pafos pro suspekto. 
Kad il renkontrabis ulu? 

Senhezite Salisbury klamis e kurante 
decensis l'eskalero. Il tote obliviis ke il 
havas nul armo. 

L'infra chambro esis lumizata. 
Cirkumirante la bazo dil eskalero, Salisbury 
preske falis adsur la korpo di viro. Il ecitate 
regardis por Wellington. La chambro esis 
vakua—ecepte la blotisanta formo. 

Konsternite, Salisbury inklinis su e levis 
la vizajo dil viktimo. Lu esis Wellington— 
mortinta! 


L'INQUESTISTO tenis nul armo; ma sur la 
pavimento, fora de un o du metri, esis 
revolvero. Hubert Salisbury, quale homo en 
stuporo, saltis e sizis la pafilo. 

Il regardis omnaloke cirkum la pezoze 
murigita chambro e regardegis tra la 
plomba stangi dop qua esas la sekura 
depozajo-buxaro. Ka la pafo venabis de ibe 
—ka la revolvero pose sequis olu? 

Komprenante la danjeroza situeso, 
Salisbury turnis su e kuregis acensante 
l'eskalero. Ye la suprajo il renkontris la 
brilanta torcho dil vigilisto. 

“Querez helpo klamis Salisbury. 
“Advokez la policani dum ke me vartas 
hike! Ulu mortigis Wellington!” 

La vigilisto forhastis. Salisbury regardis 
adinfre. La vigilisto ne audabis la pafo; esis 
la krio di Salisbury qua venigabis lu. 

Cirkonspekte, Salisbury itere reptante 
decensis l'eskalero ed ibe stacis, regardetis 
cirkum angulo super la kadavro di 
Wellington. Il rapide turnis su audante 
homi ye la suprajo dil eskalero. 

La vigilisto venis kun la polic-serjento di 
Middletown. Alejite sospirante, Salisbury 
pazis vers la kadavro di Wellington ed 
apogis su an la muro dum l'altri arivis. 

“Me ne savas qua mortigis lu,” il dicis per 
tensata voco. “Me audis la pafo ed hastis 
adinfre——” 

Kun solena vizajo, la polic-serjento 
prenis la revolvero del manuo di Salisbury. 
Il suspekteme regardegis la pala vizajo dil 
yunulo. La serjento exploris larmo. 

“Kad ico esas la pafilo qua mortigis lu?” 
questionis la serjento. 

“Yes,” respondis Salisbury. 

“Ube vu obtenis ol?” 

“Me trovis ol hike—sur la pavimento. Me 
prenis ol”—Salisbury subite kompreneskis 
la stranjeso dil naraco—“pro ke me timis ke 

altru esas hike. La pafo certe esis facita da 
ulu—sen ke Wellington su-ocidis——” 

“Ka vu havas vua propra pafilo?” 
questionis la serjento. 

“No,” feble dicis Salisbury, “me esis 
senarma——” 

“Ka vu kuris adhike?” 

“Yes.” 

La serjento regardis larmo en sua 
manuo. Salisbury anke regardis olu. 
Astonat anhelo venis ek ilua labii. Ol esis 
ilua propra revolvero! 

“To—to esas la mea——” 

Salisbury cesis senpense parolar pri sua 
deskovro. Sizate da subita timo, il ne povis 
pluse parolar. Ma la serjento, komprenante 
ilua tono, incitis ilu. 

“Quon vu dicis?” il questionis. 

Negar esus vana. Salisbury, quankam il 
agnoskis ke il pozas su en desesperanta 
situeso, koaktesis fidar a vereso. 

“To aspektas quale mea revolvero,” il 
anhelis. 

“Yes?” 

L'okuli dil serjento esis suspektema 
regardante nun la viro, nun l’armo. 

“H.S.,” il dicis, lektante la komenco-literi 
an la mancho. 

Il apertis la revolvero e vidis un vakua 
fusil-chambreto. Il regardis la chambro. Il 
vidis nur un respondo pri la situeso. 

“Vu dicas ke vu esis senarma,” il anuncis 
a Salisbury. “Vu venis adhike pro ke vu 
audis pafo. Vu prenis la pafilo ed acensis. 
Ube vu renkontris la vigilisto?” 

“Ye la suprajo dil eskalero,” respondis 
Salisbury. 

“Ka yes?” questionis la serjento. “Vu ne 
expektis renkontrar lu, ka ne?” 

“No.” 

“Hm-m-m,” zumis la serjento. “Vu forsan 
expektis ekirar, yunulo. La vigilisto dicis ke 
vu sendis lu por advokar ni. Es fortunoza ke 
lu trovis ni jus exter la banko-pordo—ante 
ke vu povis eskapar.” 

“Eskapar?” ekis Salisbury. 

“Yes,” ferme replikis la serjento. “Vu 
donis vua naraco, Salisbury. Ol ne fitas to 
quon me vidas hike. Ta eskalero esas 
Punika voyo aden od ek ica loko. Ibe es la 
mortinto. Vu es hike, vu havas vua propra 
pafilo. Ed esas nula dubito—ca pafilo 
mortigis Wellington!” 

La serjento gestis al du policani qui 
sequabis ilu. Li avanpazis e sizis Hubert 
Salisbury, qua laxe faligis aden lia manui. 


“Me arestas vu por ocido!” deklaris la 
serjento. 

Omno divenis nigra avan Pokuli di 
Salisbury. La fakti semblis akuzar ilu. 
Quankam inocenta, Hubert Salisbury 
komprenis ke ilu esos akuzata por ica 
krimino! 


149 . . 
Me ne savas qua mortigis 
lu.... “Me audis la pafo...” 

CHAPITRO X. 


FURETO DEMONSTRAS 
HABILESO. 


FURETO kudo-frapetis Buchanto dum ke la 
du viri furteme marchis alonge la graviizita 
voyeto exter la solitara domo di Roland 
Delmar. La granda viro haltis. 

“Lu es en ta chambro,” susuris Fureto, ed 
indikis lumizita fenestro dil teral etajo. “Me 
spektos. Tu restez hike.” 

La Fenestro esis partale apertita. 
Pluproximeskante, Fureto  blotisis en 
Pobskureso; pose il lente levis sua kapo e 
regardis adinterne. 

Roland Delmar sidis an skribtable, vizajo 
exhaustita; il nekomprenante regardegis 
parieto. 

Dum ke Fureto spektis, la telefonilo 
sonis. Delmar avide staceskis de sua revo ed 
iris al tablo en angulo. 

“Yes, yes,” Fureto audis ke il dicis. “Ha, 
sioro Traver. Ka vu povas chanjar vua 
decido?... Quo?... Me komprenas...” 

La voco fatigite faliis dum ke la bankisto 
askoltis. Pose fairatra lumo brilis en l’okuli 
di Delmar—iracoza cintilifo. 

“Me komprenas vua ludo, Traver!” il 
klamis. “Vu volas vidar me an la muro. Vu 
ruinigos nia banko.... No!... Me ne kredas 
vu!” 

Ilua subita indigno mortis, ed il preske 
pledis. 

“Forsan me eroras, sioro Traver,” il dicis. 
“Me esas tre nervoza—pardonez mea 
pasiono. Ma quon me devas facar? To 
signifikas la fino por me——” 

Tresayigit expresuro venis al vizajo di 
Delmar audante ula subtila sugestajo. 

“Ka vu tale intencas?” il questionis. “Ka 
me juste komprenas? Vu ya ne intencas”—il 
preske susuris—“vu ne darfas intencar—ma 
vu esas forsan justa——” 

Per abrupta movo, Roland Delmar ripozis 
Paskoltilo. Fureto, spektante la profilo dil 
evoza bankisto, esis astonata dal chanjo e 
fluo de emoci qua transiris olu. Il esis 
kurioza, quo eventabis. 

Uninstante Delmar aspektis iracoza, 
defianta—altrainstante, il esis kompatinda. 
Fureto ne komprenis. 

Dum un de ta desesperant instanti, 
Delmar marchis a sua skribtablo, apertis 
tirkesto, ed ektiris revolvero. Il stacis quaze 
stuporata, l'armo en la manuo. 

La bankisto regardegis la pafilo-tubo, 
movis quale se il levos la pafilo til sua kapo. 
Lore, per feroca klamo, il violentoze pozis la 
revolvero adsur la skribtablo. Murmurante 
a su, il marchis cirkum la chambro quale 
militisto. Fureto ankore astonesis. 

Nov atitudo sizis Delmar. Il kalmeskis e 
decidis. Il sideskis an la skribtablo e prenis 
plumo e papero. Ignorante la revolvero, il 
skribeskis. 

Fureto reptis vers Buchanto. Il susuris la 
novaji al granda homo. 

“Telefonez a Judiciisto,” il dicis. “Dicez 
omno quon me dicis a tu—omno facita da 
Delmar de pos ke lu telefonis. Me vigilos.” 


FURETO RETROIRIS al fenestro. Delmar 
skribis lente ma ferme. Il plenigis un 
pagineto e forpozis olu. Esis frapeto an la 
pordo. Delmar sorgeme pozis kelka pagini 
adsur la revolvero. 

“Enirez,” il dicis. 

Yunino eniris la chambro. Fureto 
rikonocis el kom Marta Delmar, la filiino dil 
evoza bank-prezidanto. Fureto ofte vidabis 
el en Middletown. Alta, gracila, e bela, la 
yunino tre similesis la vidva patro. 

Enirante la chambro, Marta weris surtuto 
e chapelo. Fureto falis del fenestro e blotisis 
askoltante en l'obskureso. 

“Quo desquietigas tu, patreto?” dicis la 
voco dil yunino. 

“Desquietigas?” Roland Delmar nervoze 
ridis. “Nulo, karo. Nulo.” 

Fureto regardis tra la fenestro e vidis ke 
Marta anxie regardas sua patro. 

“Me intencis ekirar,” la yunino dicis, “ma 
se tu ne esas en bona stando, me restos.” 

“Ho, irez,” Delmar dicis kun febla rideto. 
“Ne suciez, Marta. Tua olda patro standas 
sat bone.” 

Marta venis al skribtablo e kisis sua 
patro. Lore el turnis su vers la pordo e 
departante dicis: 

“Me rivenos frue.” 

La yunino ekirante la chambro, Fureto 
audis sono dop su. Buchanto venis. La 
homo telefonabis de apoteko an ta strado e 
rivenas kun raporto. Il tiris Fureto del 
fenestro. 

“Yen la situeso,” il susuris. “Judiciisto es 
saja. Lu esforcis pozar ideo pri su-ocido 
aden la mento di Delmar. Pro to oldulo 
ektiris la pafilo.” 

“Me komprenas,” dicis Fureto. 

“Ma lu ne facis lo,” Buchanto duris 
parolar. “Nun lu anxias pri to quon Delmar 
skribas. Lu volas ke tu furtez ol. Yen tua 
tasko, Fureto.” 

“Fidez a me,” Fureto solene dicis. 

“La maxim bona faco esas nun pafar lu,” 
Buchanto pluse dicis. “Ma ne sen ke ol 
semblez su-ocido. Ton Judiciisto dicis. 

“Anke, Judiciisto vartas audar quale facis 
Mayoro e Diakono. Do yen la jokajo: 

“Se la telefonilo sonus, do signifikas ke 
omno es bona. Tu povas facar omno. Se ol 
ne sonas ante dek minuti, esforcez ganar to 
quon lu skribas. Komprenez?” 

“Me komprenas. Judciisto telefonos pos 
ke lu audas del altri——” 

“Juste.” 

Fureto retroreptis al fenestro. Il vidis ke 
Delmar ankore skribas an duesma pagino. 
L'oldulo kompletigis sua laboro e sorgeme 
lektis la datumi. Il pose forpozis la pagini e 
sospiris. 

Il deskovris la revolvero e tenis ol per sua 
manuo. Penso pri su-ocido nun esis for 
Delmar. Il desestimante regardis la pafilo. 

La telefonilo sonis. Roland Delmar pozis 
la revolvero adsur la skribtablo. Il iris al 
tablo e levis la telefon-askoltilo. 

“Saluto,” il dicis. “Saluto—quo esas?... 
No... Vu havas nejusta cifro....” 

La dorso di Delmar esis turnit al fenestro, 
ed ilua atenco esis okupata. Fureto 
rikonocis la signalo. 

Saminstante audante la questioni di 
Delmar, Fureto komprenis ke la telefon- 
advoko esas lo falsa de Judiciisto. To 
signifikas ke il darfas riskar. 

La pagini esis sur la tablo. La revolvero 
esis apud oli. Furento eniris tra la fenestro. 


IL APENE ATINGIS la pavimento kande 
Delmar turnis su. Vidante l'invadanto 
regardanta la revolvero sur la skribtablo, 
Delmar montris surprizanta ajileso. Il saltis 
adavane por sizar la revolvero, ma Fureto 
unesme ganis olu. 

Delmar, glitante, ocilis luna manuo dum 
ke l'altra esforcis sizar la brakio di Fureto. 

La du homi esis preske Puna sur l'altra. 
La kapo di Delmar avancante, Fureto, per 

kalkulanta habileso, presis le revolvero 
adproxim la temporo di Delmar e pafis. 

La kuglo eniris la cerebro dil bankisto. 
Roland Delmar falegis al pavimento. Kalme, 
Fureto ektiris naz-tuko del posho, vishis la 
mancho dil revolvero. Il pazis cirkum la 
skribtablo e la kadavro e pozis la pafilo 
aden l'extensata manuo di Delmar. 

Fureto ne obliviis la noto skribita da 
Delmar. Ma vice sizar ol e fugar, la ruzoza 
hometo intenceme pulsis la pagini Puna 
apud l'altra sur la tablo e rapide lektis la 
skribajo. 

Sur l'unesma pagino Fureto lektis ica 
akuzajo: 


A la Statala Bank- 
Inquestanto: 
La aferi di la Distrikto-Nacionala 
Banko atingis lia nuna danjeroza 
stando pro la intencema konspiro di 
homo enemikala a nia institucuro. 
Me akuzas ke David Traver, 
prezidanto di la Middletown Trust- 
kompanio, komplotas ico. Me tote 
kredas ke la stranja forigo di 
pekunio de nia institucuro esas 
ligita a la skemo ruinigar la 
Distrikto-Nacionala Banko. 
Me sendas ica letro a vu por ke vu 
anticipe havez tota informo. Pro 

mea nekapableso preventar la 
terorinda krizo nun minacanta—— 


La letro duris an la duesma pagino. 
Fureto lektis la nekompleta frazo e lektis lo 
sequanta: 


me kontemplis su-ocido e me nun 
ne fidas, ke me represos mea deziro 
finigar mea propra vivo. Mea fiereso 
suportas me, ma ol forsan febleskos. 

Forsan la  Distrikto-Nacionala 
Banko cesis spoliata da ula 
employato a qua me eroroze fidas. 

Me ne neglijis mea devo pri ico. 
Per sioro Wellington, la inquestisto, 
e sioro Salisbury, mea chefa kasisto, 
me esforcis saveskar la vereso en ica 
afero. 

ROLAND DELMAR. 


Buchanto sisis ye la fenestro. Esis tempo 
forirar. La granda homo ne komprenis pro 
quo Fureto restis. Esis servisto ye la duesma 
etajo dil domo; e la pafo certe audesis. 

“Venez!” klamis Buchanto per nelaute 
voco. “Prenez ta pagini!” 

Fureto prenis un pagino. Il hastis al 
fenestro e trasaltis a Buchanto. Li kune 
hastis trans la sika gazono e klimis fenco. 

“Por quon tu vartis?” grunis Buchanto. 

“Me lektis la letro dil oldulo,” respondis 
Fureto. 

“Pro quo lektar? Tu havas ol, ka ne?” 

“Parto de ol.” 

Buchanto haltis kun klamo. 

“Quo! Tu livis parto——” 

“Me forportis l'unesma pagino,” kalme 
dicis Fureto. “Esis du pagini. Me livis la 
duesma.” 

“Ni me audacas retroirar!” grunis 
Buchanto. “Nun tu ya facis ulo, Fureto!” 

“Yes, me ya facis ulo!” dicis la ruzoza 
mortiganto. “Me livis pagino havanta la 
signaturo di Delmar ipsa—sua propra skribo 
—dicante ke lu su-ocidos!” 

La gruno di Buchanto transformesis a 
laudant anhelo. 

“Ka tu facis lo, Fureto?” 

“Me ya facis lo,” esis la respondo. “Vartez 
til ke Judiciisto vidas la pagino quan me 
prenis. Vartez til ke lu audas to quo es sur 
l’altra pagino!” 

Fureto ridetachis kande li venis ad 
automobilo garita plura stradi for la hemo 
di Roland Delmar. Il facabis sua tasko tam 
bone kam Judiciisto ipsa povabus. 

Roland Delmar esas mortinta—e la 
skribita pagino sur ilua skribtablo atestas ke 
Pevoza bankisto mortigabis su. 


Pluse, ol semblis blamar ula membro di 
ilua propra organizuro pri la problemi che 
la Distrikto-Nacionala Banko! 

CHAPITRO XI. 


LA BANKO-RUINO. 


LA JURNALI di Middletown kovresis per 
klamachanta kap-tituli.  Sensacionala 
developo en la afero dil Distrikto-Nacionala 
Banko esis vaste important en la tota 
regiono. 

Samanokte kam Roland Delmar, la 
prezidanto dil institucuro, su-ocidis, Hubert 
Salisbury, la chefa kasisto, mortigis 
Pinquestisto qua serchas la kauzo dil 
desaparanta pekunio. 

La ligo inter l'agi dil prezidanto e kasisto 
trovesis en la noto da Delmar. Ta frazo, 
“Forsan la Distrikto-Nacionala Banko esis 
spoliata da ula employato a qua me eroroze 
fidas,” kondamnis. 

La fakto ke la deklaro di Delmar anke 
dicis ke Salisbury laboras kun Wellington 
konsideresis kom plusa pruvo pri la falseso 
di Salisbury. 

Semblis evidenta ke Salisbury mortigabis 
Wellington pro ke l’inquestisto tro multe 
savis. La cirkonstanci ipsa dil mortigo 
pruvis lo. La naraco di Salisbury esis febla; 
ma il persistis asertar olu. 

La lokala policisti questionis il e laboris 
por despruvar ilua deklaro. 

Semblis dubitinda ke Salisbury prepensis 
sua krimino. Plu probable, Wellington 
mencionis ulo qua montris a Salisbury ke 
ilua spoliado deskovresus se l'inquestisto 
restus vivanta. Do il en sango-kalmeso 
mortigis Wellington. 

L'astonanta revelo ke la Distrikto- 
Nacionala perdabis granda quanto de 
pekunio incitis ecitata depozanti kurar al 
banko ed omna olua lokala kontori. La 
bank-oficiri deklaris ke l'institucuro esas en 
bona stando e povas satisfacar omna 
obligaji; ma pro la cirkonstanci, li ne povis 
obtenar financala helpo por evitar la 
paniko. 

Tante granda esis ektiro di pekunio ke 
omnu expektis ke l’institucuro klozez sua 
pordi. Ma kelkatempe la Distrikto- 
Nacionala astonante bone subisis le 
tempesto. Ol sumnis omna obligaji e tote 
pagis depozanti. 

Un espero esis la suporto da Harvey 
Bronlon. Se la feudala sinioro dil teritorio 
helpabus Vatakata banko, ektiro forsan 
cesabus. Ma Bronlon refuzis helpar. 

Ye ta anunco, du dii pos la komenco dil 
trublo, la Distrikto-Nacionala klozis sua 
pordi. Olua acesora kontori anke krulis, e la 
min grand institucuri qui dependas de la 
centrala banko anke faliis. 


TOTA MANKO de konfido bezonesis por 
facar to, nam granda porciono dil depozanti 
esis tote pagita ante la falio dil banko. 

La Middletown Trust-kompanio esis la 
nura restanta banko en la tota regiono. Ti 
qui salvabis sua pekunio del falio dil 
Distrikto-Nacionala vacilis. Pose, kom 
hastoza turbo, li depozis sua pekunio en la 
Trust-kompanio. 

Samtempe, dubitema homi ektiris sua 
pekunio. La quanto de komerco esis 
enorma. Fureto e Buchanto esis laborante 
inundita ye la gicheti. Mayoro esis tre 
okupata; e super omno, la benigna vizajo di 
Judiciisto incitis konfido. 

La bank-prezidanto havanta griza hararo 
forte anuncis ke depozaji superiras ektiro. E 
jus pos ita anunco, Harvey Bronlon deklaris 

ke lu tote konfidas pri la afero dil 
institucuro. 

Ta deklarajo tranquiligis la situeso. Ti qui 
turboze eniris la kontoro dil Trust- 
kompanio depozis pekunio—ne ektiris olu. 

Nam Middletown esis tre prosperoza 
urbeto, e blamis la fakto ke multa mili de 
dolari furtesis por la falio di olua maxim 
anciena banko. Hubert Salisbury esis 
denuncita kom la kulpanto. La policisti 
esforcis koaktar konfeso de ilu. 

Tale Middletown eniris la maxim ecitante 
periodo di sua historio, kande la granda 
buleto di expanso ed industriala developo 
minacis krevar ye la falio dil grav anciena 
Distrikto-Nacionala Banko. 

Ma la ne-exhaustebla pekunio dil 
Middletown Trust-kompanio bone pruvis 
ke la plu nov institucuro esas kapabla 
servar la bezoni dil distrikto. 

Esis dum l'unesma dii di ri-adjustigo ke 
homo nomita Henry Arnaud registragis su 
che Dartmor Hotelo, enorma, moderna 
strukturo por qua Harvey  Bronlon 
provizabis la pekunio. Esis multa vizitanti 
en Middletown, ed ica nova homo esis nur 
plusa gasto che la nova hotelo. 

Ma Henry Arnaud havis nekustumal 
aspekto. Alta, tacema e tranquila, decidema 

dum agar, lu weris mieno qua nultempe 
chanjis. 

Dum lua arivo-dio en Middletown, on 
povus vidar ke lu spektas la turbi qui fluas 
aden la Distrikto-Nacionala Banko, qua 
balde destinesas klozar sua pordi. 

Du dii plu tarde, Henry Arnaud aparis 
inter la turbo de homi qui komercis che 
Middletown  Trust-kompanio. Ibe, il 
prizentis voyajanto-cheko de cent dolari. 
Fureto esis ye la gicheto, e dum ke la bank- 
komizo komparis la signaturi sur la cheko, 
Henry Arnaud spektis ilu per perforant 
okuli. 

Fureto regardante adsupre, akuta 
regardo di Henry Arnaud desaparis. Fureto 
vidis nulo surprizant en lua aspekto. 

“Bone, sioro Arnaud,” il dicis. “Me joyas 
konvertar ico a moneto por vu. Ka vu 
longatempe esos en Middletown?” 

“Me expektas restar hike dum plura 
semani,” respondis Arnaud. 

“Me joyas ke vu restos kelkatempe,” la 
bank-komizo agreable dicis. “Envenez 
irgatempe. Konsiderez ico kom vua propra 
banko dum vizitar. Quale vu deziras la 
pekunio?” 

“Un bilieto de kinadek dolari, un de 
duadek, e l'altri de dek,” sugestis Arnaud. 

Fureto kontis la sumo. Arnaud marchis 
del gicheto; lore retroe turnis su. Lu 
remarkis ke Fureto okupesas per altra 
kliento, e ke serio formacabis ye la gicheto. 
Do Arnaud marchis al plu kurta serio ye la 
gicheto di Buchanto. 

“Bonvole kambiez ica dek-dolari-bilieto,” 
lu dicis al duesma bank-komizo. “Un kin e 
kin bilieti de un dolaro——” 

Buchanto obediis la demando. Il pozeskis 
la dek-dolar-bilieto ye la sinistra latero dil 
gicheto; lore ocilis sua manuo addextre ed 
ibe faligis olu. 


POZANTE LA PEKUNIO aden la posho, 
Henry Arnaud flanis del banko. Lu senhaste 
marchis alonge la strado, exploris sua 
cirkumajo. Lu venis al centrala strad-angulo 
e turnis su aden laterala strado, haltis por 
traregardar diversa estal-vetrini. 

Lua lenta, senskopa marcho tandem 
portis lu al funeristo. 

Hike, Henry Arnaud hazarde adsupre 
regardis. En la fenestro lu vidis Palta, 
trauratra formo di Diakono vestizita per 
ilua kustumala nigra vesti. 

Diakono regardegis la strado. Dum ke 
Henry Arnaud regardis la nova funeristo, la 
regardi dil du homi renkontris luna l’altra. 

Singlu instante studiis lValtru per 
senexpresa vizajo. Pose Henry Arnaud 
adavane flanis, e la kurta renkontro finis. 
To esis apene pasanta regardeto, ma singlu 
del partoprenanti retenis  ne-efacebla 
impreso dil vizajo jus vidata. 

La vizajo di Diakono obskureskis. Ol 
divenis mem plu solena. Ilua okuli, 
regardante trans la strado, imaginis la 
vizajo jus vidita. 

Instintale, Diakono esis kurioza pri ta 
pasanta nekonocato. Il esis kurioza, quo 
esas la skopo di ta impresiva vizitanto en 
Middletown. 

La febla traco di rideto aparis sur la dina, 
rekta labii di Henry Arnaud dum ke Palta 
figuro haltis avan altra estal-vetrino. Lu 
imaginis la vizajo di Diakono. 

Ta hazardala renkontro esis 
importantega a singla homo. Nula vorto 
esabis parolata; nula signo esabis donata. 
Ma du akuta intelekti laborabis. 

Diakono perfekte aspektis quale 
funeristo. Nihilominus, Arnaud suspektis 
altra kauzo por ilua prezenteso. Arnaud, 
suafoye, aspektis quale hazarda 
preterpasanto; ma Diakono vidabis duopla 
skopo en lua veno. 

Rivenante al Dartmor Hotelo, Henry 
Arnaud kompris edituri dil vesperala 
jurnali. Lu retretis aden sua chambro e 
regardis tra la fenestro, surveyis la chefa 
strado di Middletown. Lua regardo vagis tra 
l'urbo, e lu semblis trovar ula loki future 
interesiva. 

Sideskante, Arnaud lekteskis la jurnali. 
Oli raportis la nova developo en la 
financala falio dil Distrikto-Nacionala 
Banko. 

Henry Arnaud kompletigis sua lektado, 
produktis cizeto, e sorgeme ektranchis 
l'artikli. Lu adjuntis oli ad amaso di altra 
kozi tirita ek kuverto en sua posho. 

La tota kolekturo formacis kompleta 
historio di recent eventi en Middletown. 
Arnaud taceme rilektis la raporto pri l’ocido 
en la banko. 

Lu remarkis la sensacionala naraco pri la 
morto di Roland Delmar. Kun ol esis 
faksimilo dil noto trovata sur la skribtablo 
dil bankisto. 

Icon Henry Arnaud pozis adlatere. Lu 
itere studiis olu; pose lu regardegis tra la 
fenestro. Lua akuta regardo semblis 
insinuar su tra l'infra edifici, serchante 
sekretaji celita da solida muri. 

Arnaud tiris burso ek lua posho. Lu 
ektiris amaso de bank-bilieti. Ol ne esis dik 
amaso, ma dum ke la homo unope pozis 
singla bilieto adlatere, la valoro dil pekunio 
divenis evidenta. 

L'unesma bilieto en amaso di Henry 
Arnaud esis oro-atesto valoranta dekamil 
dolari! Pose venis duesma, e triesma. Bilieti 
de kinamil dolari sequis, pose dek-e-du 
mixita bilieti de cent o kinadek dolari. 

Arnaud prenis kelka de le lasta del 
amaso, remplasis la restajo aden sua burso. 
Lu kontis la quanto retenita—kinacent e 
kinadek dolari entote. Lu shovis ita bilieti 
aden sua jileto-posho, quale on traktas 
moneto-peceti. 

Lore lu ektiris la mikra sumo obtenita 
che la banko. Lu sorgeme kontis ica 
pekunio: un bilieto de kinadek dolari, un de 
duadek, du de dek, un de kin, e kin de un 
dolaro. 

Pos notir la serio-cifri, lu rulis la krakema 
bilieti e pozis oli aden altra posho dil jileto. 

Itere l'okuli di Henry Arnaud regardis tra 
la fenestro Lu esis pensema, e dum 
regardegar, nelauta rido ekis de lua labii. Ol 
esis stranja, nenaturala rido. 

La sinistra manuo di Arnaud esis sur la 
fenestro-solio. Sur un fingro brilis sempre 


chanjanta gemo—translucida juvelo 
havanta febleskanta e riviveskanta kolori. 
Ol esis rara girasolo—super omna komparo 
en la mondo. 

Se Diakono audabus ta rido; se lu 
asistabus por remarkar ta brilanta, 
misterioza juvelo, ilua suspekto esabus 
justifikata. Lu certe savabus ke Henry 
Arnaud ya esas ta la prezenteso di qua ilu 
devas timar. 

Nam Henry Arnaud esis La Ombro! 

CHAPITRO XII. 


LA OMBRO AUDAS. 


LA MIDDLETOWN TRUST-KOMPANIO pruvis 
sua stabileso. Por celebrar ta fakto, granda 
dineo kom atesturo di estimo eventis che la 
Dartmor Hotelo. 

Notita inter l’estiminda gasti esis David 
Traver ed Harvey Bronlon. Ita du 
eminentuli sidis an la chefa tablo. Dum la 
tota festino, Judiciisto ridetante e su-fideme 
parolis kun Bronlon, la pezoza, tro forta 
vizajo di qua montris respondiveso. 

Mem dum ke la diskursanto introduktis 
Judiciisto kom David Traver, Harvey 
Bronlon laudis per kapsigno ulo dicita da 
Judiciisto. 

Staceskante, Judiciisto benigne ridetis 
dum ke l'asistanti staceskis ed ensemble 
laute aplaudis. 

Pos londo di entuziasmo, la turbo 
sideskis. Judiciisto, per kalma, komfortoza 
voco, diskurseskis. 

Dum ke il ardoreskis pri la temo, 
Paudantaro senrespire askoltis. Judiciisto 
influis ita turbo, vinkis omnu koram ilu. 
Afirmanta kapsigni e konkordanta murmuri 
respondis ad ilua frazi. 

“E nun, bonuli,” il konkluzante dicis, “Me 
mencionos du eventi qui darfas restar kun 
vi kom duriv impresuri. Camatine, ula 
bonulo”—Judiciisto pauzis e  regardetis 
Bronlon— “eniris mea kontoro e deklaris ke 
lu esas pronto depozar pago-mandati de 
banki di New York til la sumo de triacent e 
kinadek mili dolari.” 

Aplaudo komencis. Omnu aplaudis. 
Judiciisto, ankore ridetante, gestis vers 
Bronlon, e la tumulto kreskis. Tandem ol 
finis kande Judiciisto levis un manuo por 
postular silenco. 

“Pose, la sama bonulo dicis a me ke lu 
chanjas sua projeto pri la distributo di 
premio a sua employati. Lu dicis ke lu 
intencabis livrar la premio dum la venonta 
plura semani. Ma nun lu decidabis vartar 
dum plusa monato, adminime, por ke lu 
povas ganar la pekunio de extera fonto, e 

talmaniere retenar tam multa pekunio kam 
posible en Middletown.” 

Itere aplaudo, ma ol quik mortis kande 
Judiciisto itere levis un manuo por silenco. 

“Forsan,” dicis la viro havanta griza 
hararo, “vi interesesus pri mea respondo a— 
sioro Bronlon. Me dicis exakte ico: “La 
Middletown Trust-kompanio esas 
institucuro qua servas Middletown. Ol 
ganis la konfido dil civitani e sempre 
retenos ta konfido. Nia resursi esas tante 
granda, sioro Bronlon, ke me sugestas ke vu 
nun pagez la premio. Pagez ol a ti qui 
habitas Middletown, per la pekunio tirita 
del unika banko di Middletown.” 

Remarkinda silenco plenigis la chambro 
dum ke Judiciisto vartis til ke l'efekto di 
ilua vorti tote vinkez l’audanti. 

“Pro to,” Judiciisto deklaris, “me joyas 
dicar ke morge la premio-pekunio iros kun 
la salario-paketo di sioro Bronlon. Ol esas 
yarala premio, bonuli. 

“Me pluse dicas ke, se sioro Bronlon 
volas ektirar dekopla sumo di ta premio- 
pekunio, la Middletown Trust-kompanio 
joyas provizar il per ol!” 

LA DINEANTI STACESKIS, aprobante klamis. 
Judiciisto stacis ed aceptis la laudo-sturmo. 
Krii demandis Bronlon. 

La fabrikisto staceskis. Nov aplaudo 
venis, e kande Bronlon extensis sua manuo 
por presar la manuo di Judiciisto, la 
frenezioz entuziasmanti saltis adsur sua 
sidili pro dement aprobo. 

Esis mi-horo plu tarde kande Judiciisto 
sucesis tranar su del last admiranto. Il 
exkuzis su, il esas fatigita; il repozas che la 
hotelo canokte. Il eniris la vestibulo e 
marchis vers l'elevatoro. 

Survoye il renkontris un plusa homo. 
Howard Best, la funeristo, presis la manuo 
di David Traver, prezidanto dil Middletown 
Trust-kompanio. Diakono e Judiciisto, li 
ulfoye nomis su—ma ne dum tale publika 
inter-saluto. 

Judiciisto enirante l'elevatoro pozis 
manuo en posho—la sama dextra manuo jus 
presita da Diakono. Ante ke l’elevatoro- 
pordo klozesis, ulu pazis del obskur angulo 
dil vestibulo ed anke eniris l'elevatoro. To 
esis Henry Arnaud. 

Judiciisto departis l’elevatoro ye la 
triesma etajo. Henry Arnaud duris acensar. 
Lu ekiris l'elevatoro ed eniris sua chambro. 

Ibe lu apertis valizo; pose lu ekswichis la 
lumizilo. 

La febla brilo del infra strado-lampi ne 
suficis revelar lua formo. Henry Arnaud 
esis nevidebla en l'obskureso; e, tre stranje, 
esis nul audebla signo di lua prezenteso 
ecept nelauta siflo qua duris nur kelka 
sekundi. 

La pordo dil chambro senbruise apertesis. 
La lumo del koridoro obstruktesis. Lore la 
pordo klozesis. Nur nigreso restis. Henry 
Arnaud divenabis La Ombro. 

Ye la triesma etajo, Judiciisto sole 
enirabis chambro. Ma il apene klozabis la 
pordo ante ke altra homi aparis. 

Mayoro, Buchanto, e Fureto vartabis ibe. 
Li komencis nelauta ed avida diskuto. Esis 
nula posibleso esar audita, nam ica 
chambro esis la meza chambro dil 
chambraro, e Judiciisto enirabis ol tra kurta 
interna koridoro. 

“Bonega faco, Judiciisto!” gratulis 
Mayoro. “Bonega laboro! Tu bonege facis 
lo!” 

“Me savis ke me havis li del komenco,” 
respondis Judiciisto. “Me vidis quale vi kerli 
aceptis. Quale vi prizis ta manu-preso kun 
Bronlan ye la fino?” 

“Brilanta stroko,” dicis Fureto. 

“La maxim bona parto, Judiciisto,” dicis 
Buchanto, “esis quale tu parolis pri Bronlon 
e lua bank-mandati. Se on questionas tu pri 
to, tu povas referar ta dicajo. Bronlon ofris 
depozar la pekunio—tu dicis nur to.” 

“Komprenende,” deklaris Judiciisto. “Vi 
savas, ke ca premio-propozo esas nia unika 
anxio. La statal inquestisto ne atencas ni 
pro ke ni tante bone sucesas. 

“Lu asistis canokte—me kunparolis lu 
pose—e lu mordis la lurizilo plu bone kam 
Paltri. Lu ekiris urbeto pos la festino. 
Konvinkite e kontente.” 

“Do ni nun esas tote preparata!” Fureto 
exultis. 


“LA PREMIO,” deklaris Judiciisto, “esos 
preske tam multa kam ni povas prenar. 
Esos plusa profiti pose—ma ni laboras 
cirkle. Nun la questiono esas: quale glitar 
ek la situeso.” 

“Quale tu facos lo, Judiciisto?” questionis 
Buchanto. 

“Me opinionas,” dicis Judiciisto, “ke ne 
multa tempo pasos til ke David Traver 
recevos ofrajo prezidar eminenta estala 
banko. Tante atraktiv ofrajo, ke lu 
koaktesos demisionar—tote nevoluntante— 
Pofico hike en Middletown.” 

“Ka tu facos lo per Bronlon?” questionis 
Mayoro. 

“Certe,” respondis Judiciisto. “Dume, 
Pexpanso dil Middletown Trust-kompanio, 
e l’establiso di acesora kontoreti por 
remplasar olti dil mortinta Distrikto- 
Nacionala Banko, bezonos la movo di 
kasisto e bank-komizi. Lia departo ne esos 
remarkita.” 

“Uldie venos explozo,” dicis Buchanto per 
suciema tono. “Ta cifri——” 

“Komprenende,” saje dicis Judiciisto. “Ma 
to esos longe ajornat. Kande ol venos, la 
sucedanto di David Traver esos kulpoza. Vi 
savas quala esas tala deskovraji. On sempre 
supozas ke oli es plu recenta kam li reale 
eventis.” 

“Justa,” konkordis Mayoro. 

Fureto anxie movis sur sua sidilo. Il 
regardetis la koridoreto qua duktis al extera 
pordo. Buchanto remarkis ita movo. 

“Quo es, Fureto?” il questionis. 

“Me supozis vidir ulo,” dicis la viro 
havanta ronda shultri. “Aspektis quale 
brilo, ibe en la mikra koridoro.” 

“Tro multa  bilieto-konto,” serioze 
deklaris Buchanto. “Mea okuli salias dum la 
pasinta semano. To anke afektas Fureto.” 

Fureto laxis sur sua sidilo. Il ridetachis 
pro la komento di Buchanto. Ol alejis ilua 
timo. 

“Bone,” nelaute dicis Judiciisto. 
“Kalmeskez ed askoltez. Omno semblas 
normala. Do ni komencos la portado 
saturdie nokte. La maxim multo tatempe— 
forsan ula quanto dum sundio. La restajo 
vartos dum un semano.” 

“Kaze ke ol dume bezonesas,” komentis 
Mayoro. 

“Yes,” duris parolar Judiciisto, afirmante 
per kapsigno. Diakono esas pronto. Lu 
nokte uzas la funerala charo, vendas ta 
antiqua sarki. Lu vendis nur kelka de oli—es 
astonanta ke lu sucesis vendar tante multa 
de oli, pro la granda preci demandata.” 

“Yes,” komentis Mayoro. “Es stranja ke 
tala detaleto quala to kauzas problemo. Me 
parolis kun Diakono pri to kelka nokti ante 
nun. Lu mustis evitar kelka klienti. Me 
opinionas ke lu havas forsan sis restanta, ne 
inkluzante olti vendita a Bronlon—quin lu 
ne ja transdonis.” 

“Barono Bronlon,” deklaris Judiciisto kun 
mikra rideto, “pensas pri la bona stando di 
sua regnati—mem til komprar sarki po 
chipa preco, por ke li mortanta povas 

komprar li chipe. Lu ya regnas ica parto dil 
lando!” 

“Qua perfekte konvenas a ni,” dicis 
Mayoro. 

“Nun to esas decidata,” duris dicar 
Judiciisto segun la maniero di prezidanto di 
kunveno. “Kad altra aferi?” 

“Yes,” dicis Buchanto. “Regardez ico. En 
la final edituro canokte. Me esperas ke ol ne 
esos en la matinala jurnali.” 

Il prenis jurnalo de tablo en angulo ed 
indikis artiklo ye Vinfrajo dil unesma 
pagino. 

“Hm-m-m,” dicis Mayoro. “La yunino 
esforcas perturbar la aqui.” 

Il prenis la jurnalo del manui di 
Buchanto, sorgeme faldis olu, ed indikis la 
kap-titulo: 


FIANCULO ESAS INOCENTA, SIORO 
DELMAR DEKLARAS 


“Lektez ol,” sugestis Judiciisto. 
Mayoro laute lektis: 


“Deklarante ke Hubert Salisbury, 
arestita pro la ocido di HJ. 
Wellington, esas inocenta pri irga 
krimino, Marta Delmar anuncis ke 
elu luktos kontre ilua kondamno til 


la fino. La yunino, qua nun sole 
habitas la domo ube la patro mortis, 
deklaris ta intenco caposdimeze. 

“La pruvi kontre Hubert esas 
cirkonstancala, dicis sioro Delmar. 
La policistaro ne esforcis deskovrar 
lo vera pri la mortigo. Se li serchus 
plusa indici, li forsan trovus pruvo 
ke Hubert esas inocenta.” 

“Sioro Delmar pluse dicis ke elu 
ne povas explikar la su-ocido di la 
patro. Elu deklaris ke elu asistabis 
dum ke ilu skribis la noto trovita 
apud ilua mortinta korpo. Itatempe 
il semblis fatigita ma ne trista, segun 
sioro Delmar. 

“Ultre ita deklaraji, sioro Delmar 
asertas ke la policistaro refuzis 
permisar ke elu advokez extera 
inquestanti por helpar pri la ocido di 
Wellington. Elu semblis indignoza 
pri to. 

“Me intencas postular inquesto,” 
esis elua finala dicajo. “Me volas 
deskovrar la vera ocidanto. Me 
apelas a La Ombro, ed esperas ke lu 
helpos me en ica laboro, ma ne ja 
povas saveskar quale advokar lu.”” 


“Ka la Ombro?” questionis Buchanto. 
“Qua lu esas?” 

“Ulu qua on supozas esar en New York,” 
respondis Mayoro kun kurta rido. “On dicas 

ke lu savas omno pri banditi, e luktas 
kontre li per lia propra metodi. La yunino 
es dementa, tote. El plu bone vartez 
Kristonasko e sendez letro a Patro 
Kristonasko.” 

Fureto e Buchanto anke ridis. Judiciisto, 
tamen, serioze aspektis. 

“Ne esas kauzo por rido,” il asertis. “La 
yunino ofras nula pruvo, ma el juste 
avaniras. Ne obliviez lo! Ni ne trivialigez 
irgo danjeroza.” 

“Ma ca parolado pri La Ombro——” 
Mayoro protestis. 

“Forsan ol esas fakto,” serioze dicis 
Judiciisto. “Me ne surprizesas ke vi tri ne ja 
audis pri La Ombro. Ma me ya audis! Lu 
kreis granda tumulto dum la pasinta yari 
dum ke vi absentesis. 

“Lu agas precipue en New York; ma lua 
nomo esis ligita a la granda bandito-forigo 
en Chicago. Middletown esas for New York, 
tamen. Me ne opinionas ke ni multe suciez 

IL SUBITE PENSIS pri sua renkontro kun 
Diakono en la vestibulo. Pozante manuo 
aden la posho, Judiciisto extraktis faldita 
pagino. L'altri spektis dum ke il desfaldis e 
lektis. 

“Diakono furteme donis ico a me,” 
anuncis Judiciisto. “Regardez.” 

Il transdonis la pagino a Mayoro, qua 
tenis ol por ke Buchanto e Fureto povas 
lektar. 

“Gardez vu pri homo nomita Henry 
Arnaud,” esis la vorti. “Lu lojas che la 
Dartmor. Semblas suspektinda. Me dufoye 
vidis lu e canokte saveskis lua nomo.” 

Fureto tante intence lektis la mesajo da 
Diakono ke il obliviis l’obskura koridoro al 
pordo. Il intermitante regardetabis olu. 

Se lu tainstante regardetabus adibe, il 
vidabus ke la pordo lente apertesis e 
klozesis. Ma l'ago esis senbruisa ed eventis 
neremarkite. 

“Quon facar pri to?” questionis Buchanto. 

“Nu,” dicis Judiciisto, “me donas ta tasko 
a Mayoro. Vi tri balde ekirez. Telefonez al 
hotelo de publika telefono, Mayoro. 
Demandez la nombro dil chambro di Henry 
Arnaud. Tale komencez.” 

“Bone,” dicis Mayoro. “Me iros pos kelka 
minuti.” 

“Ico esas plu tushebla kam La Ombro,” 
deklaris Judiciisto. “Diakono esas sagaca. 
Lu vidas multe, dicas poke. Ke lu explorez 
pri ca kerlo esus nesaja, e lu savas lo.” 

Duadek minuti plu tarde, Mayoro eniris 
apoteko proxim la hotelo e telefonis al 
Dartmor. Il ridetis audar la respondo dil 
kleriko. Un minuto plu tarde, Mayoro 
renkontris Fureto e  Buchanto exter 
Papoteko. 

“Ni darfas obliviar ta kerlo Arnaud,” il 
dicis. “Lu departis la hotelo preske mi-horo 
ante nun. Livos l'urbeto per autobuso por 
l’Estala Limitizita treno. Lu havis treno- 
bilieto—la kleriko dicis ke on povas 
komunikar kun lu en Cleveland. Lu iras 
adibe.” 

La tri homo separis su. Singlu havis la 
sama  pensajo. Diakono e Judiciisto, 
quankam sagaca, esas tro anxioza. Diakono 
anxias pri Henry Arnaud. Judiciisto anxias 
pri La Ombro. 

Pro quo anxiar? Arnaud departabis 
Middletown. La Ombro ne venabis al urbo. 
Tale la tri homi pensis. 

Li eroris. Li ne suspektis ke Henry 
Arnaud e La Ombro esas un homo—qua 
tanokte restas en Middletown! 

Henry Arnaud departabis, pro ke La 
Ombro audabis! 


135 


CHAPITRO XIII. 


LA OMBRO PAROLAS. 


ESIS NOKTOMEZO. Marta Delmar esis sola en 
sua buduaro. Sidante en berjero, el esforcis 
lektar libro. L'esforco ne sucesis. El forpozis 
la libro, ed elua regardo vagis til la tablo, 
ube esis du kadrizita fotografuri. 

Un de oli esis fotografuro di elua patro; 
l’altra esis di elua fianculo. Roland Delmar 
esis mortinta. Hubert Salisbury esis 
enkarcerigita, vartis judiciio pri akuzo di 
spolio ed ocido. 

La vizajo di Marta esis trista; ma 
lakrimifante regardante la fotografuri, 
defiant expresuro kovris ta vizajo. 

El multe sufrabis, ica yunino, de pos ta 
tragediala nokto. Omna amiko en la mondo 
abandonabis elu. Mem la parenti—omnu de 
li esis kuzeni—ne atencis elu. La richi di 
Middletown esis afektata da la falio dil 

Distrikto-Nacionala Banko. Revanchante, li 
ostracisme exkluzis el de lia mondumo. 

Nur du motivi retenis ica brava yunino 
en Middletown. Un esis la memoro di elua 
patro; la savo ke lu esis inocenta pri irga 
kulpo. L'altra motivo esis la danjeroza 
situeso di elua amoranto; nam Hubert 
Salisbury havis nul amiko ecepte elu. 

Bitra pensaji plenigis la mento dil 
yunino. Maxim forta de oli—pro ke olu esas 
la maxim recenta—esis la pensajo pri elua 
stupideso permisar interviuvo taposdimeze. 
Jurnalisto trompabis elu, til ke el expresis 
sua bitreso por la lekto dil tot urbeto. 

Pro quo el revelabis sua sekreta pensaji? 
Marta reprochis su pro ta grand eroro. El 
pensis pri ta frenezioz apelo—la deklarajo 
ke el volis demandar la helpo di La Ombro. 

La Ombro! Dum elua lasta voyajo adeste, 
Marta saveskabis pri ta misterozo. El 
audabis lua voco, fakte, per la radiofono; 
ma, quale la majoritato dil publiko, el nur 
supozabis ke el askoltas aktoro. 

Ma la voco tushabis elu; e kande homi 
parolis pri La Ombro, Marta askoltis. 
Astonanta  naracaji pri La Ombro 
dissemesis—homo nigre vestizita, tam 
obskura kam la nokto ipsa, qua konfrontas 

la pafili di kriministi per l’espado di yusteso 
—qua vinkas la bandito-turbachi. 

El rimemoris aventureto en New York. Ye 
la limito di Greenwich Vilajo, viro atakabis 
el ed esforcabis sizar elua burso. Elua krii 
venigabis altru kuranta. 


UTINAM LA OMBRO esez hike en 
Middletown! Marta sospiris pro agnoskar 
ke ta deziro esas vana. La Ombro ne povas 
esar omnaloke, quankam lu esas forsan 
superhomo. 

Quale expektar ke lu venez adhike, 
malgre ke granda krimino hike libere 
kuras? Lua granda laboro esas en New 
York. 

Forsan La Ombro askoltus elua prego se 
el povus komunikar kun lu. Ma ta unika 
paragrafo, imprimita nur kelka hori ante 
lore, voyajus ne plu fore kam la regiono 
cirkum Middletown. Ol portos ad el nur 
moko—ne la dezirata helpo. 

Marta fatigite sospiris. El esis tre fatigita; 
ma ne povis dormar pro anxio. El ekswichis 
la lekto-lampo, e la chambro obskureskis 
ecepte la brilo di un lumo-shirmilizita 
lampo en fora angulo. Marta pozis sua kapo 
an la berjero, e turnis sua mi-klozit okuli 
vers l’apertita pordo. 

Elua okuli larje apertesis e subita koldeso 
kovris elu. Ma dum ta subita timo el ne esis 
kapabla movar or mem kriar! 

Stacante ye la pordo esis alta figuro nigre 
vestizita. Lua longa mantelo fluis de la 
shultri. Faldeto revelis strio di karmezina 
futero. La kapo avane inklinesis, e la vizajo 
esis nevidebla; nam lu weris chapelego 
havanta mola rebordego turnita adsuper 
Pokuli. 

Tamen, Marta imaginis ke el povas vidar 
Pokuli—brilanta, brulant okuli qui cintilifis 
de stranja, nesondebla profundaji. La 
yunino tremis. Qua esis ta stranja formo? 

Lore venis astonanta revelo. Un nomo 
fluis aden la mento di Marta. Sive ca homo 
esas reala, sive imaginala, lu povas esar nur 
un homo. 

La Ombro! 

Senvole la labii di Marta formacis la 
nomo. Elua neparolata vorti ne eskapis 
Pakut okuli qui regardis elu. Nelauta 
susuranta voco respondis. Ol venis de sub 
la nigra chapelego. 

“Yes. Me esas La Ombro.” 

Marta alejate sospiris. La tota fantaziala 
ceno realeskis. El sentis nula timo. La 
prezenteso di ca nekonocata mastro dil 

obskureso inspiris konfido. La yunino savis, 
ke el trovas amiko. 

“Me esforcis serchar vu,” el nelaute dicis, 
“ma ne savis ube trovar vu.” 

“Me trovesas ube me bezonesas,” 
respondis la sisanta voco. 

“Me bezonas vua helpo, pledante 
deklaris Marta. “Me havas granda bezono. 
Vu savas to quo eventis—hike en 
Middletown.” 

“Me savas.” 

“La viro quan me amoras”—la voco dil 
yunino krakis—“esas arestata—pro ocido!” 

“Il esas inocenta,” venis la vorti di La 
Ombro. 

“Mea patro,” Marta duris parolar, “esas 
mortinta. Il-il su-ocidis.” 

“Il esis ocidita!” 

La kalma ed emfazoza tono di La Ombro 
incitis la yunino rekte sideskar. Per 
frenezioza okuli, el questionante regardegis 
la nigre vestizita figuro ye la pordo. 

Lente, La Ombro avancis til ke lu stacis 
meze dil chambro, alta ed impozanta, lua 
brakii faldita an la pektoro. 

“Vu ne timez la vereso,” lu deklaris per 
nelauta, tranquila monotono. “Me ne povas 
chanjar lo pasinta. Me ya povas dominacar 
lo prezenta. Me ya povas chanjar lo futura.” 

Marta komprenante afirmis per kapsigno. 

“Vua patro skribis noto ante ke il mortis,” 
dicis La Ombro. 

“Yes,” replikis Marta. “Me havas olu— 
hike.” 

“Permisez me vidar olu.” 

La yunino staceskis. El sentis nula timo. 
La prezenteso di La Ombro esis espero 
realigita. El iris al tualeto-tablo, apertis la 
tirkesto, ed ektiris papera pagino. 

El turnis su direte vers La Ombro e 
pluproximeskis. El esis preske facio a facio 
kun la fantomo nigre vestizita kande el 
haltis. El ankore ne povis vidar ta celita 
vizajo. 

Nigre gantizita manuo lente extensesis. 
Ol prenis la pagino de la manuo di Marta. 
La yunino vidis la brilo dil okuli di La 
Ombro. Lu retrodonis la papero. 

“Me vidabis kopiuro,” La Ombro dicis. 
“Ol konkordas kun l’originalo.” 

“Ol skribesis da mea patro,” dicis la 
yunino. “On dicas, ke ol pruvas su-ocido 

“Ol pruvas ke lu mortigesis!” deklaris la 
susurata voco. 


MARTA SIDESKIS adsur la berjero e 
regardis la pagino. La Ombro parolis, lua 


vorti respondanta al questioni qui trairis la 
mento dil yunino. 

“Lunesma paragrafo” deklaris La 
Ombro, “ne esas indentata. La duesma 
paragrafo esas indentata. L'unesma frazo 
komencas per minuskulo, l’altra frazi 
komencas per mayuskuli. Ma la skribo 
montras sorgo e metodo. To pruvas ke ico 
esas nur parto di la mesajo di vua patro. Ol 
esas la finala pagino. L'unesma frazo esas 
duro di paragrafo qua komencis sur 
l'unesma pagino.” 

Marta lektis la vorti: “Me kontemplis su- 
ocido—” e quik komprenis ke La Ombro 
trovabis importantega fakto. 

“Esis adminime un plusa pagino,” La 
Ombro duris dicar. “Nur ica pagino 
trovesis. Ulu forprenis la restajo di la 
mesajo. Lu volis ke la morto esez deklarata 
esar su-ocido—por celar ocido.” 

Marta Delmar konkordis per kapsigno. 
Stranje, el rapide rekuperis su de la shoko 
saveskar ke elua patro ocidesis. La penso 
pri su-ocido vundabis elu. La fakto ke 
Roland Delmar aktuale rezolvabis vivar esis 
komfortanta. 

“Du krimini facesis en Middletown,” dicis 
La Ombro. “Me nun parolas pri ocido. Ti 
qui responsas la morto di vua patro esas ti 


142 


qui anke mortigis Wellington ed aranjis 
blamo kontre Hubert Salisbury.” 

La voco penseme pauzis. 

“Ma olti ne esas la nura krimini. Ocido 
esis nur hazardala por la komploto qua 
venis ad ica urbo. Ta kriministi ne ja 
kompletigas sua maligna laboro. Me 
haltigos li!” 

La voco esis minacanta. Olua tremiganta 
toni terorigis la yunino. Tamen, malgre la 
nenaturaleso di ta ceno, el savis ke La 
Ombro esas amiko. Ta fakto forigis timo. 

“Me turnos lia krimini kontre li,” anuncis 
La Ombro, sisante emfazante singla vorto. 
“La vereso esos revelata—e l'inocenti ne 
sufros!” 

Marta povis vidar la brilant okuli. El 
komprenis ke la minacanta cintilo esis nur 
por l'enemiki di yusteso. Por elu, l'okuli 
brilis per varm amikeso. 

“Esez pacienta!” dicis La Ombro. “Yusteso 
vinkos!” 

La yunino komprenis ke La Ombro 
departos. El sentis subita paniko—timo ke el 
perdas lua protekto. 

“Vu iras——” 

“Yes.” 

“Ka vu rivenos?” 

“Yes.” 

Lente, La Ombro tiris la nigra ganto de 
lua sinistra manuo por revelar longa blanka 
fingri. Marta astonate regardegis la 
splendida gemo. Olua marveloze chanjanta 
kolori esis klare reflektata, mem en la febla 
lumo. 

“Ica girasolo,” dicis la fantomatra voco, 
“esas la simbolo di La Ombro. Kelki savas 
olua signifiko. Vu esas un de li. 

“Ta qua portas ica juvelo—nulo altra 
similesas—esas La Ombro. Irge qua 
travestion lu weras, lu esas La Ombro. 
Dicez a nulu to quon me dicas a vu!” 

“Me komprenas,” Marta anhelante dicis. 
“Me rimemoros. Nulu altra saveskos.” 


DUM KE LA YUNINO regardegis la gemo, el 
perdis omna sento pri materiala formi 
cirkum elu. L'efekto dil brilanta juvelo esis 
hipnotiganta. 

La figuro di La Ombro semblis fuzesar 
aden obskureso. La blanka manuo 
desaparis. Nur la chanjanta girasolo, olua 
kolori ultramarea e karmezina, cintilifis 
avan elua okuli. 

L'impresuro febleskis. La splendida gemo 
desaparis. Marta extensis sua manui por 
sizar olu. Elua manui klozis su an vakueso e 
la kolori desaparis. 

La yunino cirkumregardis. El esis sola en 
la chambro. Elua okuli ankore kontenis 
l’impresuro di la shancelanta kolori, ed el 
imaginis ke La Ombro restas. 

Nun omno similesis sonjo. Nur la pagino 
en elua manuo pruvis la prezenteso di La 
Ombro. Kad el imaginabis la bizara 
konverso? 

To esis posibla; tamen, Marta ne povis 
ignorar la semblo di realeso. 

El esis certa ke La Ombro esabis en la 
chambro. El kredis ke lu helpos elu. El esis 
certa ke lu rivenos; ke balde el vidos la 
mistikala gemo qua esas lua signo. 

Sucio ed anxio semblis fora. Unesmafoye 
de pos la tragedio qua tante rapide enirabis 
elua vivo, Marta Delmar trovis su tranquila. 


EL LORE FATIGESIS; tro fatigita por 
pripensar irgo til matino. Komfortanta 
fatigeso prenis la yunino kande el enlitigis 
su. Kin minuti plu tarde, el profunde 
dormis. 

La Ombro parolabis. La Ombro forirabis. 
Lua prezenteso portabis nov espero a Marta 
Delmar. 

HARVEY BRONLON, 
industriala giganto di sua 
vicineyo, la fabrikerii di 
qua richigas multi. 

Kad ilu esas markizita 
esar viktimo di la Kin 
Kameleoni? Kad ilu esos 
kaptita? 

CHAPITRO XIV. 


LA OMBRO SAVESKAS. 


QUANKAM la Distrikto-Nacionala Banko 
finabis sua kariero kom institucuro, multa 
necesa laboro ankore facesis en la chefa 
kontoro. Fakte, tanokte, laboristi asistabis 
til preske noktomezo. 

Lore nur la vigilisto restis, rondirante per 
sua kustumala lenta e metodala maniero. 
Esis neprobable ke irgu volus enirar la 
falita banko, e Pociemeso dil vigilisto 
montris lua tendenco agar rutinale. 

Alte super la pavimento esis balkono qua 
extensis cirkum la bordi dil chefa chambro. 
Hike esis la laboreyo dil kleriki. Rango de 
adicion-mashini atestis la nombro de homi 
olime employata. Pezoza, gretizita pordo 
baris la suprajo dil eskalero del balkono. 

La pezoza pazo dil vigilisto apene 
mortabis ante ke mikra lumeto aparis sur la 
balkono. La lumo brilis proxim angulo ed 

indikis ke ulu enirabis tra un del balkono- 
fenestri qui apertis al streta stradeto ye la 
latero dil banko. 

La tota balkono esis gretizita; e la supra 
parto dil greto iris alonge serio de 
transversa trabi. La lumo klimis adsupre 
alonge la greto. Ol desaparis kande 
nevidebla figuro kompresis su inter du 
trabi. Lore la nevidita spionanto decensis 
alonge la greto til ke lu pendis super la 
pavimento dil banko-chambro. 

Esis matida tumpo kande la nevidebla 
formo lejere falis del balkono. La lumo 
instantale ri-aparis; itere desaparis. 

La Ombro esis en la Distrikto-Nacionala! 

L'unika signo dil prezenteso di ta 
misteriozo esis l'intermitanta cintilifo dil 
lumizilo, qua aparis ne-expektite en diversa 
loki. La maxim akut askoltanto ne povabus 
trasar la movo di La Ombro. 

Lua lumizilo aparis en la kontoreto ube 
Hubert Salisbury parolabis kun Wellington. 
Ol brilis adsur la grandega seifo, e la nigre 
gantizita manuo di La Ombro aparis avan 
olu. La tot etajo esis komplete explorata. 

La rondiranta vigilisto audis nulo por 
atencigar lu. Kande lu pluproximeskis, la 
lumo desaparis, ed omno esis silenco en la 
chambrego. 


148 


TANDEM la lumo aparis en l’infra etajo. 
Ibe ol lumizis la pavimento—la preciza loko 
ube mortinta Wellington esabis trovita. La 
lumo iris along la muri. 

Itere ri-aparante, ol esis itere adsupre, en 
la kontoreto di Salisbury. Ibe, sub mikra 
lumo-cirklo, manuo—ne plus gantizita— 
aparis e skribeskis. 


Hubert Salisbury—naraco korekta. 

Wellington suspektis la vereso— 
ma ne savis. 

Banko enirita da  sorgema 
komplotanti. Seifo montras signi di 
experta laboro por apertar olu. 

Tirkesto en la skribtablo di 
Salisbury esis apertita da specala 
klefo. Revolvero forprenita evidente 
pro futura presorgo. 

Unika posibla ekiro per la infra 
chambro. Homo eniris; askoltis la 
konverso di S. e W. Ocido facita. 
Pafilo livita. 


La pagino desaparis. La  lumizilo 
ekswichesis. Sifleto dicis ke La Ombro livas 
la kontoro. Itere lua elektrala torcho lumizis 
Pinfra chambro. Ibe komencis komplet 
exploro dil pavimento. 

Tam klare kam se la kadavro di 
Wellington ibe jacas, La Ombro imaginis la 

ceno kande  l’inquestisto mortis. Lua 
elektrala torcho lumizis la polvoza 
pavimento, serchis celit indici. 

Ol atingis la latero dil chambro ube la 
gicheto dil sekura  depozajo-buxaro 
formacis angulo kun la muro ipsa. Ibe ol 
brilis adsur glata, solida panelo. 

Yen la loko serchata da La Ombro. Omna 
altra parti dil muri similesis; ma hike, larja 
panelo bisekesis dal lasta vertikala stango 
dil greto. 

La lumo di La Ombro lumizis la 
pavimento e la muro. La manuo, nun 
gantizita, frapetis la panelo. Ol serchis por 
ula sekret aparato. Ol trovis nulo ecepte 
glata surfaco. 

La lumizilo ekswichesis. La Ombro pensis 
meze dil ebenatra tenebro. Lua intuiciva 
mento deklarabis ke ul enireyo mustas hike 
esar. 

Wellington sugestabis ta fakto, Salisbury 
dicabis, ma la policistaro mokis Video. 
Serchanti explorabis la chambro. Li ne mem 
suspektis ke li eroras. 

La Ombro savis ke ulo esas ye l'altra 
latero dil muro. Lu konsideris un fakto. Kad 
esas posibla ke la nura moyeno forsar la 
barilo esas ye l’altra latero? 

Versimila posibleso. Sen moyeno 
funcionigar ol de ica chambro, nulu povas 
deskovrar l’aperturo. Ma to esis anke 
impedo. To signifikis, ke se irgu enirus e 
klozus dop su la pordo, lu havus nul 
ekireyo. 

Nelauta, nenaturala rido sonis en 
l’obskureso. La lumo di La Ombro lumizis la 
glata panelo; lore turnesis e lumizis la 
vertikala stangi dil metala barilo. Olti meze 
dividesis da horizontala stango. 

La nigra manuo sizis singla stango dil 
infra rango unope, komencante ye la muro 
ed avancante de olu. Pos kurta tempo ol 
retro-iris alonge la supra rango. 

Ta vertikala stangi esis quadrata-forma. 
Un, pozita ye mikra angulo, kelke tordesis 
en la povoza teno. Celit okuli observis ke 
Pinfra parto dil stango—sub la horizontala 
relo—ne respondis al tordo. La stango havis 
du parti! 

Sorgeme, la manuo di La Ombro exploris 
Pinfra parto dil stango. Ol ne esis tordebla, 
movis nek adsupre nek adinfre. La manuo 
retro-iris al supra parto e turnis ol por ke ol 
esez exakte lineigita al infra parto. 

La manuo sizis l'infra stango ed adsupre 
presis. Esis respondo. L'infra stango 
acensis. L'infra parto dil supra stango esis 


kava. Kelke plu granda—ne sat multe por 
esar remarkinda—ol permisis l’eniro dil 
infra stango! 

To quo aparis esar solida stando esis 
reale en du parti. La supra parto mustas 
esar pozita perfekte por ke l’infra parto 
funcionez. La Ombro deskovrabis la subtila 
sekretajo. Lua ago—la kurt adsupra movo— 
funcionigis mekanismo en la dika 
horizontala relo. La tota panelo apud la 
greto ocilis adinterne del bazo! 


OL SUSPENDESIS de charino ye la suprajo. 
Ol tante proxime fitis ke mem dina lamo ne 
povus esar pozita adinter la bordi dil 
sekreta pordo. Lore, la barilo desklozite, La 
Ombro pozis sua manui an olu, e tiris ol 
adsupre. Ol esis nur dina metala fasado. 

Dop la panelo, La Ombro deskovris solida 
petra muro. Ica barilo refuzis movar. La 
lumizilo di La Ombro exploris omnaloke. 

De sub lua mantelo La Ombro ektiris 
longa, gracila, stala lamo. Ol cintifilis dum 
ke la manuo shovis ol aden fendureto inter 
la sequanta panelo e la petra barilo. La lamo 
tordis dum ke la manuo uzis ol por sondar 
la streta spaco. 

Klikto sonis. La petra barilo movis sub 
lua preso. Ol retroe glitis. La Ombro esis en 

faketo. Lu trovis saliajo sur l'interna latero 
dil ocilanta panelo e ferme klozis olu. 

La brilant okuli observis metala stango 
qua relatas la specala stango dil greto en 
l’extera chambro. La lumizilo di La Ombro 
revelis paso-voyo. Lu pazis ultre la petra 
barilo e retroe pulsis la barilo ad enolua 
loko. 

Lore lu deskovris la stangatra klinko 
quan lua sondanta lamo funcionigis. La tota 
eniro-skemo esis lore evidenta. 

La paso-voyo esabis konstruktita en la 
fundamento dil edifico. Olua solida petra 
muro havis movebla parto kapabla esar 
retroe tranata per kanelatra relo. Juste 
pozita, havante riglo-klozanta stango, ta 
parto dil muro esas nemovebla. 

Mem se la metala paneli esus forprenita 
del infra chambro dil banko, nula pruvi 
esus deskovrata por montrar la funciono dil 
petra muro. Ol esis astonanta aparato, 
injenioza ma simpla, pro ke ol konstruktesis 
kun la fundamento. 

Adube duktis la paso-voyo? 

La Ombro alongiris rekta voyeto tra 
Pobskureso aden advera katakombo 
exkavata en la fundamento ipsa dil edifico 
qua formacis ica moderna urbala strado. La 

paso-voyo finis ye petra barilo, multa metri 
for l’aperturo al Distrikto-Nacionala Banko. 

Hike La Ombro, en tot obskureso, trovis 
parto di petra muro qua retroe movis. Lua 
manui, explorante hike ed ibe, deskovris 
klinko qua funcionigis altra panelo. 

Silencoze La Ombro glitis tra l’aperturo. 
Silencoze lu vartis dum plura minuti, pose 
enswichis l’elektrala torcho. 

Lu esis en la basamento dil Middletown- 
funeristo—chambro qua servas kom o 
magazino o kom tempala depozeyo di 
mortinti. Amasi de sarki stacis alonge la 
lateri dil chambro. Granda glitanta pordo 
en la fora muro markizis enireyo ad altra 
fako. 

La Ombro ridis. La sono qua venis ek lua 
celita labii plenigis la aero per konvulsanta 
trepido qua sufokis su en la petra-murizita 
chambro. 


LA OMBRO esis foririnta, per la voyo ja 
pazata. Itere lua serchanta lumo brilis tra la 
kava paso-voyo. Lu haltis meze dil longa 
koridoro. Hike lu trovis plusa parto dil 
muro qua havas la traiti di sekret ekireyo. 

La nigre vestizita homo fortranis la muro. 
Lu deskovris panelo simila a ta qua lu 
pasabis dum enirar la stranja katakombo. 

Lu presis levero ed alongiris del koridoro, 
sorgeme klozis l'aperturo dop su. 

Lua elektrala torcho, sorgeme shirmata, 
montris a lu ke lu atingas infra chambro en 
la Middletown Trust-kompanio. Ol similesis 
la chambro en la Distrikto-Nacionala 
Banko. 

Ma hike esis nula greto. La latero dil 
pordo formacis la bordo dil sekreta panelo, 
e akuta inquesto di La Ombro balde trovis 
ke la supra muluro dil pordo-solio movas 
adsinistre, permisante ke la dextra latero dil 
pordo movez adsupre, tale liberigante la 
panelo en la muro. 

Nun havante ica savo, La (Ombro 
ekswichis sua lumizilo e silencoze movis 
adsupre per l'eskalero. Nula vigilisto 
marchis tra la bank-chambro. Kontentigita 
ke lu ne esos interruptita, La Ombro tiris 
nigra sako de utensili ek sua mantelo. 

Lu laboreskis pri la seifo. Laborante, lu 
semblis deskovrar ula partikularaji en olua 
konstrukto. Lua mastrala manuo ne bezonis 
multa tempo por kompletigar la laboro. La 
seifo esis apertita, e La Ombro eniris. 

La mikra torcho, saltante adhike ed adibe, 
klare montris ke Judiciisto ne exajeris la 
resursi dil Middletown Trust-kompanio. 

Vasta quanti de bank-bilieti de omna valoro 
esis bonordine amasigita. 

La Ombro komencis pacient exploro. 
Ulfoye lua lumizilo ekswichesis, e lu restis 
silencoze en la stal-murizita kaverno. Pose 
lua exploro ri-komencis. 

En un fako dil seifo, La Ombro deskovris 
amasi de krakema nova bank-bilieti. Lu 
prenis un paketo e pozis ol adsub sua 
mantelo. Lore lu atencis altra loko ube plu 
antiqua bilieti esas pakita. 

Hike La Ombro deskovris kelka atesturi 
valoranta mil dolori. Lu prenis plura de oli, 
anke plura atesturi valoranta kinacent 
dolari. Kompletigante l’extrakto per atesturi 
valoranta cent dolari, lu havis sumo de 
triadek mil dolari. 

Direte adsur la restajo dil amaso La 
Ombro pozis tri bank-bilieti prenita ek sua 
propra posho—singla de oli esis or-atesturo 
por dekamil dolari. 

Stalatra rido sonis nelaute en la seifo, e la 
metala muri retrojetis la sono quale se oli 
anke ridas. La nigre vestizita figuro emersis 
e tre nelaute klozis la pordo dil seifo. 

Centi de mili de dolari esabis disponebla 
da lu, se La Ombro volus furtar. Lu prenabis 
nur mikra quanto de nova bank-bilieti— 
triviala quanto. 

Ma lu uzabis ica oportunajo por provizar 
su per moneto por la triadek mil dolari quin 
lu livabis en la seifo. 

Un tasko restis. Sur la dopajo di depozo- 
bilieto La Ombro skribis kurta mesajo—per 
fonteno-plumo. Lu pozis la skribita pagino 
en kuverteto ed extensis sua manuo tra un 
gicheto di bank-komizo por faligar ol en 
konvenanta loko. 

La nelauta rido di La Ombro sisante sonis 
dum ke la misteriozo retro-iris al sekreta 
panelo en l'infra chambro. Lu apertis olu ed 
itere atingis la subtera paso-voyo. Lu turnis 
su vers l'edifico dil funeristo. 

Atingante la depozeyo di mortinti en la 
basamento, la Ombro trairis la fora pordo e 
reptis adsupre til ke lu stacas en la 
silencoza tenebro di funero-salono. Hike lu 
deskovris koridoro duktanta al dopa pordo. 

La pordo ipsa esis duople klefklozita. La 
Ombro, per la helpo di stranje formacita 
klefo, ne nur apertis la seruri, ma extere ri- 
klefklozis la pordo pos ekirir aden la 
stradeto. 

Hike lu stacis en privata vetur-voyo en 
qua sarko-chari e livro-furgoni povas retroe 
veturirar. La stradeto esis obskura e 
solitara La formo di La Ombro esis 
nevidebla movante vers la strado. 

Tanokte La Ombro saveskis la maxim 
privata sekretaji di la stranj agado di kin 
homi en Middletown—La Kin Kameleoni. 

Per omna lua agado, lu esis prudenta. Lu 
povus departar, povus livar nula posibla 
indico ke lu esabis inter la muri e seifo di la 
Middletown Trust-kompanio. 

Tamen, La Ombro decidabis livar signi di 
sua vizito. Lu prenabis markizit amaso de 
bank-bilieti. Lu remplasabis oli per bilieti di 
granda valoro. Lu pozabis klozita kuverto 
ube, lu esis certa, ol deskovresos. 

Quo esis la skopo di ta agi? 

Nur La Ombro savis! 


158 


CHAPITRO XV. 


JUDICIISTO IMPERAS. 


SATURDIO MATINE. Aferi bone progresis che 
Middletown Trust-kompanio. Judiciisto en 
sua luxoza kontoro tranquile lektis la 
jurnalo-raporti pri la granda festino dil 
antea nokto. 

Mayoro eniris la kontoro e Judiciisto 
adsupre regardis. Maurice Exton, kasisto, 
ridetis a David Traver, prezidanto. Mayoro 
klozis la pordo dop su. La du homi esis ube 
nula sekret askoltanti povas audar li. 

“Kad ankore lektas la kap-tituli, ka ne, 
Judiciisto?” questionis Mayoro. “Bonega 
raporti, yes ya.” 

“Me esas tam interesata dal absenta 
novaji,” replikis Judiciisto, “kam la prezenta 
novaji. Esis nur mikra spaco por irgo altra 
ecepte la festino. La deklaro da Marta 
Delmar ne imprimesis dal matinala jurnali.” 

“To es bona.” 

“Stabileso,” ridetante dicis Judiciisto. “La 
chefa punto hodie. Me spektis la klienti, 
Mayoro. Tu esis plu okupata kam o Fureto 
o Buchanto.” 

“Bank-komizi ne donas prestaji,” Mayoro 
ridetachis. “To esas travalio por la kasisto. 
Omno iras rapide hodie, Judiciisto. Pekunio 
ekiras—atesturi eniras. De nun lo esos la 
skemo.” 

“Yes,” Judiciisto penseme dicis. “Ol es tre 
bona. Tu facas bone, Mayoro.” 

“Oli omna es kurta prestaji,” deklaris 
Mayoro. “Me donas a li plu multo kam 
demandata. La maxim multa pruntanti esis 
frapata kande la Distrikto-Nacionala krulis. 
Li ne povos ripagar kande la pago-promisi 
matureskos.” 

“Ni havos multa atesturi disponar,” 
Judiciisto konkordis. “Me pensas pri sendar 
tu a Chicago, Mayoro, ye justa tempo. 
Konvertez l’atesturi ed obligacioni aden 
westala flava bank-bilieti. Pose portez oli 
adhike.” 

“Flava bank-bilieti ekiras—verda moneto 
eniras,” ridetante dicis Mayoro.' 


1 En Usa de 1861 til proxime 1879 existis du moneto-sistemi: 
“greenbacks”, verda bank-bilieti, e “yellowbacks”, flava bank-bilieti 
fondita sur oro. La revoltanta Sud-Usa uzis flava bank-bilieti; ta 
pekunio quik perdis valoro. Ica frazo do signifikas: “Mala pekunio 
iras, bona pekunio venas.” 


160 


“Exakte tale,” pluse dicis Judiciisto. *To 
valorizos la  varto-periodo—kande me 
anticipas ta estala prezidant-ofico.” 

“Esas marvelo, Judiciisto” deklaris 
Mayoro. “Falsa jokajo por facar reala 
reputo. La maxim bon ideo—ed ol tote 
sucesis!” 

Afirmante per kapsigno, Judiciisto 
regardetis tra la vitra parieto e vidis ke quar 
viri eniras la banko. Li esis muskuloza kerli 
e portis revolveri en revolveruyi an lia 
flanki. 

“La specala policisti di Bronlon,” dicis 
Judiciisto. “Li venas por la salario-paketo e 
la premio-pekunio. Me povas vidar la 
kurasizit automobilo en la strado. Tua 
tasko, Mayoro.” 

Ita afero, kompletigita dum tranquila 
saturdio, esis enorma. La semanala salario- 
quanto di Bronlon esis preske centamil 
dolari, inkluzante salario-quanti por la min 
granda komerci kun qui la financisto asociis 
su. 

La kurasizit automobilo venabis un 
semano ante lore e forportabis ta sumo por 
distributar. Hodie, pluse, la premio-pekunio 
ekiras. Ol valoris salarii por un monato. 
Entote, preske mi-miliono dolari livas en la 
gardo di ta quar muskuloza viri. 


Ma ca imensa afero esis nur rutinala. 
Amasi de krakema nova bank-bilieti esis 
preparata en la seifo. Nur finala kontrolo 
necesesis. Judiciisto riprenis sua jurnalo. 


KANDE la homi di Bronlon forirabis, 
Mayoro ri-aparis en la kontoro di Judiciisto 
werante desquieta mieno. Judiciisto 
questionante regardis sua servero. 

“Quo esas?” lu questionis. 

“Kinacent dolari mankas,” serioze 
deklaris Mayoro. “Me ne komprenas. Me 
provizis per altra paketo de bank-bilieti; ma 
me sucias.” 

“Probable eroro hiere.” 

“Nula posibleso, Judiciisto. Me ne eroras. 
Ta pekunio por Bronlon esis pronta—e me 
numerale kontrolis omna paketi. Un 
mankas precize del mezo!” 

Judiciisto levis sua shultri. 

“Tu povas korektigar ol, Mayoro,” il dicis. 
“Tu facis la tasko perfekte til nun.” 

“Me savas lo,” respondis Mayoro. “Pro to 
me ne komprenas. Jus pos klozar hodie me 
ri-inspektos omno. Se me trovos ta paketo 
kun l’altra moneto, me povos korektigar 
mea konto-libro. Ma me ankore ne prizos 
to.” 

“Ni povas tolerar kelka despureso,” 
ridetante dicis Judiciisto. 

“Certe,” deklaris Mayoro, “ma ol ne es 
bon ideo. Til nun me adjustigis la skalo 
precize. Me ne sucias pri la sumo—es la 
fakto qua desquietigas me. Kin dolari, 
kinacent, o kinamil—sama problemo.” 

“Me kontrolos kun tu,” dicis Judiciisto. 
“Co esos la finala kontrolo, Mayoro. Ica 
nokto e morga nokto chanjos omno. De 
lore, tua travalio esos facila.” 

“Yes, lundio ni vidos triumfo.” 


MAYORO FORIRIS, e Judiciisto okupis su pri 
altra aferi. Dimezo arivis. La banko klozesis. 
Judiciisto kelkatempe vartis en sua kontoro; 
lore il staceskis por serchar Mayoro. Il 
renkontris la homo havanta rekta shultri ye 
sua propra pordo, e Mayoro retroe pulsis 
ilu aden la kontoro. 

“Regardez. ici!” il nelaute klamis. 
“Regardez, Judiciisto! Regardez!” 

Il pozis tri or-atesturi aden la manui di 
Judiciisto. La homo havanta griza hararo 
astonate regardegis oli. Singla de li valoris 
dekamil dolari! 

“Ube tu trovis olti?” tense questionis 
Judiciisto. 

“Inter la granda bilieti,” deklaris Mayoro. 
“Me kontrolis ta eroro pri kinacent dolari. 
Me unesme serchis inter la granda bilieti, 
por certigar ke la paketo ne esis ibe. Me 
preske mortis vidante olti, Judiciisto!” 

“Kad es deficito—od eceso?” 

“No. Perfekte konkordas. Ma, Judiciisto, 
me ne savis quale un de olti povas esar en 
Middletown—ecepte ke Bronlon havas un. 
Triadek mil dolari—per tri tote bona bilieti. 
Tri de li, Judiciisto! Esas to quo frapas me. 
Un bilieto valoranta dekamil dolari enirante 
per Buchanto o Fureto, to esus quik 
raportata. Dicez—quale olta bilieti venis 
adinter la granda bilieti?” 

Judiciisto konfuze negis per kapsigno. 

“Ni povas uzar li” il dicis. “Ma me 
konkordas kun tu, ke to semblas danjeroza. 
Kalmeskez, Mayoro. Kalme irez e 
retroduktez Fureto e Buchanto a me. Nur 
kunfero, vi komprenas. Ni klozesas dum la 
restajo dil dio, e la kleriki ne opinionos ke 
to es stranja.” 

Mayoro afirmis per kapsigno ed ekiris. Il 
parolis kun Buchanto, e la granda bank- 
komizo preparis su por vizitar la kontoro 
dil prezidanto. Mayoro donis la sam 
instrukto a Fureto. La homo havanta ronda 
shultri afirmis per kapsigno ed ocieme 

vartis dop sua gicheto, ne hastis por obediar 
Pimpero. 

Dum ke il stacis ibe il remarkis kuverto 
qua jacas sur la pavimento apud ilua 
tabureto. Il prenis ol e vidis, ke ol esas 
klozita. 

Fureto apertis la kuverto dum marchar 
vers la kontoro di Judiciisto. Il eniris la 
chambro e venis al altra tri viri. Il quik 
haltis vidante la bilieti sur la skribtablo di 
Judiciisto. 

“Single dekamil!” il klamis. “De ube olti 
venis, Judiciisto?” 

“Tra la gicheto di bank-komizo,” serioze 
dicis Judiciisto. “Buchanto savas nulo pri li. 
Es evidenta ke vu anke ne antee vidabis li.” 

“Ho,” anhelis Fureto. “Se on donabis a me 
un de olti——” 

Il sukusis sua kapo ed indikis Mayoro, 
signifikante ke la kasisto quik saveskabus 
pri tal afero. 

“Me tote me komprenas, deklaris 
Mayoro. “Me povas supozar nur ke ulu 
eniris la seifo—forsan hiere nokte——” 

“Ne esez absurda, Mayoro!” replikis 
Judiciisto. “Se irgu enirabis, plu kam 
kinacent dolari mankus. Homi ne eniras 
seifi por faligar bilieto de dekamil dolari.” 

La tri viri konfuze afrontis ilu. Judiciisto 
su-fideme ridetis. 

“Ne anxiez,” il dicis. “To signifikas nur ke 
esas nesaja plu longe vartar. Canokte vi 
omno asistez. Lore kompletigez la tasko. Ne 
vartez til sundio. Omno ekiros. Tu unesme 
renkontrez Diakono, Mayoro. Informez lu 
pri ico. Buchanto e Fureto arivos plu tarde.” 

“Omno ekiras,” dicis Mayoro. 

“Omno ecepte l'atesturi” korektigis 
Judiciisto. “Li vartez.” 

“Ni ankore havos bon eceso,” dicis 
Mayoro kun larja ridetacho. “Ni havas la 
kremo, ma sempre esos lakto.” 


FURETO, ne plus interesata pri la 
konverso, regardetis la kuverto en sua 
manuo. Il arachante apertis ol ed ektiris 
faldita depozo-bilieto. Il desfaldis la bilieto e 
regardegis to quo esis skribita sur la dopajo. 
Ibe, per nete skribita literi, esis ica mesajo: 


Vu komencis tro frue. Vu devis 
obliviir Daniel Antrim. Vua eroro 
esas facita. Omna komploti mustas 
faliar. La Ombro savas. 


Tresayigita klamo nevoluntate venis ek 
la labii di Fureto. La homo havanta ronda 

shultri agnoskis sua eroro. Paltri 
regardegis ilu. 

Fureto, timigita, movis por pecetigar la 
pagino. Ma kande il retrotiris su, Mayoro 
adavane extensis manuo e prenis la papero 
de ilua manui. Regardegachante, Mayoro 
instantale tenis la papero; lore il transdonis 
ol a Judiciisto e duris regardegar Fureto. 

“Askoltez, Judiciisto,” Fureto paroleskis, e 
turnis sua vizajo del regardego di Mayoro. 
“Lasez me dicar——” 

Il inklinis su adavane por indikar la 
papero, pronta facar expliko por la fakti 
mencionata en olu. La vorti di Fureto subite 
mortis an sua labii: la papero regardegata 
da Judiciisto esis tote blanka. 

“Quo esas?” abrupte questionis Judiciisto. 
“Regardez ico, Mayoro—anke tu, Buchanto. 
Es nulo hike! Konfesez, Fureto! Quo 
eventis?” 

La ruzemeso di Fureto bone servis ilu. Il 
ne intelektis pro quo la skribajo 
desaparabis. Ma la fakto ke ol desaparabis 
donis oportunaĵo. Il dependis de mi-vereso 
por servar dum ica krizal instanto. 

“Esis skribajo sur ol, Judiciisto,” il dicis. 
“Vorti skribita ibe—sur ta papero——” 

“Dicinte quo?” severe questionis 
Judiciisto. 

“Dicis ulo quala ico,” respondis Fureto, 
quaze rimemorar la vorti, “ulo quala ico: 
“Via omna komploti falios. La Ombro 
savas. Exakte ton ol dicis, Judiciisto!” 

La sincereso en Pokuli di Fureto 
konvinkis. La regardegacho di Mayoro 
cesis. Ta quar homi parolabis pri La Ombro 
dum la pasinta nokto. Ma Fureto ne povis 
inventar ta nomo pro instantal impulso. 

Judiciisto, Mayoro, e Buchanto same 
pensis. Omna tri savis ke li, single, esabus 
tresayigita da lektir la vorti laute repetita 
da Fureto. 

Judiciisto tenis la papero vers la lumizilo. 
Fureto instantale desquieteskis. Ma 
Pexploro di Judiciisto havis nula rezulto. 
Nula traco dil skribaĵo restis. Judiciisto 
pozis la papero adsur la skribtablo. Il unope 
regardis singla viro. 

“Es posibleso,” il deklaris, “ke ulu de nia 
grupo projetas trahizar ni. Es sempre tala 
posibleso. Ma me ne konsideras to esar 
probabla. 

“Vi omna perdus omno e ganus nulo. Es 
tala ludi per qua unu povus profitar kontre 
altri. Ica ludo ne esas tala ludo. Es Kin 
Kameleoni—e sat multa profito por 
kinadek!” 

Omnu konkordis per kapsigno. 

“Ube tu trovis ca papero, Fureto?” 

“En ca kuverto,” esis la respondo. “Sur la 
pavimento, en la gicheto di bank-komizo.” 

Judiciisto sorgeme exploris la kuverto. Il 
pozis ol apud la depozo-bilieto. 

“Ecepte ke tu dementeskas, Fureto,” il 
dicis, “ta noto es importanta. Ol signifikas 
ke esas minaco—proxima minaco. Ol 
signifikas ke ulu eniris!” 

“Quante tu supozas ke lu savas?” anxioze 
questionis Mayoro. 

“Mikre,” saje respondis Judiciisto. “Se lu 
savus multe, lu ne revelus su. Lu volas 
semblar ke lu savas plu multe. Lu komencas 
per atakar Fureto. Do esas multo quon lu 
mustas saveskar. 

“Tamen, ni expektez danjero, canokte. 
Esez pronta. Certigez, kande vi venos, ke 
nulu celas su hike. Esez prudenta—ye amba 
termini. Dicez lo a Diakono, Mayoro. 

“Me esos che Harvey Bronlon. Me 
dependas de vi tri—e Diakono. Se un de vi 
suspektas, informez me ante ke es tro tarda. 

“Me opinionas ke me vidas la skemo dop 
ico. Ulu—ta qua nomizas su La Ombro— 
volas anxiigar ni!” 

“Lu anxiigas me,” asertis Mayoro. “Lu 
igas me pensar, Judiciisto. Me parolos 
direte. Me ne akuzas ke Fureto trahizas. Ma 

me opinionas ke Fureto ulmaniere eroris. Se 
yes, lu nun konfesez!” 

Ruzoza brilo eniris l'okuli di Fureto. 

“Komprenez, Judiciisto,” il dicis. “Me 
diferante opinionas. Esas nur kin de ni qui 
savas la komploto. Bonege. Me recevas falsa 
noto. Ol dupigis me. Vi vidis lo kande me 
lektis ol. Me juras ke me lektis to quon me 
dicis. 

“Qua sendis ta noto? Nu, se tu volas 
saveskar to quon me nun pensas, me dicos. 
Esas quar homi qui povis livar ol ube me 
trovos ol. Me anke ne akuzas. Me nur dicas 
to quo posiblesas.” 


JUDICISTO, la manui kunpresita, sagace 
afirmis per kapsigno. Il atenceme regardis 
Fureto, lore rekte regardis Mayoro. Laste il 
regardetis Buchanto. Pose il levis sua brovi, 
ed omnu komprenis ke il konsideras 
Diakono. Tandem Judiciisto parolis. 

“Me nun intelektas la ludo,” il emfazoze 
dicis. “Ol sucesis. Do ni finigez ol. Mayoro 
ja suspektas Fureto. Suafoye, Fureto 
suspektas altru—forsan Mayoro. Buchanto e 
me dicas nulo. Ma ni anke esas kurioza. 

“Vi vidas la danjero kreita. Ni es Kin 
Kameleoni—qui laboras kom un homo. 
Nulu povas vinkar nia projeto—ecepte ni 

ipsa. Difero e desfido povas ruinigar ni. Ka 
ni permisos lo?” 

“Tote ne!” klamis Mayoro. “Tu rekte 
martelagis la klovego, Judiciisto! Tua 
manuo, Fureto!” 

Mayoro extensis sua manuo trans la 
skribtablo, e Fureto ridetante sizis olu. 
Buchanto aprobis per kapsigno. Omna 
suspekto desaparabis. Judiciisto aprobante 
ridetis. 

“Esez frua canokte,” il dicis. “Omno 
dependas de vi tri-e Diakono. Obliviez 
omno altra. Kunlaborez.” 

La tri konkordis per kapsigni. Judiciisto 
forsendis li per gesto di manuo. La tenseso 
finigesis. Forsan ula danjero de ula 
nekonocato restas, ma li esas pronta 
konfrontar olu. 

Pos ke la tri departabis la kontoro, 
Judiciisto sole sidis. Il pensis, manui ankore 
kunpresita, pri ta nokto. Il pensis pri La 
Ombro. Nam Judiciisto, la maxim sagaca dil 
Kin Kameleoni qui adjustigabis su ad 
extraordinara cirkonstanci, agnoskis ke La 
Ombro esas enemiko qua ya existas. 

Sidante en la kontoro, la perfekt imajo di 
bank-prezidanto, Judiciisto «analizis la 
mento di mastrala kriministo. 


Quon savis La Ombro? Ne importis 
quante lu savas. Se lua savo nur suficis por 
esar uzebla canokte, esas nur un saja voyo 
per qua on avancez. 

La regardo di Judiciisto transiris la 
banko-chambro. Il studiis la pordo, la 
fenestri, la kontori, e la seifo. Ilua vizajo 
brilis, ed ilua dina labii hardeskis en 
kurvanta rideto. 

Judiciisto audabis pri La Ombro—la 
mastro qua sole laboris. Judiciisto anke esis 
homo qua sole laboras. Ta altri esis ilua 
utensili. 

La Ombro esis pronta konkursar per sua 
habileso kontre kin. Lu esforcez, canokte! 

Nam ta Kin Kameleoni ne esis kin simila 
homi. Advere, li esis quar—ed un. 

L'altri esis la quar. Judiciisto esis la un. 

La Ombro e Judiciisto. Un kontre un! 

Ma Judiciisto havas quar por helpar! 

CHAPITRO XVI 


LA QUAR PREPARAS SU. 


MAYORO E DIAKONO esis kune. Stacante en 
la melankolioza chambro qua esis e 
depozeyo di mortinti e magazino, li nelaute 
konversis dum diskutar la projeto di ta 
vespero. 

Li esis unika duo, ta homi. Li esis reala 
Kameleoni. Mayoro havis la mieno di 
armeo-oficiro. Il perfekte pleis la rolo di 
bank-kasisto. Il povis kondutar distingite en 
irga socio. 

Diakono posedis altra sorto de 
adaptebleso. Ilua soleneso esis kustumala. 
Ilua pastorala mieno, ilua austera karaktero 
—olti amba donis ad il imuneso de 
suspekto. Il perfekte pleis sua rolo. Il esis la 
maxim bona funeristo til lore konocata da 
Middletown. 

Quankam l'akuta mento e karaktero di 
Judiciisto superiris ta homi, Diakono e 

Mayoro, kom kombinuro, preske egalis la 
chefo. To quo mankas al unu, Paltru 
posedis. 

Quankam  Buchanto dependis de 
fanfarono, e Fureto dependis de intuico, 
Mayoro e Diakono ecelis per kalma 
rezolvemeso ed injenio. Esis ti qui 
komplotabis la perfekta mortigo blamita ad 
Hubert Salisbury. 

Fureto e Buchanto bonege traktabis 
Roland Delmar; ma Fureto esis fortunoza, e 
sucesabis malgre Buchanto. Komparante la 
du taski, Mayoro e Diakono opinionis ke li 
esis superiora a la du min inteligenta 
Kameleoni. 

Lore, en la basamento di la funero- 
entraprezo di Diakono, li stacis en febla 
lumo; Diakono havis la brakii faldita, 
Mayoro apogis sua dorso an amaso de nova 
sarki. Diakono intense askoltis la diskurso 
di Mayoro pri la noto recevata da Fureto. 

“Fureto es oke,” deklaris Mayoro. “Yen la 
questiono—ka lu dicis to omna quon lu 
vidabis en la noto? Es vana pluse traktar ta 
temo. Me nur volas saveskar tua opiniono.” 

Diakono pensis dum kelka instanti. Pose 
il parolis monotone. 

“Judiciisto es justa,” il dicis. “La Ombro— 
irge qua lu esas—selektis Fureto kom la 

maxim impresebla de nia grupo. Ma 
Judiciisto neglijis un importanta punto; e to 
igas me konkordar kun tu—ke Fureto lektis 
ulo quon lu ne dicis!” 

“Do dicez, Diakono.” 

“Semblas evidenta a me. Ta noto pozesis 
en la gicheto di Fureto. La Ombro expektis 
ke lu trovez ol ibe, ed apertez ol dum ke lu 
esis sola. Kande la mesajo desaparos, Fureto 
esez konfuzigita. 

“Fureto dicabus nulo—ma lu pensabus 
segun la deziro di La Ombro. Lu formacus 
Popiniono quan lu konfesis. Lu suspektus 
ke un de ni—probable tu ipsa—pozabis ta 
mesajo ibe. To signifikus ke un de ni— 
Fureto—serchus trahizo.” 

“To racionoze sonas, Diakono. 

“Ma La Ombro evidente volis ke Fureto 
retenez sua pensajo. To suportas tua ideo, 
Mayoro. Esis ulo en ta mesajo quan Fureto 
ne dicis.” 

“Ka tu opinionas ke lu trahizos——” 

“Kalmeskez, Mayoro,  tranquiligante 
dicis Diakono. “Nun tu sukombas. Fureto ne 
trahizas ni. Lu ne povas. Ma lu ya facis ulo 
—e pro to lu suspektis tu.” 

“Lu dicis—” 

“Fureto dicis nulo a me. Ma me 
rimemoras la dio kande ni eniris New York. 

Tu imperis ke Fureto irez a Middletown, 
sen ajorno. Me opinionas ke Fureto ne 
obediis!” 

“Me komprenas!” admirante klamis 
Mayoro. “Lu supozas ke me savas lua 
aventuro ed esforcas tormentar lu.” 


“NUN TU KOMPRENAS. Ma la vereso 
probable esas ke Fureto facis ulo en New 
York dum ta vespero. La Ombro trovis la 
traci. Lu deskovris ke Fureto laboras che la 
banko. Do lu spektas.” 

“Ka spektas Fureto?” 

“Posible. Lu forsan spektas la banko. Lu 
evidente eniris ol dum la pasinta nokto. Lu 
esis forsan sat inteligenta enirar la seifo.” 

“Ha!” dicis Mayoro. “Tale lu ludas per 
me. Ludas per me kontre Fureto. Esforcas 
atakar la tota projeto. Me komprenas, 
Diakono. Me parolas a Judiciisto. Me dicas 
ke ulo es falsa. Fureto esas advokata. Lu 
lektabis la noto, restas tacema. Kande lu 
audas mea parolo, lu supozas ke me volas 
blamar lu——” 

“Yen l'intencita skopo,” dicis Diakono. 

“Fureto es intima a Buchanto,” Mayoro 
penseme remarkis. 

“Etue me es tre intim,” replikis Diakono. 

“Do to esis bona skemo,” anuncis 
Mayoro, “por ruptar la cerebri e muskuli dil 
Kin Kameleoni aden du partiseti. Fureto 
parolas sua opiniono a Buchanto. Me 
parolas la mea a tu.” 

“Juste.” 

“Nu, ta ludo es fushata,” deklaris Mayoro 
per kontentigita tono. “Ma to quon me ne 
komprenas es, pro quo ta grandega bilieti 
esis livita Me komprenas Video pri la 
mankanta kinacent; to kauzus problemo plu 
tarde. Ma remplasar la granda bank-bilieti 

“Nur por konfuzigar,” deklaris Diakono. 
“Se tu ne esus tante sorgema pri tua konti, 
tu ne remarkabus la mankanta kinacent 
dolari se tu unesme vidabus ta bilieti de 
dekamil dolari.” 

“Me supozas, ke tu es justa, Diakono.” 

“Me savas ke me es justa,” pozitive dicis 
Diakono. “Samtempe, me opinionas ke ta 
Ombro ankore ne savas multo. Lu eniris la 
banko—ma me ne savas quale lu povus 
trovar nia subtera voyeto. Se ni canokte 
renkontros problemi, to eventos en la 
banko.” 

“Do tu e me devas ensemble irar.” 

“No,” emfazoze deklaris Diakono. “Me 
mustas esar hike. Me mustas esar pronta 

por la livranti. Ta problemo esas por tu e 
Fureto.” 

“Hm-m-m,” zumis Mayoro. “To igas ke la 
ludo di La Ombro semblas tre glata. Tu 
opinionas ke me irez kun Fureto.” 

“Absolute. Buchanto esas granda klauno. 
Lu esos bona gardisto hike. Ma me ne 
deziras ke lu sekrete enirez la banko. Lu ne 
havas tala talento. Fureto esas la ruzema 
laboranto.” 

“Tu es justa, Diakono. Nu, segun me, 
Fureto es oke. Me ne sucias pri to quon lu 
facis en New York. To es nun nechanjebla, 
e ni agez tam bone kam posible. 

“Pri Fureto, me savas ke lu es nun 
tranquila. Lu dicis to quon lu volis, e ni 
presis la manui. Do omno es bona.” 

La kampanio decidite, la du chanjis la 
temo. 

“Judiciisto esos che Bronlon,” deklaris 
Mayoro. “Tu sendos ta kargajo de sarki 
canokte, komprenende.” 

“Yes. Me dicis ke la furgono venas. Me 
anke sendos uli de li per la sarko-charo.” 

“Nu, do Judiciisto esos ye l'altra termino. 
Bonege. Pro ke ni facas la laboro di du nokti 
dum nur un, ni mustas rapide agar. Fureto e 
me sizos la pekunio. Tu e Buchanto pakigos 

ol. Pose ni separos ni. Me vidos Fureto e 
Buchanto lundie—anke Judiciisto.” 

“E vi omna restos for hike, danko,” 
replikis Diakono. “Me joyos pro ke ol esos 
kompletigita. La funero-komerco divenos 
tro bona por konvenar a me.” 

“Tu similesas me, Diakono,” ridis 
Mayoro. “Tu e me povus sucesar legitime. 
Ma pro quo, kande esas centamil dolari por 
singlu de ni per ca komploto?” 

“Forsan plu multo,” remarkis Diakono. 

“Yes,” konkordis Mayoro. “Judiciisto es 
honestulo. Anke sagaca. Lu prosperos pos 
ta tasko. Pronta por advere laborar kom 
bank-prezidanto.” 


DIAKONO LEVIS un manuo por tacigar ilu. 
Ulu  pluproximeskas tra l’adjuntata 
chambro. Pos un instanto, Buchanto e 
Fureto eniris la depozeyo di mortinti. 

“Kad omno es bona?” questionis Mayoro. 

“Tote,” dicis Buchanto. “Ni rigloklozis la 
pordo dop ni. Fureto spektis. Lu vidas 
omno.” 

“Ni aranjis la sistemo,” deklaris Mayoro. 
“Tu e me laboros en la banko, Fureto.” 

Rideto kovris la vizajo di Fureto. Il havis 
nul enemikeso pri Mayoro. Fakte, esis 
evidenta ke Fureto volis establisar su en la 

favoro di sua kompanulo. Fureto juis omna 
taski qui bezonis furtemeso e ruzemeso. 

“Tu vigilos, Buchanto,” Mayoro duris 
dicar. “Ye ica termino. Diakono esos kun 
tu” 

“Ka me restos hike?” 

“No,” dicis Diakono. “Supre. Me komence 
esos kun tu. Fureto informos ni kande lu e 
Mayoro rivenos. Lore ni niafoye stivos la 
spoliaji. Ulu devas vigilar supre. Me 
opinionas ke es plu bona ke me stivez. Tu 
vigilez—e quik informez me se la livranti 
venas. Lore tu remplasos me dum ke me 
traktas li.” 

“Bonege,” konkordis Buchanto. 

“Do, pronta,” briske dicis Mayoro. Il 
regardetis sua karp-horlojo. “Es duadek 
kloki. Tempo irar.” 

“La veturisti esos hike jus ante duadek-e- 
un kloki,” dicis Diakono. 

“Bona tempo,” replikis Mayoro. 

“Aden ed itere ek,” ridis Fureto. 

“Ka pronta?” La questiono venis de 


Mayoro. 
“Unesme la sarki,” komentis Diakono. 
Juste, dicis  Mayoro. “Komencez. 


Rangizez oli.” 

Buchanto iris vers la du amasi de polisita 
sarki ye un latero dil chambro. Il leveskis 
Pextremajo dil supra sarko. 

“Psit!” sisis Diakono. “Ne olti. To esis le 
nova. Canokte esas le antiqua.” 

Il indikis amaso de polvoza sarki ye 
Paltra latero dil chambro. Buchanto pazegis 
tasinse. 

“Konvenas a me,” il ridetante dicis. “Olti 
es min pezoza. Ta altri es laborego.” 

Il sizis luna extremajo di sarko e Mayoro 
prenis l’altra. Diakono e Fureto anke 
laboris. Balde rango de sarki extensis su 
trans la pavimento, e Diakono signalis ke la 
laboro esas kompletigita. 

“Venez,” Mayoro dicis a Fureto. 

La homo havanta militistala posturo 
apertis la panelo ye la fora parto dil 
chambro. Il e Fureto eniris la paso-voyo, 
Mayoro lumizis la voyo per elektrala 
torcho. La panelo klozesis dop li. 

“Bonege,” dicis Diakono. 

Buchanto trairis la pordo vers l'eskalero. 
Diakono sorgeme cirkumregardis. Il certigis 
ke omno esas en bona stando. Pose, per 
kontentigita mieno, il sequis la voyo di 
Buchanto. 


UN MINUTO PASIS; altra minuto pasis. Ulo 
movis ye la latero dil chambro. La kovrilo 
di sarko lente adsupre pulsesis. Ol esis la 
sama sarko quan Buchanto komencabis 
levar kande Diakono haltigis ilu. 

La kovrilo esis alta, e figuro emersis ek la 
sarko. Apene plu klara kam nigra fantomo, 
la formo glitis de sua celo-loko. Alta ento 
stacis apud la amaso de nova sarki e dolce 
abasis la levita kovrilo. 

Lore la nigra formo movis al mezo dil 
chambro. Lu similesis fantomo en ta feble 
lumizita depozeyo di mortinti. La fluanta 
mantelo e la chapelego igis lu nevidebla. 

Lu esis La Ombro! 

Senbruise la nigra formo pazegis al 
panelo qua obstruktis la paso-voyo tra qua 
irabis Mayoro e Fureto. Lu apertis la sekret 
enireyo ed ibe stacis, askoltante. 

Lore lua celita labii emisis rido e neklara 
e misterioza. Ol esis sensona, senjoya tremo 
—stranja, cirkonspekta tono qua vibrigis la 
aero ma ne iris ultre la muri di ta 
basamento-chambro. 

La Ombro pazis tra l'enireyo. La panelo 
klozesis dop lu. Lua elektrala torcho 
instantale flagretis, lore desaparis dum ke lu 
tushante alongiris la koridoro. 

Celite en la sarko, La ombro anticipabis 
ica renkontro. Tra la streta fendureto inter 
la sarko e la kovrilo, lu audabis e vidabis. 
Lu saveskabis la vesperala projeto e lua 
sagaca, akuta mento formacis projeto por 
haltigar la ludo qua canokte esos pleata. 

Celite longatempe ante ke Diakono e 
Mayoro renkontrabis, la sekreta prezenteso 
di La Ombro ne esabis suspektata. Lu 
venabis ek l’obskureso dil sarko. Lu 
enirabis l'obskureso dil sekreta koridoro. 

Kelka minuti pos ke la panelo klozesis 
dop La Ombro, Diakono rivenis por vartar 
sua kompanuli. Il postenizis Buchanto e 
decidabis vartar infre. 

Omno es bona, pensis Diakono dum ke lu 
solene cirkumregardis la chambro. Il esis 
ibe pronta. Unfoye Diakono permisis ke 
rideto tordez ilua labii. 

Diakono sentis nula danjero. Esis nula 
danjero. La Ombro ne plus esis en ta 
depozeyo di mortinti. 

Ol irabis dop Mayoro e Fureto. 

La Ombro laboras! 


183 


CHAPITRO XVII. 


JUDICIISTO RENDEVUAS. 


EN LA feble lumizita banko-chambro dil 
Middletown Trust-kompanio, Mayoro e 
Fureto laboris. Ensemble li forprenis amasi 
de bank-bilieti del seifo. 

Nur ta parto dil chambro proxim la seifo 
lumizesis. La du homi savis ke li esas 
sekura de observo. L'infra fenestri dil banko 
klozesis per metala shutri. Irga lumo 
videbla de supre ne lurus suspekto, nam 
esis kustumala ke on nokte laboras en la 
Trust-kompanio. 

La vigilisto dejuris, ma lu postenizesis ye 
l’extera pordo e ne ja komencis rondirar. 
Kauzo por to existis. Judiciisto selektabis la 
vigilisto e gradope inkulkis ula kustumi en 
Pagado dil homo. 

Fureto susuris kelka joyoza vorti a 
Mayoro dum laborar. 

“Olda Jimmy, la vigilisto,” il mokante 
dicis. “Sidas ibe, mortint al mondo—tam 
surda kam posibla. Judiciisto ya selektis 
bonega klauno en ta kerlo.” 

“Lu dejuras nur du nokti semanale,” 
replikis Mayoro. “Remplasanto. To quon tu 
dicas e helpas e jenas. Signifikas ke ni 
mustas restar alerta. Es dum tala nokto ke 
ulu forsan esforcos enirar.” 

Fureto mne respondis. Il intelektis 
l’importanteso dil komenturo. Mayoro 
referas a La Ombro. La sugesto incitis fora 
suspekto en la mento di Fureto. 

“Ka tu es certa ke tu omnaloke exploris?” 
Mayoro prudente questionis. 

“Omnaloke,” dicis Fureto. “Tam balde 
kam ni eniris. Tu ipsa exploris cirkum la 
kontori. Se irgu es en ca loko, lu es nano. 
Me ne exploris la forjetajuyi.” 

“Nula jokaji,” replikis Mayoro. “Ni portez 
ca kargajo adinfre. Pose tu duros en la 
koridoro. Me esos relayo. Tale me sempre 
restos hike.” 

L'eskalero ne plu distis kam dek metri. 
Esis un mikra lumo qua lumizis l’infra 
chambro, ma l'eskalero ipsa esis obskura, 
reflektis nula lumo o de infre o de supre. 

Dum ke Fureto e Mayoro kompletigis la 
preliminara laboro, makulo de nigreso lente 

emersis del eskalero. Longa silueto aparis 
sur la marmora parieto. Ol flugetis aden la 
tenebro ultre extenso dil lumo apud la 
seifo, observata nek da Mayoro nek da 
Fureto. 


SINGLU PRENIS nete aranjita pako de 
moneto. La kargaji hisesis adsur lia shultri. 
Mayoro avaniris, dop lu Fureto. Kande la 
homo havanta ronda shultri atingis sua 
kompanulo, Mayoro serveme indikis 
l’apertita panelo. 

“Glitez aden, Fureto,” il dicis marchante 
vers l’eskalero. “Portez tua pako e 
retrovenez por la mea. Me adportos plusa 
paki.” 

“Bone,” dicis Fureto. 

“Kande me havas la lasta, me vartos tu 
supre. Me volas ke tu asistez kande me 
klozas la seifo. Ni ensemble exploros ol e ri- 
aranjar omno restanta.” 

“Bonege.” 

La tono di Mayoro, nekonciante plu lauta 
kam necesa, esis audebla ye la suprajo dil 
eskalero, anke en l'infra chambro. 

Rivenante al seifo, Mayoro duris aranjar 
la paki. Il strikte evitis ula paki. La spolio- 
laboro esis restriktit ad un porciono dil 

seifo. Amasi de krakema bank-bilieti ye la 
dextra latero esis ignorata. 

Mayoro ne hastis laborante. Il kontrolis 
la cifri dil bank-bilieti dum laborar. Pos 
omna kelka minuti il pozis plusa pako 
adsur sua shultro e portis ol adinfre. Il 
laboris ye la kurta parto dil relayo. 

Tandem Mayoro retroe pazis e surveyis 
l'internajo dil seifo. Il kunfrotis sua manui 
per kontentigita mieno, iris al suprajo dil 
eskalero, ed askoltis. Il audis bruiseto, e 
decensis kelka gradi pedo-pinte. 

“Fureto,” Mayoro susuris. 

“Hike,” venis la respondo. 

“La lasta kargajo esas infre.” 

“Oke. Me portos ol tra la koridoro.” 

“Dicez a Diakono ke lu darfas livar.” 

“Bone.” 

“Pose rivenez al seifo.” 

Pos kelka minuti, Fureto aparis e venis a 
Mayoro apud la pordo dil seifo. La homi 
komencis nelauta konverso. Li regardegis la 
seifo dum parolar. 

Nek Puna nek l’altra observis l'alta 
glitanta ombro qua movis vers la suprajo dil 
eskarp eskalero Ol fuzis su aden 
Pobskureso sub la solida  panelizita 
pasamano ye la suprajo dil eskalero. 

Mayoro parolis a Fureto, ed ilua toni esis 
klare audebla ye la suprajo dil eskalero. 

“Quale Diakono sucesas?” il questionis. 

“Lu  pakigas,”” respondis  Fureto. 
“Buchanto esas ye la bazo dil eskalero apud 
la depozeyo di mortinti. Lu povas audar 
supra bruiso, ed es sat proxim por parolar 
kun Diakono.” 

“Ka la veturisti venis?” 

“No. Li telefonis. Dicis a Diakono ke li 
kelke tardesas.” 

“Ka tu dicis a Diakono ke ni asistos?” 

“Yes. Lu dicis ke ni esez sorgema. Tam 
balde kam la veturisti venas, lu celos 
Buchanto. Lore la veturisti portos la sarki 
adsupre. Diakono iros kun li, por certigar 
ke li livrez la sarki en bona kondiciono. Ni 
gardez ni por ke ni ne fushante enirez dum 
ke la veturisti ekportas la sarki.” 

“Juste.” 

“Do Diakono dicas ke lu dicis a Buchanto 
ke lu venez ed informez ni kande lu ekiras 
kun la veturisti. Ni darfas restar hike od en 
la paso-voyo. Lore ni tri unope forglitos del 
funerist-edifico.” 

Mayoro konkordis per kapsigno. 
Diakono sorgas V aranjuro ye l’altra 
termino. Omno segun la horario. Diakono e 

Mayoro, ensemble laborante, facis probala 
projeti e finale decidis pro instintal impulso. 

“Ni havas kelka laboro ante ke Buchanto 
arivos, anuncis Mayoro. “Dissemez la 
restant amasi. La seifo aspektas kelke vakua 
pro ke ni troplenigabis ol. To quo foriras 
obliviesas. Ni nove komencez de nun.” 

Fureto afirmis per kapsigno. La homi 
laboreskis. Li pazis aden ed ek la seifo. 
Tandem Mayoro kelke retroe pazis e Fureto 
apogis su an l'extera muro dil seifo. 

“Bela laboro,” deklaris Mayoro. “Presez la 
manuo, Fureto. Ni es sekura!” 


DUM KA LA HOMI taceme presis la manui, 
nelauta rido venis de kurta disto. Li amba 
tresayigate turnis su. Li stacis quaze 
petrigita. Lore li lente e mashinatre levis la 
manui. 

Apogante su an la pasamano esis nigre 
vestizita figuro. Lu semblis saliajo dil 
obskureso dil eskalero. Lua kudi pozesis sur 
la pasamano, e lua manui—anke nigre 
gantizita—tenis du automata pistoli. Lu 
apuntis sua enemiki. 

L'identifiko di ca ne-expektat enemiko ne 
esis dubitata da Mayoro e Fureto. Li savis 
ke ta homo esas La Ombro. Li budeme 
regardegis la kaptanto ed esforcis perforar 

l’ombratra maskilo di obskureso sub la 
rebordo di lua chapelego. Ma lia esforco 
esis vana. 

“Maurice Exton e Joel Hawkins,” venis la 
mokanta voco qua susuris la vorti. “Altre 
konocata kom Mayoro e Fureto.” 

La viri regardegachis pro audir lia sekreta 
nomi. La vizajo di Mayoro esis defianta; la 
vizajo di Fureto esis venenoza. Nek lunu 
nek l'altru movis. Li kaptesis. 

“Un plusa homo bezonesas,” mokante 
deklaris La Ombro. “George Ellsworth—plu 
bone konocata kom  Buchanto—balde 
asistos. Lore ni havas la trio. La kasisto e la 
du bank-komizi. 

“La seifo bezonas nova kontenaji. Ol 
havos li. Ma tri esos plu bona kam du.” 

E Mayoro e Fureto komprenis. Ta 
minacanta pistoli igis li senpova. Li esos 
koaktata enirar la spoliata  seifo—e 
Buchanto esos kun li. Lore quo eventos? 

Li imaginis la rezulto. Alarm-klosho, 
forsan. Policisti advokita al banko por 
trovar ke tri viri senpove vartas lia arivo. Li 
sentis la minaco di La Ombro. Ica homo 
savas omno! Lia ludo finesas! 

Finesas, sen ke li fidas a Buchanto. Se lu 
arivus en bona tempo, lu forsan distraktus 

La Ombro sat longe por ke li eskapez. Ma 
espero mortis kun ta pensajo. 

La Ombro lente movis sua brakii alonge 
la pasamano, atingis la suprajo dil eskalero; 
de ibe lu povos avancar sekura de irga infra 
danjero. Ta minacanta pistoli ne movis de 
sua skopi. Un movo o da Mayoro o da 
Fureto signifikas morto. 

Se nur Diakono venus kun Buchanto! To 
forsan helpus. Ma Diakono altre projetabis. 
Lu sole foriros, sen saveskar la danjero di 
sua kamaradi. Buchanto ipsa ne helpos. Lu 
fushante eniros ta kaptilo quale blinda 
bovulo. 

La Ombro pauzis ye la suprajo dil 
eskalero. Lua ago nun esis simpla. To 
signifikis ke nula posibleso restis por la du 
viri apuntita. Mayoro jemis e Fureto ekis 
per grunacho. 

La Ombro ridis—mokanta, susuranta rido 
qua timigante resonis tra la alte plafonizita 
chambro. Mayoro tremis, e Fureto trepidis. 
Quankam ta kriministi esis audacoza, li 
febleskis pro la triumfala rido di La Ombro. 

Dum ke la stranj eki mortis, pafo sonegis. 
Ol resonis en la granda banko-chambro— 
lauta detono tresayigante subita. Ye ta pafo, 
la formo di La Ombro shancelis. Ol falis 
adlatere e kapavane decensis l'eskalero. 


KONFUZE, la viri apud la seifo audis la 
matida fino di ta falo; lore venis la kliktado 
di automata pistolo falante de un grado ad 
altra grado. 

Silenco sequis, ed en ta silenco, viro 
avancis del parieto mi-voye alonge la 
chambro. Mayoro e Fureto abasis sua brakii 
ed astonate anhelis pro rikonocar la 
familiara vizajo di Judiciisto! 

Lia chefo salvabis li. Li ne imaginis ke il 
asistas; ma il asistis por observar lia danjero 
e salvar li. 

La vizajo di la viro havanta griza hararo 
esis kalma, apene ridetis En la manuo 
Judiciisto tenis la revolvero per qua il 
oportune pafabis. 

Judiciisto mortigabis La Ombro! 

Nun la chefo gestis vers l'eskalero. 
Ektirante lia revolveri, la tri viri decensis al 
infra chambro. Sur la pavimento jacis 
krumplata formo, nigra mantelo extensata 
cirkum olu. La chapelego ankore restis sur 
la kapo di La Ombro. Senmove, la noktala 
homo sternesis, vizajo sur la pavimento. 

Mayoro inklinis su super la senmova 
formo. Il arachis la supraĵo dil nigra 
mantelo. Ta ago revelis sango-fluo de 
vunduro an la shultro. 

Mayoro sukusis la blotisanta formo, mi- 
levis ol del pavimento. Il lasis la formo di La 
Ombro laxe falar e ridetante turnis sur a 
sua kompanuli. 

“Semblas esar mortinta,” il anuncis. “O 
preske, omnakaze.” 

Sovaje, Fureto apuntis per sua pafilo la 
senpova korpo, pronta perforar ol per 
kuglo-pluvo. La plombatra teno di Judiciisto 
kaptis ilua karpo. 

“Haltez!” avertis Judiciisto. “Quon tu 
volas? Advokar la policisti? Ta un pafo de 
me esis sat mala. Es fortunoza ke olda 
Jimmy esas tote surda. Prenez lua pafili, ibe 
sur la gradi.” 

Fureto hastoze turnis su por prenar la du 
automata pistoli di La Ombro. 

“Traserchez lu, Mayoro,” imperis 
Judiciisto. 

Mayoro obediis, tastis sub la nigra 
mantelo. Il trovis nula plusa armi. Judiciisto 
turnis su a Fureto stacanta sur l'eskalero. 

“Acensez e klozez ta seifo!” il imperis. 
“Dicez, ka tu audas irgo. Ekswichez la 
lumizilo ed askoltez apud la pordo.” 

Mayoro leveskis la kapo di La Ombro pos 
ke Fureto hastis adsupre. Judiciisto gestis, 
ke lu haltez. Lu deziris l'atenco di Mayoro. 

“Me anticipis ico,” il dicis per kalma, 
ferma tono. “Me eniris per la laterala pordo 
per mea chefa klefo. Vu esis sola en la seifo. 
Me vartis apud la parieto. 

“Me ne savas quale ta homo eniris; ma lu 
esas ta qua ni deziras. Forportez lu. Certigez 
ke lu es mortinta en la paso-voyo. Ibe donez 
a lu kelka plusa kugli, se to necesesas.” 

Mayoro afirmis per kapsigno. 

“Lore,” kolde dicis Judiciisto, “selektez la 
maxim bela sarko en la nova stoko di 
Diakono. To iros morge—kun lu en ol.” 

Il indikis la nigre vestizita figuro dum 
parolar. L'okuli di Judiciisto brilis spektante 
la viktimo. 

“La Ombro,” il dicis kun nelata, insidioza 
gutur-rido. “Lu ekpazis sua  vicineyo, 
Mayoro. Me savas omno pri La Ombro. La 
superkombatanto = enemiko dil 
submondumo — la solitara volfo qua 
batalias krimino!” 

Per kalma gesto Judiciisto enposhigis sua 
revolvero e zumis kelka noti di funero- 
marcho. Mayoro ridetis pro la leda jokajo. Il 
anke admiris la simpla instrukto di 
Judiciisto por forigar la korpo. La Ombro 
voyajos en mahagona sarko portata da la 
funero-charo di Diakono. 

Fureto ri-aparis, ridetante e gestante per 
kapsigno. 

“Omno es bona, Judiciisto,” il deklaris. 
“Ta pafo startis nulo.” 

“Ma ol finis ulu,” asertis Mayoro, 
regardante La Ombro. 

“Mayoro dicos a tu to facenda, Fureto,” 
tranquile dicis Judiciisto. “Me iras. Me 
havas rendevuo. Me ekiros per la sama 
pordo per qua me eniris. Me opinionas ke 
David Traver, prezidanto dil Middletown 
Trust-kompanio, darfas vizitar sua propra 
banko.” 

Mayoro indikis la korpo. Il prenis la 
shultri; Fureto la pedi. Li ensemble portis La 
Ombro, vizajo vers la pavimento, al fora 
angulo dil chambro; la fluanta mantelo 
frolis la pavimento. Li shovis la kargajo tra 
l’apertita panelo. Lore li esis foririnta, e 
Judiciisto audis la matida klozo dil petra 
barilo. 


JUDICIISTO RIDETIS. Ilua bone apuntita 
pafo sucesabis. Ol frapabis la shultro di La 
Ombro per angulo. Probable ol atingabis la 
kordio di la homo. 

Kad un kontre kin? No. Esabis un kontre 
quar—ed un plusa. 

La chefo facabis sua devo. La serveri 
facos la vulturatra tasko forigar la kadavro. 
Judiciisto ekswichis la lumizilo e nelaute 
acensis l’eskalero. Il atingis la laterala 
pordo ed ekiris. 

Du minuti plu tarde, David Traver, 
prezidanto dil Middletown Trust-kompanio, 
stacis an strad-angulo. Il havis anoyata 
mieno. 

Esis kin minuti pos duadek-e-un kloki. Il 
havis rendevuo che Harvey Bronlon, la 
milioniero. Il esos tarda— tre tarda. 

Judiciisto opinionis ke tardeso esas 
nepardonebla; mem kande cirkonstanci igas 
tardeso ne-evitebla. 

Nihilominus, ilua dina labii ridetis kande 
il advokis preterpasanta taxio ed imperis ke 
la veturisto irez al domo di Harvey Bronlon. 

Nam Judiciisto advere havis du rendevui 
canokte. Il iras a la duesma. Harvey 
Bronlan, quankam tre importanta, ne esis la 
maxim importanta rendevuo. 

Nam unesma rendevuo di Judiciisto 
esabis kun La Ombro. Lu satifacis lo—quale 
projetita! 

CHAPITRO XVIII. 


EKIRAS LA OMBRO. 


INTER la petra muri dil sekreta paso-voyo, 
Mayoro stacis kun Fureto apud ilu. La radii 
dil elektrala torcho di Mayoro fokusesis ye 
la korpo portita a ta loko. L'inerta formo di 
La Ombro sternesis ube li faligabis olu. 

Fureto avanpazis aden la lumo. Ilua 
vizajo triumfale brilis. Ilua revolvero esis en 
la manuo. Il esis pronta facar to quon 
Judiciisto preventabis—pafar kugli aden ta 
senpova korpo, sive necese sive ne. 

“Vartez dum minuto, Fureto,” grunis 
Mayoro. “Se tu es tante avida por la pafilo, 
pro quo tu ne ektiris ol kande ta kerlo 
apuntis ni? Tu povabus pafar lu vivanta.” 

“Forsan lu nun vivas,” sugestis Fureto. 

“Neprobable,” deskonkordis Mayoro, 
“quankam ne importas se lu ya vivas. Lu ne 
povas facar irg ago.” 

“Kelka plu multa plombo ne esus mala.” 

“Ne por lu, ma forsan por ni. Komprenez, 
Fureto. Ca petra muri es ya dika, ma ne esas 
certa pruvo ke li es son-espruva.” 

“Es nulu en la banko por audar pafi.” 

“Me ne pensas pri la banko. Ne obliviez 
ke Diakono es ye l’altra termino e charjas 
furgoni per sarki. Lu probable nun 
kompletigis la tasko. Se ta veturisti es infre 
kun lu, ni ne volas ke li audez.” 

“Li ne povas audar pafo tra ta muro.” 

“Pro quo riskar?” grunis Mayoro. “Ni 
darfas vartar dum kelka minuti, ka ne? 
Buchanto venos. Lore ni savos, ke omno es 
sekura.” 

Fureto koaktesis cedar su al logiko di 
Mayoro; ma la Kameleono havanta ronda 
shultri rankoris. Il regardegachis la sternita 
nigra formo. 

Il rimemoris—tro vivoze—quale ta homo 
akulabis ilu. Il deziris venjo—la plezuro 
pafar sua enemiko, sive vivanta sive 
mortinta. 

Ma Mayoro decidis vartar. Kalme 
asertante autoritato, il deskovris la tota 
projeto a Fureto, quale Judiciisto sugestabis 
dum ke Fureto reptas tra la banko. 

“Buchanto arivante,” Mayoro deklaris, 
“me permisos ke tu pafez kelka kugli aden 
ta kerlo, se lu vivas. Pose ni portos la 

kadavro aden la depozeyo di mortinti e 
pozos ol aden un de la sarki. Diakono facos 
la restanta laboro.” 

“Bone,” rankoroze replikis Fureto. “Me 
atenceme spektos lu. Se me vidas irga vivo 
en lu, me pafos!” 

Il ruzeme regardegis dum parolar, l'okuli 
maligne brilis dum ke il observis la senpov 
enemiko. Quankam il ne deziris konfesar a 
Mayoro, Fureto koaktesis konkordar ke la 
kuglo di Judiciisto facabis sua ocidanta 
laboro. La Ombro falabis quale ucelo pro la 
pafo di Judiciisto. 


FURETO nepaciente gestis per sua 
revolvero. Ilua fingro tremis sur la 
destensilo dum ke il levis la pafilo vers la 
formo di La Ombro. Iracoze, Mayoro sizis la 
karpo di sua kompanulo. 

“Me dicis, vartez, Fureto, il grunis. 
“Vartez. Ka tu komprenas?” 

Fureto regardachis sua superiorulo. 

“Tu es kelke tropreciza, ka ne, Mayoro?” 
il grunachis per tono maligna ed 
insinuanta. “Nu, tu igas me kurioza. Quale 
ta kerlo eniris?” 

“Kad eniris la banko?” kolde questionis 
Mayoro. 

“Yes,” respondis Fureto. Il regardis nun la 
korpo sur la pavimento, nun Mayoro. 
“Neposibla ke lu havas amiko hike, ka ne?” 

“Ka tu intencas dicar——” La voco di 
Mayoro esis severa. 

“Me intencas dicar tu!” klamis Fureto. 
“Tu quaze protektas lu nun, ka ne? Tu es 
kelke anxioza haltigar me, ka ne? Nu, me 
agos—” 

La manuo di Mayoro sizis la karpo di 
Fureto. La supre turnita torcho lumizis 
stalatra brilo en l'okuli di Mayoro. Fureto 
esforcis evitar ta regardo. Il komprenis, ke il 
tro multe dicis. 

“Tu rato!” sisis Mayoro. “Me nun vidas 
tua ludo. Esas tu qua trahizas. La Ombro 
nun mortinta, tu deziras semblar ke tu 
odias lu. Forsan tu opinionas ke kelka pafi 
audita esus bona. Tu volas fushar la ludo, 
ka ne?” 

“Me dicas vere, Mayoro”—la voco di 
Fureto protestis—“tu eroras pri me. Me—me 
ne darfis dicar to quon me dicis. Tu—tu es 
justa, Mayoro!” 

l senkurajeskis avan lindignoza 
regardego di Mayoro. Lore venis konkurso, 
e Mayoro pruvis sua superioreso. Ita abrupt 
akuzaji naskis pro la habileso di La Ombro; 

ma ye la krizo, la du kombatanti esis ne- 
egala. Fureto koaktesis cedar su. 

“Nulo plusa de tu!” grunis Mayoro. 

“Oke, Mayoro, oke,” pledis Fureto. “Me 
regretas, Mayoro. Obliviez ol, ka ne?” 

Mayoro havante l’elektrala torcho en sua 
sinistra manuo ektiris per sua dextra 
manuo sua revolvero. Il apuntis per la 
pafilo la korpo sur la pavimento e 
signifikante gesti. 

“Me pafos,” il kolde deklaris. “Se necese, 
me donos a ta kerlo omna kugli bezonata. 
Tu facos to quon me dicos, e tu prizos ol. 
Me vartas Buchanto. Ka tu komprenas?” 

Fureto afirmis per kapsigno. 

“Enposhigez tua pafilo,” imperis Mayoro. 

Fureto enposhigis la revolvero. Il apogis 
su an la muro e krucumis la brakii sub sua 
ronda shultri. 

Il perdis omna sua rodomontajo. Lore 
ilua granda sucio esis evitar la regardo di 
Mayoro. Mayoro ridis vidante la forturno di 
ta furtem okuli. Il montrabis sua autoritato. 
Sedicio esis vinkita. 

Mayoro abasis sua pafilo. La ceno 
similesis pikturo. Fureto, kapo fortunita, 
esis an la muro, brakii ankore krucumita. 

Mayoro similesis venjo-statuo. Torcho en 
la sinistra manuo—pafilo en la dextra—la du 


viri ne movis. La senmova korpo jacis sur la 
pavimento, sternita ye la pedi di Mayoro. 
La manuo di Mayoro tenante la pafilo esis 
direte super olu. 

Kolda silenco regnis. Mayoro spektis 
Fureto, qua furteme cirkumregardis. Lore 
esis neperceptata movo. Lente, per stranj 
esforco, la dextra manuo di La Ombro 
movas! 


ADSUPRE OL VENIS, quale se nur ol havis 
vivo. Reptante quale ento ne ligita al apuda 
korpo, la manuo plu alte acensis til ke la 
gantizita fingri esis tri centimetri for la 
revolvero di Mayoro. 

La manuo ibe pauzis quaze serchar 
forteso por grand esforco. Lore, kande 
Mayoro alejeskis la tenseso per turnar de 
Fureto, la nigre gantizita manuo agis. 

La fingri kaptis la revolvero dum ke la 
manuo adinfre ocilis. La subita movo 
surprizis Mayoro. La revolvero esis tranita 
de ilua teno. 

Per frenezioza, tresayigita klamo, Mayoro 
turnis su, e sua torcho revelis l'agado sur la 
pavimento. La Ombro rulis adsur sua dorso, 
manuo tenante la brilanta revolvero an la 
fusil-tubo. Lua korpo tremis kande lua pezo 
falis adsur la kripligita sinistra shultro. 

Astonanta pulso por vivo! Ma pulso qua 
povas apene sucesar. 

La vizajo di La Ombro turnesis adsupre; 
ma la chapelego, tirita til lokuli, ankore 
celis la traiti sub la rebordo. Lua sinistra 
brakio, tote senpova, faldesis sub lua 
sternita formo. Lua dextra manuo tenis la 
revolvero—per la nejust extremajo. 

Mayoro, quankam senarma, havis 
Pavantajo e komprenis lo. La Ombro, 
sternita, vundita, ne povas vinkar. 

La Ombro rulis for de un metro; ma la 
spaco esis kurta, e Mayoro extensis un 
manuo por la pafilo dum saltar adavane. 
Omno favoris ilu—se il traktabus irgu 
ecepte La Ombro. Nam, malgre lua febleso e 
la fakto ke lu povas nek staceskar nek uzar 
la amba manui, La Ombro esis kapabla 
traktar ta krizo. 

Samtempe kam la salto di Mayoro, la 
dextra manuo di La Ombro rapide tordesis. 
La pafilo turnesis retroe en lua manuo. La 
pafilo-boko ocilesis vers Mayoro, e la 
manuo di La Ombro sizis la mancho. Lua 
extensata fingro esis pronta sur la 
destensilo. 

Neta jonglo facita dum fraciono di 
sekundo! La pafilo sekure falante en la 
manuo di La Ombro, la fingri di Mayoro 

arivis. Oli klozis sur la fusil-tubo dil 
revolvero kande La Ombro presis la 
destensilo. La formo di Mayoro duris saltar 
adavane al pavimento trans la korpo di La 
Ombro. 

L'elektrala torcho glitis ek la mortanta 
teno di Mayoro. Ol kliktis adsur la petra 
pavimento e brilante jacis, vane turnita de 
ta astonanta ago-ceno. 

La momento di la korpo di Mayoro 
kaptabis la brakio di La Ombro, ma ta 
brakio liberigis su. Nun lu konkursis kontre 
Fureto. 

Ye l'instanto audinte la pafo, la homo 
havanta ronda shultri komprenis. Ilua 
brakii esis krucumita ed ilua revolvero esis 
en la posho. Ma Fureto, retroirante alonge 
la koridoro, rapide ektiris sua armo. Il 
unesme pafis. 

Pose sequis rapida, stranja duelo en 
obskureso, l'akut aboyo dil revolveri ekis 
simile a la mujo di kanoni. Fureto pafis 
adinfre, vers la pavimento, ye formo 
nevidebla. 

La Ombro, plata sur la pavimento, havis 
kelka protekto da la kadavro di Mayoro. 
Fureto blotisis en l’obskureso, nur la flagreti 
dil revolvero montris ilua loko. 

Rapida, reciproka pafi—kugli omnaloke 
rikochis. Fureto, sovaja, ecitata; La Ombro, 
kombatante, febleskante, de poziciono qua 
jenis lua apunto. 

L'akuta mujo finis per grand explozo 
kande amba revolveri samtempe aboyis. 
Lore nur babilant eki resonis tra la longa 
koridoro e finis kom fantomatra sono del 
fora muro—reflekteto dil du pafi. 


SILENCO REGNIS. Nulu movis en ta 
koridoro di morto. L'eletrala torcho jetis 
longa strii alonge la pavimento e la muri. 
Nulu parolis—ne mem susuro ruptis la 
silenco. 

Lore venis nelauta, trananta sono. Ulu 
reptis vers la torcho. Fingri klozis su cirkum 
la mancho dil elektrala torcho. Formo, 
staceskante avan la muro, jetis enorma 
silueto, shancelante trasita da reflektita 
brilego, pro ke la torcho turnesis al 
pavimento. 

La Ombro rivivigas! 

Judiciisto e Mayoro supozabis ke lu esas 
mortinta. Nur Fureto dubitis. La pafo di 
Judiciisto ya facabis kruela laboro; ma ol ne 
mortigabis. 

La longa falo kapavane del eskalero 
stuporabis La Ombro. Nur la protekto dil 

chapelego shirmis kontre la lasta frapo, 
kande la kapo sub ol frapegis la bazo dil 
eskalero. 

La Ombro rikoncieskis sur la pavimento 
dil koridoro. Tacante e senmove, lu restis 
ibe til oportunaĵo venis. Lore, per rapida 
konflikto, lu impedabis sua enemiki. 

Fureto esabis justa pri un kozo. La dikeso 
dil petra barili suficis retenar omna bruiso 
en la koridoro. 

Lo esis fortunoza por La Ombro. Se 
Buchanto enirabus respondante la pafi, La 
Ombro forsan ne esabus kapable traktar 
triesma enemiko. 

Mem lore, triumfante, La Ombro esis en 
mala stando. Lu ne esis vundita dal kugli di 
Fureto; ma la pafo di Judiciisto kauzabis 
serioza vunduro. 

Febligita da sango-manko, e da 
superhomal esforco, La Ombro preske 
sukombis. Lu subkurveskis dum irar alonge 
la koridoro. Lua ped-pazi faletis. Lu falis 
adsur sua genui. 

La torcho faliis. Feble reptante tra 
Pobskureso, La Ombro esforcis atingar la 
termino dil koridoro. Metrope lu progresis, 
tempope repozis ante rikomencar. 

Tandem lu itere staceskis e necerte 
avancis. L'esforco spensis lua forteso. Per 

finala spasmatra esforco, La Ombro 
proximeskis al muro ye la termino dil 
koridoro, e falis. 

Lu falegis al pavimento e senmove jacis. 
Omno esis obskura e silencoza tra la paso- 
voyo. 

La Ombro jacis tam senmove kam la du 
mortintuli. Lu esforcis ekirar ta vultizita 
koridoro di morto, ma faliis. 

Ka La Ombro vivas—o ka lu mortas? 


La Ombro tordis su ... la pafilo turnesis retroe en lua 
manuo ... la pafilo-boko ocilesis ... lua extensata 
fingro esis pronta sur la destensilo... 

CHAPITRO XIX. 


BUCHANTO ENIRAS. 


STACANTE ye l'apertita pordo qua duktas al 
stradeto, Diakono direktis la charjo di sarki 
aden un del furgoni di Harvey Bronlon. 

Quar homi laboris. Li portabis de infre la 
sarki ed amasigabis oli en la stradeto. Lore 
la tasko preske kompletigesis. Nur du longa 
buxi restis. 

“Pozez olti en la funero-charo,” imperis 
Diakono. “Me expektis ke la furgono ne 
povas kontenar omni.” La homi obediis. 

Dum ke la laboristi tale okupesis, 
Diakono iris del avana pordo e pazis aden 
la funero-salono. 

“Buchanto,” il susuris. 

La granda viro avancis tra l'obskura 
chambro. 

“Me veturiros adche Bronlon,” deklaris 
Diakono per nelauta voco. “Me sequos la 
furgono per la funero-charo. Tam balde 

kam ni departas, irez ed informez Mayoro e 
Fureto.” 

“Bone,” replikis Buchanto. “Ma me 
sucias, Diakono, ke tu sole veturiras. Quale 
se——” 

“Ne esez fola, Buchanto. Ica veturiro es 
nulo. Mustas semblar legitime. Ka semblus 
komprenebla—” Diakono divenis sarkasma 
—“se tu veturirus per funero-charo? 

“Tu savas ke nulo posible fushesos. Ta 
homi ne komprenas to quon li portas. Ta 
sarko-kovrilo es tante forte klozita, on 
bezonos fer-levero por apertar oli. Ne 
anxiez. Judiciisto havos olti ante un duimo 
di horo. Tua tasko es forglitar kun l'altri. 
Certigez ke la pordo restas klefklozita. Me 
nun klefklozas ol.” 

“Oke. Me balde rividos tu.” 

“Tu ne rividos me. Me ne konocas tu. 
Restez che tua gicheto, e me restos kom 
funeristo.” 

Per lo Diakono foriris. Buchanto audis ke 
la pordo klozesas dop ilu. Askoltante, la 
granda viro audis la bruiso dil furgono 
forveturanta; lore sequis la funero-charo. 
Buchanto iris vers l'eskalero. 

Il pauzis instantale en la tenebroza 
depozeyo di mortinti. Buchanto ridetis 
regardegante la minigit amaso de antiqua 

sarki. Sagac ideo, la canoktala kargajo. Ilti 
esas inteligenta—Judiciisto, Diakono, e 
Mayoro. 

Buchanto opinionis ke il e Fureto esas 
fortunoza ligir su a tala grupo. Diferante de 
Fureto, il nultempe deziris agar segun sua 
propra inicio. Buchanto esis kontenta 
sequar ed obediar. 

Savante ke Mayoro e Fureto vartas, 
Buchanto hastoze apertis la panelo e 
forpulsis la glitanta petra barilo dop olu. 
Ilua elektrala torcho esis en la manuo. Ilua 
revolvero esis en la posho. 

La torcho bezonesis, nam la koridoro esis 
obskura. Ma ante ke Buchanto pulsis la 
butono, il pauzis e flaris en l’obskureso. Ilua 
nazo rikonocis la pikant odoro di fusil- 
pulvero. 


PAZANTE AVANE aden l'obskureso, la pedo 
di Buchanto butis formo. Il rapide 
enswichis l'elektrala torcho, olua radii 
lumizis nigre vestizita figuro sternita sur la 
pavimento dil koridoro. 

La deskovrajo astonis Buchanto. Ol esis 
tote ne-expektita ed il tote ne komprenis. Il 
supozis ke ol esas o Mayoro o Fureto. 

Il inklinis su super la sternita formo e 
decidis ke ol esas kadavro. Kad il devas 


210 


avancar—kad il devas restar? Buchanto 
decidis ke il devas restar. Il sizis la korpo e 
tranis ol retroe tra la panelo til ke il atingis 
la pavimento dil depozeyo di mortinti. 

Ibe Buchanto dolce pozis la korpo adsur 
la pavimento. Il sorgeme rulis la korpo 
adsur olua dorso. Il fortiris la chapelego. 

Ilta esis nek Mayoro nek Fureto. Yen 
severa, kalma vizajo—vizajo qua montris 
morto. Buchanto lumizis ol per la torcho. Il 
remarkis ke la vizajo esis maskilatra, 
travestio semblante artificale aplikata. Ol 
esis blanka e vaxatra. 

Buchanto esis certa ke ta deskovrajo esas 
mortinta. Il pozis la lumizilo adproxim la 
palpebri. 

l ne povis komprenar quale ta 
nekonocato enirabis la sekreta koridoro. Il 
deziris ke Diakono asistez por dicar to 
facenda. Nu, Mayoro komprenos. Il mustas 
hastar por trovar Mayoro. 

Buchanto eniris la koridoro ma hezitis 
avancar. Quankam il esis certa ke la korpo 
esas mortinta, ne esus bona livar ol ibe se 
posible. Buchanto nelaute klamis alonge la 
silencoza koridoro. Ilua klamo retrovenis— 
susurat eko. 

La lumizilo di Buchanto turnesis vers 
l’altra termino dil paso-voyo. For en ta 


obskureso la granda viro imaginis vidar ulu 
ibe jacanta. Il marchis adavane direte trans 
la loko ube jacabis la nigre vestizita formo. 

Il pazis ne plu kam tri centimetri de 
revolvero qua jacis sur la pavimento. 
Buchanto ne antee observis olu; nam ol 
esabis sub la trovita korpo. Il ankore ne 
vidis olu, pro atenco deturnita al fora 
extremajo dil koridoro. 

Revolvero ektirite, Buchanto avancis. Il 
pluproximeskis al termino dil koridoro. Il 
trovis la formi di du viri, un jacanta sur la 
flanko, l’altra jacanta sur la dorso. 

Astonat anhelo venis ek la labii di 
Buchanto. Mayoro e Fureto—mortinta! 

Buchanto esis tote konfuzigita. Il blotisis 
ed exploris amba kadavri. Li esabis 
mortigita. Anke Paltru. Nulu altra esis en la 
koridoro ecepte Buchanto ipsa. 

Triopla pafo-lukto per qua omnu 
mortigesis! Ta explikajo eniris la cerebro di 
Buchanto. Lente il riganis raciono ed 
intelektis ke esus saja retroirar ed explorar 
la triesma kadavro. 


ITERE EN LA DEPOZEYO DI MORTINTI, ta 
vaxatra vizajo ankore turnesis al plafono, 
quale Buchanto livabis olu. Lore la palpebri 
lente apertesis. L'okuli di La Ombro rekte 

adsupre regardegis. La kapo komencis 
movar. 

Lua sensi vekigita dal trano di sua korpo 
e la brilanta lumo quan Buchanto flagrabis 
avan lua okuli, La Ombro rikoncieskis; ma 
til ta instanto lu restabis en stuporo. 

Lore lu rikonocis la cirkumajo. Lu movis 
sua korpo adsinistre e pauzis, senexpresa 
dum ke sua korpo turnis su sur la ne-utila 
sinistra brakio e shultro. 

Per esforco La Ombro movis addextre. Lu 
sucesis subtenar su per sua dextra brakio; 
lore lu genupozis. Lu regardegis la mi- 
apertita panelo. 

Ulu enirabis la koridoro e portabis lu 
adhike. Ta enemiko esas nun en la 
koridoro. Febligita e senarma, La Ombro ne 
povis retretar. 

Klaudikante reptante, lu iris al panelo por 
klozar olu. Ibe lu hezitis ed askoltis; pose lu 
regardis tra l'aperturo. 

Fore lu vidis la flagreto dil lumizilo, e 
savis ke irge qua esas en la paso-voyo esas 
ye la fora termino. La lumo del depozeyo di 
mortinti jetis longa, febla radii aden la plu 
proxima termino dil koridoro, e ye la bordo 
di ta febla lumo-radio ulo cintilifis—apene 
videbla, ma sat videbla por lurar l’atenco dil 
akut okuli di La Ombro. 

Revolvero! La revolvero arachata de 
Mayoro, pose faligita kande lu 
senkoncieskis. Vidar larmo igis l'okuli di 
La Ombro cintilifar. 

Ta severa homo finigis danjero per 
afrontar olu. Quankam tante febla, lu 
projetis. Lu tranis su tra la panelo e sternis 
su en la koridoro. 

Buchanto rivenis. La pezoza pazi dil viro 
ekis alonge la paso-voyo. Ilua lumizilo brilis 
tasinse. Ol esis fora de plura metri, ma 
pluproximeskis. 

Per rinovigit esforco, La Ombro tranis su 
adavane, rezolveme iris vers ta revolvero 
tante proxima, ma tante fora. 

La lumizilo di Buchanto revelis ilu. 
Blasfemo resonis en la paso-voyo. La pezoz 
pedpazi plurapideskis, e pafo detonis. 
Buchanto hastis vers La Ombro, venante 
pafis. La pafo-disto esis longa. La kuglo 
faliis. 

Buchanto pauzis por itere pafar. Cafoye il 
apene faliis. La kuglo frapis la pavimento 
apud la korpo di La Ombro e rikochis del 
levita panelo. 

La Ombro ne hezitis. Adavane reptante, 
lu sternis su kande Buchanto, itere kurante, 
triesmafoye pafis. 

Ol esis tro alta de nur centimetri. La 
sternigo di La Ombro salvabis lu. La kuglo 
siflis super lua kapo. 

Ma La Ombro ne sternigis su pro timo pri 
Buchanto. To esis lua ultima grand esforco 
atingar la revolvero. Ol sucesis. L'extensata 
manuo di La Ombro sizis la mancho dil 
pafilo. 

Buchanto vidis la manuo tastante por 
larmo. Il kuris adavane, fora de duadek 
metri, la torcho brilis quale grandega treno- 
lumizilo, ilua revolvero ociligesis aden 
posturo por certa pafo ye proxima porteo. 

La manuo di La Ombro subite levesis, 
olua forteso astonante rekuperata. La nigra 
fingro presis la destensilo. 

Detono resonis. La pafo apuntesis direte 
la brileganta lumo. Buchanto saltis adavane 
e falis, la torcho flugis fore avan ilu. 

La fingro di La Ombro itere presis la 
destensilo. La perkutilo kliktis Nur un 
kuglo restabis del lukto kontre Mayoro e 
Fureto. La lasta kuglo esabis uzita! 

Pluse, la forteso di La Ombro esis 
exhaustita. Lua manuo falis adsur la 
pavimento. Buchanto bramis quale vundita 
bovulo. Il trifoye pafis aden l’obskureso. 
Esis nula respondo. Buchanto esis sur sua 
manui e genui, apogis su an la muro, 

obliviis l'agonio del vunduro en sua flanko 
pro sua frenezioza deziro mortigar ta 
enemiko qua vundabis ilu. 

Lore la granda viro haltis. Il havis nur un 
kuglo restanta en la revolvero. Il bone uzos 
olu. 

Shancelante alonge la muro, Buchanto 
pluproximeskis a sua senpov enemiko. Il 
venis al elektrala torcho. Il blotisis por 
prenar olu, e falis. Il sternis su sur la 
pavimento ed agonioze rulis. Rezolveme, il 
sucesis genupozar, quankam il ne povis 
staceskar. 


LA LABII DI BUCHANTO makulizesis per 
sango. Il barbuliis, tusis. Il lumizis la 
sternita nigra formo, fora de sep metri, 
l’extensata manuo feble movanta. 

La Ombro esforcis staceskar. Lu faligis la 
revolvero. 

Buchanto reptis adavane. Il riskus nulo. 
Ta vunduro febligis ilu, ton il savis. Il 
deziris plu proxima porteo, certa porteo por 
finigar la vivo di ta enemiko. Furio luktis 
kontre agonio dum ke  Buchanto 
pluproximeskis a La Ombro. 

Buchanto levis sua pafilo por pafar. Il 
fermigis su sur sua genui, la lumizilo en la 

sinistra manuo, la fingro dil dextra manuo 
sur la destensilo, pronta por certe pafar. 

La du homi distas l'una del altra per ne 
plu kam tri metri. La Ombro doloroze levis 
su. Buchanto necerte shancelis. Subite, 
teroriganta, tusanta anhelo ekiris ilu. Ilua 
guturo esis plenigita da subita sango-fluo. 
Per ultima anhelo, Buchanto krulis adlatere 
e falis mortinte. 

L'ultima pafo di La Ombro sucesabis. 
Mortale vundita, Buchanto ne komprenabis 
la graveso dil vunduro. Il penoze avancabis, 
suportata da furioza deziro por venjo. Lore 
il esis mortinta, quale Mayoro e Fureto. Il 
ne travivabis sat longe por pafar Puna 
restanta kuglo. 

L'elektrala torcho sur la pavimento jetis 
longa, tordita radii vers la panelo ye la 
termino dil paso-voyo. Ta lumo montris La 
Ombro subtenanta su an la muro per sua 
sana dextra manuo. 

Penoze, La Ombro atingis la panelo e 
reptis aden la tenebroza depozeyo di 
mortinti. Lu levis su apud l'amaso de sarki. 
Per stranja, nestabila pazi, la nigre vestizita 
homo fatigite shancelis vers l'eskalero, lua 
fortega spirito adavane pulsante lu. 

Dufoye desarmigita e  livita kom 
mortinto, La Ombro, super-enemiko di 
krimino, mortigabis ti qui volis mortigar lu! 

CHAPITRO XX. 


DIAKONO RECEVAS KOMANDO. 


QUAR VIRI sidis en komfortoza fumo- 
chambro e fumis sigari. Harvey Bronlon 
gastigis David Traver, prezidanto dil 
Middletown Trust-kompanio, la urbestro, e 
statal oficiro. 

La financal aferi di Middletown esis la 
diskuto-temo. Judiciisto, per sua maxim 
konvinkanta maniero, parolabis pri la 
granda laboro facata dal banko. L'altri 
aprobante askoltis. 

Middletown dependas de olua Trust- 
kompanio, dicis urbestro. La statal oficiro 
emfazis la bezono salvar la ruino dil 
Distrikto-Nacionala Banko, por l'avantajo 
dil vicina vilaji. 

“Supozez,” kalme dicis Judiciisto, “ke ni 
quik komencez per fondar acesora kontori. 
Nun oli nur bezonas servar nia propra 

depozanti lokizita exter Middletown ipsa. 
Me voluntante facos ta tasko.” 

“Ecelante,” dicis la statal oficiro. 

“Do vu darfas anuncar lo,” dicis 
Judiciisto. “Lundie me intencas 
plugrandigar nia nuna organizuro per nova 
employati. Me preferas, tamen, evitar 
engajar ti qui laboris che la Distrikto- 
Nacionala. Quankam Hubert Salisbury esas 
sendubite ta qua responsas la furtaji de ta 
institucuro, nihilominus, esus plu bona 
krear tote nova stabo kam engajar irgu 
asociita al faliinta banko.” 

“Me konkordas kun vu, sioro Traver,” 
dicis Bronlon. 

“Quale vu aranjos lo?” questionis 
Purbestro. 

“Mea kasisto e mea du bank-komizi esas 
kapabla, fidinda homi,” respondis Judiciisto. 
“Me prenos li de lia nuna taski e sendos li 
por surveyar. Me intencas trusar mea 
maniki, siori, e me ipsa facos la laboro di 
kasisto. Me ja selektis ula homi del kleriko- 
stabo quin me darfas instalar kom kapabla 
bank-komizi.” 

“Irge quon vu sugestas, sioro Traver,” 
dicis la statal oficiro. “Ni tote fidas a vua 
judiko. Vu parolas pri tusar vua maniki. Vu 
ja facis lo. Vua servo dum ica krizo esis 

marveloza. La havaji dil Trust-kompanio — 
semblante ne-exhaustebla — suportas 
konfido. La tota distrikto debas gratitudo a 
vu——” 

La parolanto haltis dum ke servisto 
eniris. La homo regardis Bronlon, qua 
demandis expliko. 

“Sioro Best arivas, sioro,” anuncis la 
lakeo. “Il venas kun la furgono, ed omno 
deskargesis segun vua instrukto. Lu 
questionas, ka vu deziras vidar il——” 

“Ka Best?” Bronlon ridis. “Dicez ke lu 
enirez.” 

Il turnis su al altri. 

“Best esas la funeristo,” il dicis. “Tre 
entraprezema kerlo. Lu kompris nova stoko 
de sarki ed engrose vendas l'ekmoda sarki. 
Me kompris multa de oli. Ni havas nia 
propra funero-afero en la vilajo ube habitas 
la fabrikisti. Me intencas transdonar la sarki 
al direktanto. Nur un de la multa provizuri 
quin me sencese facas. Funeri esas 
regretinda, ma omnakaze eventas.” 

Diakono, kun solena mieno, aparis ye la 
pordo e taceme reverencis ad Harvey 
Bronlon per komplezachema maniero. 

“Enirez, sioro Best,” dicis Bronlon. 


Sen staceskar, il introduktis Diakono al 
gasti. La funeristo presis manui. Venante a 
Judiciisto, il salutis tre jentile. 

“Ha, sioro Traver,” il dicis. “Me presis 
vua manuo ye la festino, kelka nokti ante 
nun. Me joyas itere renkontrar vu. Multe 
joyas. Vu facas multo por Middletown.” 

Judiciisto gestis dum  komplezante 
ridetar. Diakono remarkis olu. Il savis, ke ol 
signifikas ke il restez vartante extere. 

Pos l’ekiro di Diakono esis kurta silenco. 
Lore Judiciisto rimemoris ke il neglijabis 
telefonar. Il exkuzis su e departis. 

“Ka vi remarkis ta kerlo Best?” questionis 
Purbestro. “L'expresuro kande lu presis la 
manuo di sioro Traver? On ne expektas ke 
funeristo havez multa sentimento. Ma lu 
havas admiro por David Traver, quale ni 
omna. Bonega homo, siori, bonega homo! 
Grand avantajo por Middletown!” 


EXTERE, ye la portiko, Diakono vartis. La 
furgono esis forsendita. La funero-charo 
infre garesis. Judiciisto pazis aden 
l’obskureso e presis la brakio di Diakono. 

“Ka tu vidis Mayoro o Fureto?” il nelaute 
questionis. “Ante irar?” 

“No,” nelaute respondis Diakono. “Me 
livis ibe Buchanto.” 

“To es bona,” dicis Judiciisto. “Li riskis 
danjero canokte. Li kaptesis da La Ombro.” 

Malgre su, Diakono ne povis represar 
tresayigita klameto. 

“Me esis ibe,” Judiciisto duris dicar, la 
voco preske ne-audebla. “Me mortigis la 
hundacho per un pafo. Fortunoze, nulo 
audesis. Mayoro e Fureto fortranis lu—aden 
la paso-voyo.” 

“Li ne venis a me——” 

“Pro ke me dicis ke li vartez Buchanto.” 

“Ha, to explikas.” 

“Qua instrukto tu donis a Buchanto?” 

“Me dicis ke lu livez kun Mayoro e 
Fureto.” 

“Bonege! Mayoro certigos ke omno es 
bona. Lu pozos la kadavro ed un del sarki. 
Esas tua tasko forigar ol.” 

“Lundie,” replikis Diakono. “Me facos lo 
morge, Judiciisto. Me ne volas itere enirar 
canokte. Fidez a me. Me inventos skemo 
ante lundio-matino. 

“Tu audos de me morge nokte,” dicis 
Judiciisto. “Me voyajos kun Bronlon 
matine. O tu o me audos de Mayoro, 
omnakaze.” 

“Me exploros extere pos garir la funero- 
charo,” deklaris Diakono. “Ma esus mala 

itere enirar canokte, precipue pro ke es 
nulo facebla canokte.” 

“Anke preterpasez la banko,” sugestis 
Judiciisto. “Kontrolez ke omno standas 
tranquile. Telefonez a me se tu remarkas 
irgo suspektinda.” 

Il amikale frapetis la dorso di Diakono e 
kalme ri-eniris la domo. Kande Judiciisto 
atingis la fumo-chambro, Bronlon e la gasti 
vartis ilua riveno. 

“Pri quon ni konversis?” questionis 
urbestro, avida rikomencar la temo dil 
interruptita konverso. 

“Ni parolis pri sarki, ridetante dicis 
Judiciisto. 

Harvey Bronlon ridis. 

“Ante ke vu iros, sioro Traver,” il dicis, 
“me deziras montrar a vu ta magazino sub 
mea gareyo, ube li pozis ta sarki. Vu 
admiros olu. Ol similesas la seifo di banko.” 

“Me joyos vidar olu,” dicis Judiciisto. 

La financala konverso rikomencis. 
Judiciisto expresis intereso, ma ilua penso 
esis fora. Il savis ke Diakono darfas 
telefonar ad il hike sen risko, e ne hezitos 
facar lo. 

La minuti pasis e Judiciisto sentis su plu 
kontenta. La quar serveri laborante, nula 
novajo esas la maxim bona novajo. La 

telefonilo en l’extera koridoro ne sonis. 
Judiciisto, konvinkita ke il mortigabis La 
Ombro, esis kontenta pro la fakto ke la 
restanta laboro esos triviala. 

Il savis ke il darfas fidar a Mayoro. Do la 
forigo dil kadavro di La Ombro esas nur 
rutinala. L'unika posibla danjero—ed ol esas 
neprobabla—esis la mikra posibleso ke la 
pafo en la banko kauzus ul ajornit alarmo. 

Ma ta posibleso esis sempre min 
probabla. Diakono ante lore esas en la 
vicineyo, ed il esas l'ideala homo por 
explorar la situeso. Mayoro, Fureto, e 
Buchanto esis instruktata celar su dum la 
restajo dil nokto. Ma Diakono povas 
segunvole flanar tra la stradi di 
Middletown. 

Do l’absenteso di raporto kurajigis. 
Judiciisto obliviis sua mikra anxio e direktis 
sua penso al temo nun diskutata. 

Judiciisto imaginis ke Diakono, metodoza 
e neremarkinda, flanis la stradi cirkum la 
banko. Ta imaginala pikturo esis tre justa. 


DIAKONO rivenis del gareyo ube il livabis 
la veturisto dil funero-charo. Il preterpasis 
la strad-angulo ube la Distrikto-Nacionala 
Banko stacis triste abandonite. Il haltis por 

acendar sigaro exter la Middletown Trust- 
kompanio. 

Ilua sagac okuli regardis tra l'obskureso 
vers la lateral enireyo. Ilua serchanta 
regardo levesis vers la supra fenestri dil 
banko-chambro. 

Omno tranquila. Nula lumo-flagreto. 

Diakono adavane flanis; il flanis al fasado 
di sua propra establisuro, e vidis ke omno 
standas bone. Vidante nulu, il flanis al 
laterala pordo tra qua il instruktabis ke 
l'altri ekirez. La pordo klefklozesis. 

Diakono pensis pri komunikar kun 
Mayoro; ma ta pruvo suficis por ilu. Un 
regulo dil Kin Kameleoni esis evitar 
nenecesa komuniko. Canokte de omna 
nokti, ta regulo esis saja. 

Itere an la strado, Diakono regardetis la 
silencoz edifico. Lore il formarchis, iris 
alonge la strado vers apartamentaro ube il 
lojis en chambraro. 

Il imaginis l'eventi di ca vespero. Mayoro 
parolabis pri la nekonocata minaco nomita 
La Ombro. Kune, li kurioze pripensis olu. 
Dum ke li pensis, Judiciisto preparabis su. Il 
asistabis por renkontrar La Ombro—por 
finigar la minaco per un bona pafo. 

La Ombro esis mortinta! La granda 
laboro esis finigita! La labori dil Kin 

Kameleoni atingabis la dezirata kolmo. 
Diakono per atencem inspekto pruvis ke 
omno standas bone. La viro havanta solena 
vizajo gratulis su. 

Ma Diakono inspektabis nur edifici. Ilua 
akut okuli ignorabis la sulo sub ilua pedi. 

Sur la trotuaro avan la funero-edifico esis 
traco di pruvo quan il ne remarkabis. 

Un makulo de sango—duesma kelke plu 
adavane—triesma qua brilis en la lumo di 
strado-lampo trans la strado del funero- 
edifico. Quaresma—kinesma—sisesma—ibe 
la trako finis. 

Ta marki trasis l'unesma etapi dil voyeto 
uzata da La Ombro. 

CHAPITRO XXI. 


LA SIMBOLO DI LA OMBRO. 


MARTA DELMAR tanokte esis itere sola. El 
kustumabis su a solitareso. De pos ke elua 
vivo esis tormentata da chagreno, el 
instintale evitis kompaneso. 

Nur unfoye el deskargabis sua desquieta 
pensaji; hiere nokte el parolabis a La 
Ombro e ganabis nov espero de lua forteso. 

La Ombro iris; ma lua departo livis Marta 
Delmar konfidema ke ta nov amiko sucesos 
desintrikar la misterio pri la morto di elua 
patro e la aresto di Hubert Salisbury. 

La Ombro dicis ke lu rivenos. Marta 
pensis: ka lu rivenos canokte? 

Ne ja esis noktomezo, ed ulmaniere 
Marta ligis ta mistikala horo al fantomatra 
figuro di La Ombro. El rezolvis vartar til 
longe pos noktomezo, kaze ke lu venos. 

L'intuico di Marta dicis ke profunda 
konspiro eventas hike en Middletown. 

Danjeroza komplotanti laboras. Kontre li 
stacas un sola homo, La Ombro. 

Quankam Marta havis nula definit ideo 
pri qui esas l'enemiki, el komprenis ke lia 
resursi esas imensa. Til nun, li sucesas per 
lia skemi. 

El savis ke nur sekreteso povas sapar ta 
perfida, danjeroza komplotanti. Do La 
Ombro ne darfas esperar por helpo de irgu 
en Middletown, ecepte el ipsa. Revelinte lua 
celita manuo, l'avantajo esos kun l'enemiki. 

Qui esas l'enemiki? Nur La Ombro savis. 
Omna homi en Middletown semblis 
enemikal a Marta, ma el savis ke elua multa 
olima amiki esis influata nur da popular 
opiniono. 

Malgre grand esforco, el ne povis indikar 
ti qui responsas. El fole rekursabis a 
nekonocat enemiki. To incitabis moko. 

Ma to anke incitabis La Ombro! De pos ta 
stranja renkontro kun la nigre vestizita 
fantomo, Marta retenis sua konfido, ed en 
elua mento brulis omna detalo di ta 
memorinda interviuvo e fantastika e reala. 

Esis stranja, pensis la yunino, quale La 
Ombro arivis e departis tanokte, apertante e 
klozante la pezoz avana pordo malgre la 
forta seruri qui baras olu. La pensajo ipsa 
pri la misterioza vizito plenigis el per 

respektego. Marta regardetis la pordo dil 
chambro, mi-expektante vidar La Ombro 
ibe. 


DUM KE LA YUNINO regardegis l'obskura 
koridoro, elua nervi esis tensata, ed l’oreli 
esis tam alerta kam l'okuli. El imaginis ke el 
audas soneto del infra etajo. El atenceme 
askoltis, tandem decidis ke elua imagino 
trompas elu. 

Lore venis plusa bruiseto qua konvinkis 
el ke l'unesma konjekto esas justa. Ol esis 
la sono di ulo qua matide falas adsur la 
pavimento. Ol semblis venar del eskalero. 

Audacoze, Marta staceskis e marchis 
aden la supra koridoro. Elua kordio rapide 
batis proximeskante al eskalero. El regardis 
alonge la gradi e stacis quaze petrigita da 
instantala timo. 

Krumplata figuro jacis sur l'eskalero, 
kelka gradi del teral etajo. La vizajo turnesis 
adinfre, la dextra manuo extensesis quale se 
la blanka manuo esforcabis sizar la 
pasamano por evitar falar. 

Dum instanto la yunino anxiis; lore el 
komprenis ke ta korpo esas senpova. Ol 
jacis tam senmove kam mortinto. Ol portis 
nek mantelo nek chapelo; la nigra vestaro 
igis ol semblar blotisant amaso. La grize 

strizita hararo esis l'unika kontrasto al 
obskur aspekto. 

Marta decensis l'eskalero. El kompatante 
regardis l'intruzanto. Atingante lua flanko, 
el vidis ke lu esas senkoncia. El pozis sua 
manui adsur lua korpo, e quik remarkis la 
vunduro en lua sinistra shultro. L'obskura 
surtuto dil homo esis trempita per sango. 

La yunino kelke movis la korpo. La 
sinistra brakio glitis e pendis sur la gradi. 
Marta audis kliketo kande la laxa manuo 
falis adsur la grado. 

El tushis la manuo, ed elua okuli larje 
apertesis. Lente, penseme, el levis la manuo 
aden la lumo. 

Sur un fingro esis la brilanta gemo qua 
brulis en elua memoro. Mem en la febla 
lumo, l’intensa girasolo brilis per fantastika, 
chanjanta kolori. La simbolo di La Ombro! 

Lu esas La Ombro! 

Lu vundesis, e lu preske mortas. Lu venis 
ad elu por helpo. Quon el povis facar? 

Subita ideo venis al yunino. El komprenis 
ke l'intenco di La Ombro esabis atingar elua 
chambro, montrar ad el la rimemorata 
juvelo, dicar quale el povas helpar. Lu 
venabis, ne kom misterioza formo, ma kom 
homo havanta griza hararo. 


La Ombro pleis rolo, ed esis probabla ke 
lu havas ul indentifiko-signo. La yunino 
exploris la poshi dil surtuto dil homo. Ibe el 
deskovris mikra vizitkartuyo. El ektiris ol e 
trovis ke ol kontenas amaso de grabita 
karti. La maxim supra karto havis la nomo: 


HENRY ARNAUD 


La mento dil yunino rapide laboris. La 
servistino esas en la domo ye la triesma 
etajo. Lu esez plu tarde advokata. La 
veturisto ne plus asistas. Lu demisionabis 
su casemane, ica dio esis la lasta dio di lua 
employo. Marta savis ke el darfas fidar al 
servistino. Ma mediko bezonesas. 

El pensis pri doktoro Joseph Merritt, la 
familiala mediko. Lu esabis absenta de 
Middletown dum la morto di elua patro. 

Lu esis un de ta kelki qui telefonabis por 
kondolacar, pos lua riveno a Middletown, 
kande Marta experiencis l'unesma bitra 
etapi di social ostracismo. 

El dankabis doktoro Merritt pro lua 
benigneso; ma elua fiereso e bitreso 
restriktis el de invitar vizito dal familial 
amiko. Lore, tamen, el sentis ke el darfas 
fidar a lu dum ica terorinda krizo. 

El livis l'eskalero ed hastis al telefonilo. 
El telefonis al hemo di doktoro Merritt. La 
mediko respondis. Marta demandis ke lu 
quik venez. 

La destranquila tono dil voco dil yunino 
certe esis remarkita dal mediko. Lu 
demandis nul explikajo. Lu dicis ke lu 
venos. 

Marta advokis la servistino. La muliero 
dormeskis. Marta dicis ke el vestizez su e 
venez adinfre. Lore la yunino iris al avana 
pordo. Ol esis klozita, ne klefklozita. El 
intelektis ke La Ombro apertabis ol ma 
esabis tro febla por seruragar ol dop su. 

Motoro extere zumis. Pedpazi kraketis 
sur la graviizita trotuaro. Marta apertis la 
pordo ed admisis doktoro Merritt. La 
mediko konfuze regardis la yunino. Marta 
sizis lua brakio e tiris lu aden la koridoro. 

El duktis lu al eskalero, e doktoro Merritt 
subite haltis vidante la korpo. 

“Qua—qua——” lu paroleskis. 

“Lu es ancien amiko di patro,” Marta 
nelaute dicis. “Sioro Arnaud. Lu vundesas. 
Me informos vu pri—pri lu, doktoro. Ma me 
pregas—quik—sorgez lu.” 

La mediko konsentis per kapsigno e pozis 
sua manusako adsur la pavimento ed 

inklinis su super la senkoncia homo. Lore 
lu gestis a Marta. 

“Venez,” lu dicis. “Ni mustas portar lu a 
lito, adsupre.” 


LA MEDIKO cesis homo havanta 
nekustumala forteso segun sua evo. Lu evis 
adminime sisadek yari, ma lua traiti e lua 
korpo esis yuna. Lu prenis la granda parto 
dil pezo e Marta helpis per surprizanta 
forteso. 

La formo di Henry Arnaud tandem 
repozis sur sua dextra flanko sur lito en 
disponebla dormo-chambro. Ibe Marta 
povis vidar la vizajo di Henry Arnaud. 

Ol esis ferma, bone formacata vizajo. Ol 
esis pala, ma necedema. Marta regardegis la 
klozita palpebri, frenezioze esperis ke La 
Ombro ankore vivas. 

La servistino asistis. El e Marta obediis 
Pinstrukto dil mediko. Doktoro Merritt 
havis long experienco. Lu traktis la 
vunduro per la maxim granda habileso. 
Marta, spektante la vizajo di La Ombro, 
vidis ke okuli instantale apertesis e brilis. 
Lore la palpebri klozesis. 

Esis pos noktomezo kande la mediko e la 
yunino kune stacis en l’infra koridoro. 


234 


Doktoro Merritt esis tacema e pensema. 
Marta Delmar esis tensata. 

“Lu standas sat bone,” dicis la mediko. 
“La vunduro esas tote ne serioza. Lu sufras 
precipue pro sango-manko. Lu mustas 
restar tranquile dum kelka dii por 
rekuperar sua forteso. Lu esas nun tro febla 
parolar. Do dicez, quale to eventis.” 

“Me ne savas, doktoro Merritt,” kandide 
deklaris Marta. “Me nur savas ke sioro 
Arnaud esas amiko—ver amiko—e ke lu 
vundite venis adhike.” 

“Me mustas raportar pri ca kazo,” dicis la 
mediko. 

“Me pregas, doktoro,” pledis Marta. “Vu 
ne volas igar ke me esez viktimo di plusa 
notoreso. Me terorinde sufras de pos la 
morto di mea patro. Homi komplotas 
kontre me, doktoro Merritt, e sioro Arnaud 
esas l'unika homo qua fideme stacas kun 
me. La risko esas tante granda, doktoro——” 

La patetika tono dil yunino sucesis. 
Doktoro Merritt lente konsentis per 
kapsigno. 

“Me vartos dum kelka dii,” lu dicis. “Vu 
darfas fidar a me, sioro Delmar. Pro ke vu 
savas nulo pri l'acidento, me vartos til ke 
me povas questionar sioro Arnaud. 

“Me opinionas ke esos maxim bona ke 
me evitez vu kurtatempe—sen ke vu 
kontaktas me. Me expektas nula posibla 
problemi. Telefonez a me se irga problemo 
developos. Ma dicez nulo.” 

“Nulu saveskos,” deklaris Marta. “Me 
fidas a mea servistino. Danko, doktoro. To 
posible signifikas omno por me.” 

Supre, la yunino eniris la chambro ube 
Henry Arnaud jacis, febla e tranquila. Lua 
okuli apertesis kande lu audis la veno di 
Marta. La servistino irabis por preparar 
medikamento. 

La labii di Henry Arnaud movis. Li 
susuris vorti. Marta intense askoltis ed 
afirmis per kapsigno, komprenante olia 
signifiko. El trovis papero e krayono e 
skribis mesajo diktata da La Ombro. 

Pose, kande Henry Arnaud semblis 
komfortoze dormar, Marta adinfre portis la 
papero. Ibe, per telefonar, el sendis 
telegramo a Rutledge Mann, koloko- 
kurtajisto en New York. 

Ol semblis ne esar importanta mesajo. Ol 
demandis quik livro di omna obligacioni 
quin sioro Mann esabis instruktita komprar. 
Oli esez sendita per aviono-posto por 
specala livro pos atingir Middletown. La 

telegramo inkluzis l’adreso, e Marta donis 
sua propra nomo kom signaturo. 

El esis kurioza pri ta mesajo. Ol semblis 
konfuza ideo di konfuzigita mento. Quo esis 
olua skopo? Marta kontemplis; ma el 
obediis. 

Nam Henry Arnaud weris la simbolo di 
La Ombro, e lua imperi esis l’unik espero 
qua restis por Marta Delmar! 

CHAPITRO XXII. 


SUNDIO-NOKTO. 


LA GRAND AUTOMOBILO di Harvey Bronlon 
turnesis aden obskura voyeto, olua 
brilanta lumizili jetis brilego adsur la 
portiko dil domo dil milioniero. Bronlon 
ipsa pazis ek l’automobilo. Il sequesis da 
Judiciisto. 

La du homi eniris la domo. Li 
renkontresis da servisto, qua parolis ad 
Harvey Bronlon. 

“Ulu esforcis telefonar a sioro Traver, 
sioro,” dicis la lakeo. “Lu donis telefon- 
cifro.” 

Bronlon transdonis la papereto a 
Judiciisto, qua atenceme regardis olu. Il iris 
al telefonilo e telefonis. Il parolis per 
nelauta, kurta monosilabi. Lore il ripozis 
Paskoltilo ed eniris la fumo-chambro di 
Bronlon, ube la milioniero vartis ilu. 

“Esis Diakono,” deklaris Judiciisto per 
nelauta susuro. “Ulo eventis. Me dicis ke lu 
quik venez adhike. Lu ne darfas parolar per 
telefonilo.” 

Bronlon konkordis per kapsigno. Il 
sonigis klosheto e servisto aparis. 

“Ka sioro Best telefonis a me hodie?” il 
questionis. 

“No, sioro.” 

“Me dicis ke lu rivenez,” deklaris 
Bronlon. “Forsan lu vizitos cavespere. Se lu 
arivas, enduktez lu adhike.” 

La du viri taceme regardegis l'una l’altra. 
Bronlon regardegachis; Judiciisto esis 
serioza. Li tensate konversis per nelauta 
toni. Tandem, Judiciisto levis sua shultri. 

“Es vana suciar ante ke Diakono arivas,” 
il dicis. 

Bronlon konkordis per grunacho. 

Pos dek-e-kin minuti sioro Best 
anuncesis. Diakono enduktesis. Il solene 
stacis til ke la servisto ekiris. Lore, pos ke 
Bronlon klozis la pordo, il glitis aden 
berjero; la kustumale kalma vizajo montris 
eciteso. 

“Ni afrontas krizo, Judiciisto!” il dicis. 
“Hiere nokte omno fushesis. Ta kerlo quan 
tu supozis mortigir evidente rivivigis su. Lu 
eskapis—e ni mankas tri viri!” 

“Ka tu volas dicar——” 

“Me volas dicar ke nia amiki esas 
mortinta. Mayoro, Fureto, e Buchanto. 
Omnu sternita en la koridoro.” 


ASTONESO aparis sur la vizajo di 
Judiciisto. Ol divenis furio. Il rekteskis en la 
berjero e klozis sua pugni. Il regardis 
Bronlon. La milioniero weris la mieno di 
chasata viro. Judiciisto subite kalmeskis. 

“Donez la detali,” il dicis a Diakono. 

“Me iris adibe hiere nokte,” Diakono 
deklaris. “Tote tranquila. Hodie me vartis til 
posdimeze. Me audabis nula vorto de 
Mayoro. 

“Me opinionis ke lu telefonus a tu—ma 
me savis ke tu esas exter l'urbo. Me decidis 
ke me devas vizitar la depozeyo di mortinti 
—por vidar la kadavro qua devas esar en la 
sarko. 

“Me iris adinfre. Omna sarki esis vakua. 
Me vidis sango-flako sur la pavimento. 
Sango-guti iris al panelo en la muro. Sango- 
guti iris vers l'eskalero. 

“Me iris aden la koridoro. Ibe me trovis li. 
Buchanto—me unesme ped-butis lu. 
Mayoro e Fureto esis ye l’altra termino dil 
koridoro.” 

“Quon tu facis? kalme questionis 
Judiciisto. 

“Me ibe livis li,” dicis Diakono. “To es la 
maxim bona loko, nun. Nulu trovos li. Ni 
povas plu tarde forigar la kadavri. Ma quale 
tu exkuzos morge—kande li ne asistas che 
la banko?” 

Judiciisto instantale pensis; lore il severe 
ridetis. 

“Ka vi rimemoras to quon me dicis hiere 
nokte?” il questionis. “Pri sendar mea tri 
chefa viri por surveyar? Nu, to ja eventis. 
L'anunco sendesis al jurnali. To donas a ni 
periodo por preparar, adminime pri 
unesma problemo.” 

“Ma pri la pekunio——” 

La questiono da Bronlon esis anxioza 
anhelo. 

“Ol iros canokte,” ferme dicis Judiciisto. 
“Diakono es hike. Lu venas por explorar la 
sarki, e por explorar komprar plusa sarki. 
Tu e lu iros al magazino. Me hazardale 
kunvenos.” 

“Ka ni itere sendez ol?” 

“No. To esos transfero. To ne bezonos 
multa tempo, ka ne, Diakono?” 

“Ne longa tempo, no,’ respondis 
Diakono. 


“La pekunio irez aden ta kesti,” nelaute 
dicis Judiciisto. “Ni ibe retenis oli por ula 
krizo. La furgono forportos la kesti frue 
matine. Pos to—nu, omno es ja projetita.” 

“Bone,” dicis Bronlon, per alejata tono. 

“Esas nur un danjero, kolde deklaris 
Judiciisto. “La Ombro ankore vivas. Lu 
savas pri nia ludo. Ni mustas trovar lu. Lu 
ne povas esar fora.” 

“Me opinionas, ke me savas lua loko,” 
kalme dicis Diakono. 

“Ka yes?” avide klamis Judiciisto. 

“Yes,” respondis Diakono. “Me intuicas. 
Vi rimemoras ke la yunino—la filiino di 
Delmar—dum interviuvo mencionis La 
Ombro?” 

“Yes.” 

“Me rimemoris lo. To igis me konjektar 
ke, se lu laborus kun irgu hike en Purbo, 
esus Marta Delmar. Do hiere me 
veturirante preterpasis ta domo. Me 
regardis to quon me ne regardis hiere nokte 
—la trotuari.” 

“Tu vidis——” 

“Sango-guto sur la trotuaro, apud la 
strad-angulo. Quale se homo haltabis ibe, 
apogabis su an la telegrafo-fosto. To 
decidigis me. La Ombro es che Delmar!” 

“Se tu povabus projetar ul maniero 
kaptar lu——” 

“To esabus vana, Judiciisto. Irqe quon lu 
dicus, lu ja dicabus. Ca nokto esas la tempo 
enirar. Ma tu ne povas—e me ne povas!” 

“Tu es justa, Diakono. Es delikata situeso. 
Se La Ombro asistas, ni mustas traktar e lu 
e la yunino. Ni ne povas mortigar La 
Ombro e livar la yunino——” 

Il pauzis, perplexigata. Diakono ofris nula 
sugesto. Esis Bronlon qua furnisis l'inspiro. 

“Me savas!” il klamis, a frapis per sua 
grandega pugno l'apuda tablo. “Me savas! 
Civila guardistaro!” 

Judiciisto questionante regardis Bronlon. 

“Tu konocas ica regiono, Judiciisto,” dicis 
la milioniero. “Olim li facis plura 
populachala linchi. Nun regardez la situeso. 
Popular indigno esas tote kontre Hubert 
Salisbury. Rumori kuris ke uli projetas 
atakar la karcero por linchar lu pro la 
mortigita Wellington. Ta rumori mortis. 

“Ma omnu iracas kontre la Delmar- 
yunino, pro ke el stacas kun Salisbury. Uli 
sugestas ke el esez koaktita livar l'urbo. Nu, 
supozez ke on saveskas ke el celas homo en 
la domo. Pro quo? Qua lu esas?” 

“Ula kunkulpinto di Salisbury,” deklaris 
Judiciisto. “La populo tale opinionus.” 

“Juste!” klamis Bronlon. “Se on sugestis 
lo, ne mult incito bezonesus incitar atako da 
turbacho—precipue dum sundio-nokto. Li 
sizus la viro; probable anke sizus la yunino. 
Forsan anke mortigus el.” 

“Bon ideo, Bronlon,” dicis Judiciisto. “Ma 
ni ne darfas riskar. Turbacho es tro necerta 
—tro nedominacebla. Ol forsan ruinus ni.” 

“Ne tala turbacho quala me projetas,” 
oglachis Bronlon. 


KOMPRENO venis al vizaji di Judiciisto e 
Diakono. Li askoltis per chanjanta mieni 
dum ke Bronlon revelis sua skemo. 

“Mea servero Kritz,” il dicis. “Vi lun 
konocas—ta qua direktas la porto dil 
premio- e salario-moneto. Lu havas triadek 
homi sub lu, Judiciisto, ma ni ne volas tante 
multa homi. Sis suficus. Kritz havas sua 
propra favorati—viri qui facos irgo quon me 
imperas. 

“Me sendos li canokte. Maskita civila 
guardistaro. Li iros al domo di Delmar e 
sizos ta kerlo. Tranos lu adextere e pafos lu. 
Forportos la yunino. L'urbo frenezieskos. 
Pro nekonocata guardistaro——” 

“Tre bon ideo!” aprobante deklaris 
Judiciisto. “Nulu deskovros li. Sorgeme 
traktez ta tasko, Bronlon.” 

La milioniero staceskis e pezoze ekiris la 
chambro. Il rivenis, rideto sur la vizajo. 

“Me telefonis a Kritz,” il dicis. “Imperis ke 
lu quik venez—e dicez nulo. Lu arivos ante 
dek minuti. 

“Vi askoltez en l'altra chambro. Vartez ed 
audez quale me traktas lu. Me dicos a Kritz 
ke lu asemblez lua serveri e dicez ke ta 
tasko es lua propra ideo. Lu povas dicar ke 
homi en l'urbo babilas—ke la populo di 
Middletown es poltroni, ne audacas agar. 

“Ol nultempe indikos me, Judiciisto. Me 
savas nulo pri ol, mem se la nomo di Kritz 
mencionesos. Me del komenco dicos lo a 
Kritz. Lu komprenos. Ma lu ganos bona 
sumo se lu sucesos.” 

“Juste,” ridetis Judiciisto. 

La tristhumora vizajo di Diakono brilis. 

La du kompani di Bronlon staceskis ed 
iris aden laterala chambro ube li povas 
audar sen esar vidita. Jake Kritz, la chef 
armizita servero di Bronlon, arivos ante dek 
minuti. La tempo rapide forpasis. 

Judiciisto e Diakono audis la konverso 
inter Bronlon ed ilua servero. Kritz esis 
homo havanta severa vizajo qua portis la 
cikatrici di olima batalii kontre strikanti. Lu 
askoltis instrukto di sua employanto e 
grunis voluntanta konsento. 

Lore lu foriris por formacar esquado de 
falsa civila guardisti. Taceme, Judiciisto e 
Diakono presis la manuo di Bronlon. 

“Ni balde iros al magazino,” sugestis la 
milioniero. “Ni povas ibe laborar, dum ke 
Kritz agas che Delmar.” 

La tri sagaca viri joyis. La Ombro 
sucesabis eskapar li, ma cafoye lu havus 
nula tal oportunajo. Sep harda friponi iras 
por atakar vundita viro e senpova yunino. 
La viro mortigesos; la yunino kaptesos. 

Tandem morto venos a La Ombro! 

CHAPITRO XXIII. 


LA CIVILA GUARDISTARO. 


MARTA DELMAR serchis por parapluvo en la 
kabineto sub la avana eskalero. Pluveskis, 
ed el preparis ekirar la domo por apoteko 
distanta per kelka stradi. 

La yunino trovis la parapluvo e kun olu 
deskovris du plusa kozi. L'una esis 
krumplita vesto; l’altra esis chapelego. 
Marta levis la vesto ed extensis olu. El tenis 
nigra mantelo havanta karmezina futero. 

La yunino sorgeme faldis la vesto e pozis 
ol e la chapelego en l’angulo ube el trovabis 
oli. El intelektis ke La Ombro, unesme 
venante hiere nokte, faligabis sua chapelo e 
mantelo ante revelar su en la travestio di 
Henry Arnaud. 

La manuo dil yunino tushis ulo sur la 
pavimento ube jacabis la mantelo. Ol esis 
pafilo. El livis "armo netushita. 

En la koridoro, Marta pauzis. El audis 
sono de supre. Adsupre regardante, el vidis 
ke Henry Arnaud, tote vestizita, stacas ye la 
suprajo dil eskalero. Lua alta formo esis 
rekta; ma lua dextra manuo pezoze repozis 
sur la pasamano. 

Lua vizajo esis pala e magra e fatigita; ma 
lua okuli vivoze cintiliis La yunino 
regardis lua sinistra brakio. Ol laxe pendis 
an la flanko, e del fingri Marta vidis la brilo 
dil fair-opalo—flagranta cintilo qua stimulis 
la flagrant okuli. 

“Vu mustas retroe irar!” klamis Marta per 
sucianta voco. “Vu ne standas bone! Vu 
mustas repozar——” 

Henry Arnaud ridetis dum lente decensar 
la gradi, ferme tenante la pasamano. 

“Ka vu obliviis la respondo a mea 
telegramo?” lu nelaute questionis. “Nun 
esas duadek-e-un kloki.” 

La yunino rimemoris. Telegramo venabis 
de New York tamatine. Ol dicis ke 
Pobligacioni sendesas; ke li esos livrata ye 
duadek-e-un kloki. 

Ol inkluzis du chifro-literi—M e V—qui 
evidente referis al komendit obligacioni. 

Henry Arnaud atingis la bazo dil 
eskalero. 

“Ni konfrontas danjero,” lu dicis. “La 
danjero esas grava; ol forsan balde venos. 
Me nun esas kapabla konfrontar olu, ma me 
mustas sole agar. Do me provizas por vua 
protekto. Vu foriros, a sekura loko, til ke la 
minaco finas.” 

Marta ne respondis. El ne komprenis. 

“Per aviono de New York,” murmuris 
Henry Arnaud, mi-laute. “Pose per 
automobilo. Adhike ante duadek-e-un 
kloki. Nun esas duadek-e-un kloki.” 

Arnaud haltis. Lu regardegis la pordo. 
Marta vidis la stalatra flagro en lua okuli— 
la cintilifado vidita en l'okuli di La Ombro. 
El regardegis segun lua regardo—vers la 
avana pordo. 


LA PORDO APERTESIS, e tri maskita viri 
avancis. Li esis ruda, krude vestizita kerli. 
Singlu portis brilanta revolvero, e lia armi 
apuntesis Henry Arnaud e Marta Delmar. 

La yunino anhelis. El savis la historio di 
pasint agado en Middletown. Ta viri esas 
civila guardisti, organizata por facar 
turbachala violento. Ulmaniere li saveskabis 
ke Henry Arnaud esas en ica domo. Li 
identifikas lu kun la kauzo di Hubert 
Salisbury, quan omnu en Middletown nun 
maledikas. 

Kurajoze, la yunino pozis su avan Henry 
Arnaud. Ica homo vundesas. Lu esas gasto 
en elua hemo. El defiante afrontis 
Pinvadanti. 

La chefo dil guardistaro ridis. Il forpulsis 
la yunino. Henry Arnaud ofris nula rezisto. 
Perplexa expresuro aparis en lua vizajo. Lu 
kalme vartis la demandi dil kaptanti. 

“Ni volas tu,” bruske dicis la chefo. 
“Venez kalme. Tu ed anke la yunino. Nulo 
eventos se vi bone kondutez.” 

Henry Arnaud kalme marchis adavane, la 
chefo pazegis apud lu, ilua revolvero presita 
al kaptito. Marta Delmar protestis. L'altra 
du viri tranis el malgre elua luktado. 

Manuo esis pulsat avan la boko dil 
yunino por preventar krio. Nam Marta 
esforcis kriar la vereso. El savis la kustumi 
di civila guardistaro. 

Exter la pordo, altra viri vartas. Li 
mortigos Henry Arnaud kande lu trapazas 
la pordo. La homo esos inter du pafadi. 

La chefo dil trio havis Henry Arnaud 
ultre helpo. L'altra viri tenis pafili, ma la 
yunino okupis omna lia atenco. 

Se Arnaud rezistabus, lu esabus quik 
pafita. Tamen, Marta esis altra kazo. El ne 
devas mortar. La brutala mortigo di yunino 

turnus la publika simpatio kontre ta 
guardistaro. 

Arnaud e lua kaptanto pluproximeskis al 
mi-apertita pordo. La chefo dil guardistaro 
urjis la vundito adlatere. Il volis ke Marta 
esez unesme ektranita. Il rapide e prudente 
regardetis por vidar ke li venas. 

To esis la movo quan Arnaud pacoze 
vartabis. Instante la kalma, rezolvema 
formo di Henry Arnaud divenis la rapide 
aganta Ombro. 

Lua dextra pugno ocilis adsupre. Ol 
kaptis la tresayigita chefo perfekte adsur la 
mentono. La guardisto retroe falegis kun 
gargarant anhelo. La Ombro esis sur ilu. Per 
un rapida sizo, lu prenis la pafilo del 
sennerva manuo dil guardisto. 

L'altra viri faligis la “yunino por 
renkontrar la minaco. Unu levis sua manuo 
por pafar. Marta saltis adsur ilu, feroce 
skrachante. El forpulsis ilua brako. La 
duesma viro esis plu lenta. Ilua brakio 
ocilesis vers La Ombro, qua genupozis sur 
la pavimento. 

Rapida pafo venis del pafilo di La Ombro. 
La guardisto falis. Ta viro atakata da Marta 
abasis sua avana brakio por apuntar la 
revolvero. Marta sizis ilua shultro, ma ilua 


libera karpo esforcis senkonciigar la yunino 
per larmo. 

Ilua kapo e korpo obstruktita da Marta; 
nur ilua manuo, e la brilanta pafilo, esis 
videbla super la kapo dil yunino. Vers ta 
manuo la Ombro pafis sua duesma pafo. 

Lua perfekt apunto trovis la skopo-plako. 
La decensanta karpo falis, e la pafilo falis an 
la shultro di Marta ed adinfre por klakar 
adsur la pavimento. 


LORE VENIS la nova minaco. Pafi sonis 
extere. De celo-loki quar plusa viri adavane 
saltis. Unu vidis Palta formo di Henry 
Arnaud tra la pordo. Lu pafis, ma la pafo 
faliis. 

L'atakanti klimis vers la portiko. Per 
rapida, instintal ago, La Ombro saltis 
adavane por tranar Marta a sekura loko, 
nam la yunino stacis stuporata apud l'olima 
kaptanto, qua tordis su sur la pavimento. 

Sizante la yunino, La Ombro uzis sua 
sinistra brakio. La subita doloro qua lansis 
tra lua shultro igis lu hezitar. 

Omno dependis de lua ago. Quar viri en 
l’extera obskureso celis su dop la portiko- 
pasamano, videbla del strado ma ne del 
lumizita domo. Ka La Ombro povis ociligar 
la yunino a sekureso? 

Sole, lu povus repulsar l'atako. Sole, lu 
povus falar dop shirmilo. Se la yunino 
rekuperabus sua mento, el helpus per 
eskapar. Ma elua nervi febleskis pro ta 
terorinda preso. 

Esis konkurso kontre morto, e La Ombro, 
malgre lua febleso, sucesis. Per lua dextra 
manuo lu preske jetis la yunino aden 
angulo dil chambro for l’apertita pordo. Per 
plunjanta salto, lu jetis su por la shirmo dil 
eskalero. 

Kugli siflis pasante lu, ma oli esis tarda. 
La Ombro atingis sua skopo—la revolvero— 
ed apuntis per ol adinter la fosti dil 
pasamano. La pafo frapis la pafilo-manuo di 
un viro sur la portiko. 

La Ombro esis en sekura loko. Hike lu 
povus rezistar l'enemiki. Ma lu havis nur tri 
restanta kugli. Lu koaktesis konservar oli, 
nam lua enemiki restis dop shirmili, rapide 
pafis, hazardala pafis por akular La Ombro. 

La Ombro ne agis. Semblis ke lu vartis 
ulo expektata. Lua akut okuli regardegis la 
strado. Lu vidis berlino garesar apud la 
bordo-petro. 

Lu rapide pafis ed itere pafis; lore pauzis, 
e triesmafoye pafis. La kugli trovis nula 
skopo-plaki, nam la guardistaro restis 

celita. Li vidis ke La Ombro staceskas, quale 
se por fugar. 

Li savis ke lua municioni exhaustesas. Li 
ne savis ke ta finala, vana pafi esis signalo! 


LI STACESKIS, quar viri ensemble; la viro, 
la manuo di qua esabis vundita, tenis 
revolvero en sua sinistra manuo. Li ireskis 
vers la gradi, rezolvita haltigar la fugo di lia 
enemiko. 

Kande lia formi grupeskis avan la lumo 
dil apertita pordo, tamburatra pafado venis 
del automobilo ye la bordo-petro. 

Un atakanto falis—lore duesma, e 
triesma. La quaresma shancelis adavane. Lu 
levis sua manuo por pafar, ma La Ombro 
saltis por renkontrar lu. La brakio di La 
Ombro frapegis per sua revolvero la karpo 
di ta lasta viro. Lore, la kerlo hezitante, La 
Ombro donis a lua kapo-dorso feroca, 
stuporanta frapego. 

Adinfre falis la lasta di ta quar homi. 

La chambro esis silencoza. La revolvero- 
paf del garit automobilo cesabis. Fora krii 
venis tra la aero. La Ombro turnis su a 
Marta, e lua vizajo divenis la kalma vizajo 
di Henry Arnaud. La yunino astonate 
regardegis. 

“Es sep minuti pos duadek-e-un kloki”— 
la voco di Henry Arnaud parolis, e lu kalme 
regardetis sua karp-horlojo—“e mea serveri 
arivas—plu tarde kam expektita. Li vartas 
vu en l’automobilo. Harry Vincent e 
Clifford Marsland. Li venis adhike de New 
York. Irez kun li. Vu ne restez hike.” 

Marta konsentis per «kapsigno. El 
intelektis la skopo di La Ombro. Homi 
supozos ke esis altra civila guardisti—ke el 
kaptesis, ed elua kompano mortigesis. La 
brilant okuli imperis ke el irez. 

La yunino hastis al pordo—alonge la 
voyeto a ta vartant automobilo. Retroe 
regardante, el vidis la formo di Henry 
Arnaud kom silueto en la pordeyo; lua 
dextra manuo signalis. 

La pordo dil automobilo esis apertita. 
Marta entiresis. L'automobilo embragesis 
ed hastis alonge la strado. 

Klami pluproximeskis. Viri venis alonge 
la strado. La Ombro kalme klozis la pordo e 
klefklozis olu. Lu kalme prenis per sua 
sinistra manuo revolvero quan un del 
vundita viri esforcis sizar. Lu selektis altra 
armo. Lu enposhigis amba pafili e rapide 
pazegis vers la kabineto sub l'eskalero. 

La chefo dil guardistaro movis. Il rekte 
sideskis a frotis sua mandibulo. Il audis 

lauta frapi an la pordo. Il staceskis e kuris 
vers la dopajo dil domo, avida eskapar ante 
ke la policisti arivos. 

La pordo movis. Ulu frakasis la vitro di 
avana fenestro. De dop l'eskalero pazis 
nigra figuro—La Ombro, vestizita per sua 
chapelo e mantelo. 

Lu kalme stacis, stranj impozanta figuro. 
Lore, de lua celita labii venis longa, 
sardonika rido. Ol esis la joyo di yusteso 
krianta triumfo pri l'amiki di krimino. 

Rapide irante, La Ombro iris tra pordo 
aden altra chambro. 

L'eniranta homi trovis nur amaso de 
masikta friponi sternita sur la pavimento— 
uli de li mortinta, altri male vundita. Li 
vidis nula traco dil nigra venjanto. 

Nam La Ombro, pronta por plusa agado, 
desaparabis—foriris aden l’obskureso di 
nokto! 

GJ ZI 
kas / 


La Ombro apuntis adinter la fosti dil pasamano ... la 
pafo frapis la pafilo-manuo di un viro sur la portiko.... 

CHAPITRO XXIV. 


HALTIGITA KRIMINO. 


“TO FINIGAS LA TASKO.” 

Esis Judiciisto qua parolis ta kontenta 
vorti ad Harvey Bronlon. Diakono, blotisant 
apud la muro, klozis la kovrilo di kesto, en 
qua esis amasigita paketi di papera moneto. 

La tri esis en la subtera magazino sub la 
gareyo di Harvey Bronlon. La fera pordo 
esis klozita. Ibe li esis sekura. 

Diakono fixigis la kovrilo dil lasta kesto. 
La granda buxi esis rangizita apud rango de 
apertita sarki. La transfero di vasta quanto 
de pekunio kompletigesis. 

“Venez,” dicis Bronlon. 

Il duktis li ek la chambro. Il riglagis la 
fera pordo dop su. La tri viri marchis tra 
long obskura paso-voyo al domo, lore 
acensis eskalero, e tandem arivis en la 
fumo-chambro di Bronlon. 

“Kande Kritz telefonos, ni standos bone,” 
il deklaris kun insidioz oglacho. “Nun La 
Ombro esas traktata, e nia ludo es sekura.” 

“Ni hastigez la afero, tamen,” deklaris 
Judiciisto. “Havante plu kam du milioni 
sekurigita, me opinionas ke esus maxim 
bona livar la afero pri atesturi.” 

“Me same opinionas,” replikis Bronlon. 
“Me povas irgatempe aranjar ta employo en 
PEsto. Lasez la nova prezidanto responsar.” 

“Granda quanto de pekunio sempre 
venos,” komentis Diakono. 

“Yes, konkordis Judiciisto, “ma ni 
transdonis tante multa falsa moneto ke tro 
multo retrovenos. Ne multa autentika 
pekunio restas en ca regiono.” 

“Longa tempo pasos ante ke la 
kontrafakturi remarkesos,” dicis Diakono. 
“Ni bone facis, Judiciisto. On ne povas 
superirar la grabo. Ol aspektas quale se ol 
venis dil guverneriala ministerio. Ecepte la 
cifri. Olti es duplikati di autentika bank- 
bilieti. Mayoro savas pri papero. Do li es 
perfekta. Buchanto anke facis extreme bona 
laboro—pri l’imprimo——” 

Il penseme pauzis, e pluse dicis: 

“Me regretas vidar ta plaki falar trans la 
bordo en la Karibeano. Similesis maral 

enterigo. Me tante multe laboris pri oli, 
Judiciisto—multe——” 

Judiciisto afirmis per kapsigno e ridetis. Il 
preske paroleskis kande interrupto eventis 
—tante subita ke nek il nek Diakono havis 
oportunajo movar ek la chambro. 


JAKE KRITZ, komisata chefo dil civila 
guardistaro, hastis aden la fumo-chambro. 
Lua okuli esis frenezioza kande lu haltis 
avan Harvey Bronlon. Lore, vidante l'altri, 
lu anhelante hezitis. 

“Quo eventis, Kritz?” grunis Bronlon. 
“Ignorez ta altri. Parolez—quik!” 

“Lu eskapis!” subite klamis Kritz. “Lu e la 
yunino! Li amba! Ni havis lu, ma lu sucesis 
frapegar me, e l'altri faliis. Li jacas ibe—che 
Delmar—la duimo de li es mortinta!” 

La grandega formo di Bronlon laxeskis 
en la berjero. Judiciisto semblis stuporata. 
La vizajo di Diakono esis longa e 
melankolioza. 

“On sequos per la traci a me, certe,” jemis 
Kritz. “Konocante ta grupo—nu, la policisti 
trakos me, certe.” 

Bronlon afirmis per kapsigno; ma 
Judiciisto interruptis. 

“To ne eventos dum poka tempo, 
Bronlon,” il kalme dicis. “Es nula kauzo 

nemediate serchar Kritz. Tala civila 
guardistaro es nelegitima; ma li havos tante 
multa homi traktar, ke poka tempo pasos 
ante ke li pensos pri altri. Kritz mustas 
departar canokte.” 

Bronlon konkordis per kapsigno. 

“Lu povas irar per un de tua furgoni,” 
Judiciisto pluse dicis per tranquila tono. 
“Lasez ke lu portez ta kargajo de buxi del 
magazino, tale ol semblos ke lu laboras pri 
tua afero. Sioro Best”—Judiciisto indikis 
Diakono—“povas irar kun lu. To helpos lu 
eskapar.” 

Bronlon komprenis la sagaceso dil 
projeto. Semblos ke Kritz fugis per furtita 
furgono. Samtempe la pekunio esos 
forportita. Ol esos sekura en celo-loko ante 
ke la policistaro komencas serchar Jake 
Kritz. La fugo dil homo anke negos 
suspekto pri la nomo Harvey Bronlon. 

“Ni helpos tu de ca fusho, Kritz,” deklaris 
Bronlon. “Tu anke ganos per ol. Sat multa 
por voyajar e restar fore. Irez al gareyo e 
prenez la granda furgono. Parolez a nulu.” 

Kritz, avide afirmante per kapsigno, 
hastis ek la chambro. Judiciisto staceskis e 
gestis a sua kompanuli. 

“Sub la gareyo,” il dicis. “Ni devas esar 
ibe.” 


La tri viri decensis. Li trairis la paso-voyo 
ed eniris la magazino. Diakono desbarilis la 
laterala pordo qua duktas al veturo-voyeto. 
Sideskante adsur la buxi, la viri nelaute 
diskutis la stranj eventi. 

“Ni me jenesos da La Ombro, 
kurtatempe,” emfazoze deklaris Judiciisto. 
“Lu esis fortunoza eskapar. Lu ne riskos irg 
ago nun. La danjero esas en la banko—e la 
funerist-establisuro. Probable es maxim 
bona ke Diakono evitez ol. Ni permisez ke 
omno esez deskovrata. Mea nomo e la tua 
es sekura, Bronlon. La falsa moneto esos 
aceptata kom autentika——” 

“Ka se La Ombro enirus e serchus la 
seifo?” dicis Diakono. 

“Me iros tam balde kam ni hike finas,” 
penseme dicis Judiciisto. “Se to eventis, me 
anke mustos ekirar l’urbo. Pri Bronlon——” 

ll subite cesis. Kritz eniris per la voyeto. 
La viro venis tra paso-voyo qua duktis a la 
laterala pordo dil magazino. La tri homi 
staceskis, e Diakono hastoze preparis 
helpar Kritz levar lunesma buxo. 

Basa rido venis del interna pordo dil 
chambro. La quar viri ensemble turnis su. Li 
trovis ke li regardegas la boki di du 
revolveri. La paĥli esis tenata da nigre 
vestizita homo. 

“La Ombro!” kriis Judiciisto. 


LA BRAKII dil kapita homi levesis adsupre. 
Esis nula posibleso eskapar. La Ombro 
abasis sua sinistra brakio kun mikra signo 
di fatigeso; ma la dextra pafilo suficis kom 
minaco. 

“L'unesma homo qua movas esos 
l'unesma homo mortar!” dicis La Ombro. 

Lua danjeroza voco sonis kom ekanta 
susuro en ta subtera chambro. 

“Vua ludo finas, Bronlon,” kolde deklaris 
La Ombro. “Homo havanta tanta richeso, 
vu disipis la majoritato de vua ganaji. Vu 
bezonis moyeno kompensar vua perdaji, e 
ganar plusa milioni. 

“Do vu selektis grupo de ruzoza 
kriministi. La Kin Kameleoni, tale li nomizis 
su. Quale la kameleono, ta stranja lacerto di 
tropika landi, li povas chanjar lia aspekti e 
lia konduti por adaptar su a to quon vu 
deziras. 

“Nun tri de la Kin Kameleoni esas 
mortinta. Ta du qui restas esas kaptata kun 
vu. Li esas la transvivanti de fripono- 
bando.” 

Omnu intelektis la minaco en ta tono 
ecepte Jake Kritz. Lu esis perplexigita e 
stuporata. Lu ne rikonocis ica astonanta 

ento kom ta qua lu tempale kaptabis che 
Delmar. 

“Sagaca projeto,” deklaris La Ombro. “La 
frukto di la laboro di multa yari—por esar 
koliata dum un kurta semano. Me savas la 
nomi di vua Kin Kameleoni. Me savas lia 
propra nomi. 

“Judiciisto—Diakono—ta du hike. Mayoro 
—Fureto—Buchanto—ta tri esas mortinta. 
Quar de li esis kondamniti. Vua influo 
sekrete liberigis li de karcero ante ke lia 
karcero-tempo satisfacesis. 

“Vu forsendis li—dek yari ante nun—quar 
de la maxim sagaca kontrafaktanti en la 
lando. Li spensis luxoza ed ociema vivo per 
krozar la tropika landi, intermitante 
aceptata da la yakto quan vu preparabis por 
servar li. 

“Dum ke li ludis, li laboris. Li preparis 
plaki ed imprimis milioni de dolari de la 
maxim perfekta kontrafaktata bilieti 
produktata. Olti esis kontrabandita aden la 
lando—per aviono, me supozas. La falsa 
moneto lore sendesis a Middletown—per 
kargajo de sarki.” 

“Ma savas mulo pri lo!” grunachis 
Bronlon. 

La Ombro ridis. 

“Ta edificaro quan vu konstruktis,” lu 
dicis. “La strado aranjata por kontenar la 
banki di Middletown—e paso-voyo sub oli 
al funeristo. Ol bone servis vua Kameleoni. 

“Unu—ta homo qua nomizas su Judiciisto 
—havis nula kriminala historio. Il konocis la 
bank-afero. Il konocis la seifo en la 
Nacionala Banko tam bone kam la seifo en 
sua propra banko. 

“Ilua kampanio komencis per sapar l’altra 
banko. Mili de dolari esis forprenita— 
portita del Distrikto-Nacionala Banko e 
pozita en la seifo dil Trust-kompanio. Du 
ocidi necesesis. Wellington mortigesis. La 
morto di Roland Delmar esis facata por 
semblar su-ocido. La paniko komencis. La 
Nacionala Banko faliis. 

“Lore aden vua kofri varsesis omna 
resursi di ca teritorio. Po singla dolaro di 
autentika papera moneto vua Kameleoni 
havis falsa dolaro. Falsa pekunio por 
autentika pekunio. 

“La seifo dil Middletown Trust-kompanio 
kontenas plu multa moneto kam la kont- 
libri atestas. Ma nulo de ta pekunio esas 
reala. La milioni furtita del publiko esas en 
ta buxi—pronta por kargo qua nultempe 
eventos!” 

Bronlon jemis. L'altri restis tacema. 

“Vua salario-paki, Bronlon; la premio 
quan vu donis—omna per kontrafaktata 
bilieti.  Moneto—pekunio—tirita aden 
Middletown; por ke vu e vua krimino- 
kompanuli povus koliar granda koliajo!” 

La Ombro pauzis. Rido itere ekis de lua 
labii. Lu nun parolis lente ed emfazoze. 

“Me esperas ke me ne fatigas vi”—lua 
toni esis kolda ed ironioza—“nam la savo 
quan me posedas ne esas novajo a vi. Me 
koaktesis pasar kelka tempo kun vi hike. Ni 
vartas—vartas la policisti quin me sumnis 
ad ica loko!” 


LA VOCO di La Ombro lenteskis. Lua 
esforci esis granda canokte. Lu restis 
vundito. Vertijo vinkeskis lu. Lua korpo 
shancelis e preske falis. 

Judiciisto—akuta koram danjero— 
komprenis la kauzo. Yen ilua oportunajo. 
Quale tigro, il saltis adavane por atakar La 
Ombro. 

La subit atako rivivigis la falianta forteso 
di La Ombro. Lu levis sua dextra brakio 
kande Judiciisto saltis adsur lu. La 
revolvero aboyis. La korpo di Judiciisto 
rulis adsur la dorso. La pafo di La Ombro 
perforabis ilua kordio. 

Bronlon saltabis adavane. Kritz esis kun 
ilu. Diakono ektiris sua propra revolvero. 

Se Bronlon ed ilua servero ne feroce 
atakabus, Diakono povabus pafar La 
Ombro. Ma nun La Ombro esis sub lua 
enemiki. Lua revolvero matide pagis. La 
homi sur la pavimento tordis su e Diakono 
hastis por helpar. 

Nur un parton de ta nigra formo Diakono 
deziris. Ol aparis kande la pezoza korpo di 
Bronlon falis adlatere. Ma dum ke Diakono 
vidis sua oportunajo, la manuo di La Ombro 
levis la brilanta revolvero. 

Dufoye la fingro presis la destensilo, ante 
ke Diakono povis pafar. E la kinesma 
Kameleono falis. 

La Ombro lente pulsis adlatere la kadavro 
di Jake Kritz. Per lua dextra manuo, la 
figuro di venjo levis su al pedi. La Ombro 
staceskis, senmova figuro di ajornita 
yusteso. 

Sur la pavimento sternesis Judiciisto e 
Diakono, mortinta. Bronlon jemis, feble 
movis. Kritz anhelis, manui tenante ilua 
flanko. 

Lente e doloroze, La Ombro marchis del 
magazino, shancelante vers la rivivigant 
aero. Dina griza girlandi de revolvero-fumo 
kovris lua nigre vestizita formo. Lore lu esis 

foririnta aden l'obskureso. La morto-ceno 
vartis autoritatozi. 

La finala membri dil Kin Kameleoni 
perisabis—per la manuo di La Ombro. Sole, 
lu finigis la karieri dil la kino de infama 
kriministi. 

Kun la kadavri di Judiciisto e Diakono 
jacis la tordit amaso di Harvey Bronlon, la 
milioniero-kriministo, qua provizabis la 
pekunio por la krimino-ludo. 

CHAPITRO XXV. 


YUSTESO VINKAS. 


OMNA MIDDLETOWNANI astonesis da la 
reveluri qui sequis la fino dil Kin 
Kameleoni. L'unesma indico pri lia mala 
laboro esis la trovo di la mortinta e 
kripligita falsa civila guardisti che Marta 
Delmar. 

Pose venis telefono-mesajo qua venigis 
policisti al magazino di Harvey Bronlon. Li 
trovis la kadavri di Judiciisto e Diakono. 
Jake Kritz mortis. Harvey Bronlon sufris 
vunduri pro qui il mortis pos du dii. 

Ka la manuo di La Ombro intence 
permisis ke ta viro kurtatempe vivez? To 
esis forsan la projeto dil mastrala 
kombatanto. Nam Harvey Bronlon, kaptita 
kun la buxi plena de pakita bank-bilieti ed 
or-atesturi, cedis su a inquesto dil 
kaptanti. 

Il anhelante konfesis la krimino—preske 
ta historio quan La Ombro naracabis dum 
akular sua last enemiki. Bronlon, terorigita 
da venonta morto, parolis pri la sekreta 
paso-voyo en l'edifici quin lu konstruktabis. 

L'inquestisti trovis la kadavri di Mayoro, 
Fureto, e Buchanto. Li pozesis en la 
depozeyo di mortinti, e kun li pozesis la 
korpi di Judiciisto e Diakono. 

La Kin Kameleoni, unigita en la chambro 
uzata kom lia chefa laboreyo. Kune ibe dum 
vivar, li nun esis kune mortinta. 

La pekunio che Bronlon riportesis al seifo 
di la Distrikto-Nacionala Banko. Statal 
oĥcieri arivis por direktar. Guverneriala 
homi venis a Middletown por inquestar la 
kontrafaktata moneto qua inundabis la tota 
regiono. 

Dum ke la kadavri di la Kin Kameleoni 
jacis sur plaki, ula nekonocata manuo pozis 
kuverti ibe—un sur la formo di singlu. 
L'oficiro qua deskovris la kuverti unope 
apertis oli. 

Singlu kontenis la falsa nomo dil viktimo 
sur qua ol esis. David Traver, Howard Best, 
Maurice Exton, Joel Hawkins, George 
Ellsworth: omnu esis nomita. Ma dum ke 
Poficiro regardis la skribaji, ne-explikebla 

chanjo eventis. La skribajo desaparis, e 
nova vorti quik aparis. 

La surnomachi: Judiciisto, Diakono, 
Mayoro, Fureto, e Buchanto revelesis dal 
nevidebla manuo. Ta nomi donis al 
guvernerial oficiro la bezonat indici. Lu 
rapide trovis l'olima raporti pri l'infama 
kriministi. 

To ne esis la nura stranj evento qua 
sequis le revelo dil kontrafaktanti. L'altro 
observesis nur da un homo—Marta Delmar. 


EL RIVENABIS a Middletown. La vereso pri 
la supozata su-ocido di elua patro esis 
explikata, nam l'unesma pagino di ta ultima 
noto trovesis en la domo di Bronlon. Omna 
amiki dil yunino ri-aparis. El obliviis lo 
pasinta. 

Pro quo ne? La naraco di Hubert Salibury 
esis pruvata da la trovo dil sekreta paso- 
voyo. La yunulo esis libera—ed il e Marta 
Delmar celebris ilua liberigo per mariajar 
su. 

Inter la multa donacaji recevata, Marta 
trovis la stranja signo. Belega horlojo—la 
maxim bela de omna donacaji—stacis sur la 
mantelo dil kameno. Ol venis sen karto del 
donacanto. Omnu esis kurioza pri qua 
sendis olu; e nur Marta savis. 


Nam vespere, kande la lampi super la 
mantelo dil kameno acendesis, l'alta horlojo 
jetis stranja, misterioza ombro adsur la 
pavimento avan la herdo. 

Ol esis Pombro di alta, gracila formo qua 
finis per silueto di vizajo havanta falkonatra 
nazo, la larja rebordo di chapelego super la 
profilo. 

Ol esis la ombro di La Ombro! Quale la 
flagranta girasolo, simbolo quan Marta 
Delmar nultempe povis obliviar, ol dicis, 
plu klare kam vorti, Videntifiko dil 
donacanto qua sendabis la valoroza 
donacajo. 

Marta ofte regardis l’ombro. Ol incitis 
stranja memorajo. Ol rimemorigis da elu ta 
eventoza nokto kande La Ombro ipsa 
venabis respondante ad elua prego. 

La Ombro! La homo di venjo! 


FINO 

